June 5, 2022 আপদীয়া পদ্য\nফটা লিমাৰিক-ধনজিৎ বৰুৱা\n(১) মডেল অসম মুলুকতো হেনো বাইক মেনুফেকচাৰ হ’ব কোনোবাটো মডেলৰ নাম টেক্সাৰ তাৰ নামত থ’ব উৰন্ত বাইকে ৰেকৰ্ড গঢ়িব ‘পবন’ মই কোনে ধৰিব বাপেকে বোলে চা-চোন নুবুজে মোৰ বংশ জানো ৰ’ব! (২) ৰকষ্টাৰ তানপুৰা আধা টানি আকৌ ধৰিলে সি সেই গীটাৰ ৰূমত সোপাই ৰকষ্টাৰ সংগীত বাপেকৰ উঠে মিটাৰ শংকাত তেওঁৰ ডুবে মন মনত পৰে নিজৰ ৰণ বুজিবগৈনে বাপুৱে মাহত লাগে মিঠাতেল কেই লিটাৰ । (৩) তৰক্কী মূল্যবৃদ্ধি যিমানেই হওক পো-পোৱালি কিন্তু এপাল দুখীয়া গৰীবৰ হেনো এই দেশত হয় ফুটা কপাল গণতন্ত্রত\n(১) আইমণিয়ে গছকিলে ৰে’ড কাৰ্পেট, সেই খবৰৰেই আজি গৰম মাৰ্কেট! ঘৰৰজনীয়ে বোলে, “অহাবাৰ দলে-বলে আমিও যাতে যাব পাৰোঁ,লোৱা টাৰ্গেট”। (২) হঠাৎ শ্ৰীমান স্কুটীৰপৰা নামিল। হাঁহি হাঁহি ক’লে “হে’ৰা ভাল দিন আহিল, মোক যদি ভালপোৱা, ভাজি আনা মালপোৱা, ৰন্ধন গেছৰ দাম ন টকা কমিল”!! (৩) কিহৰ দাম বাঢ়িছে অ’, তেল নে পানী? কেনেকৈনো জানিম! লোকেহে দিয়ে আনি। কৰি থাক পেংলাই, মোৰনো কি আহে যায়! এনেয়ো আমাৰ এওঁ দ্বিতীয় আম্বানী॥ ☆ ★ ☆\nআপদীয়া পদ্য- হৰেশ্বৰ গোস্বামী\n(১) ধনীৰাম মহাজনৰ এটাই চিন্তা মাত্ৰ জীয়েকলৈ লাগে হেনো ভাল এটি পাত্ৰ, খোজ-খবৰ দশোদিশ নাপায় একো উৱাদিহ দিবলৈ ৰাজী আছে যত লাগে যোত্ৰ। (২) টাইম পাছ কৰিব বুলি খুলি ল’লে ফেচবুক ধুনীয়া প্ৰফাইল ফটো কৰি দিলে আপলোড, লাইক, কমেন্ট বাট চাই আহৰি তেও নেপায় প্ৰেম কবিতা লিখি দেখে ঘৈণীয়েকৰ মহাকোপ। (৩) বাইক চলায় তীব্ৰ বেগে চেঙেলীয়া ডেকা স্মাৰ্টফোনত কথা পাতে কৰি ডিঙি বেঁ‍কা পৰিল কৰ্ফাল খাই পদপথত খুন্দিয়াই হস্পিতেল পাইগৈহে জীৱনটো ৰক্ষা। (৪) উতনুৱা ডেকা ল’ৰা কৰিবলৈ কাম নাই দোকানত\nআপদীয়া পদ্য-কুমকুম শৰ্মাবৰুৱা\n(১) সাপে বেঙক দেখিয়েই লগালে মাত হয় বোলো তুমি কোনফালে ল’লা বাট বেঙে ক’লে তপৰাই তুমিযে নাখাবলই কি কৰোঁ মই ভাবিয়েই নাপাওঁ তত। (২) মদ-ভাং নাখাবানা প্ৰেমিকাই ক’লে নাখাওঁ বাৰু কৈছোঁ উৎসৱ নহ’লে ফুলশৰ্যা ৰাতিয়েই দৰা ৰাজে ধৰিলেই কইনাই মা-বাপ সকলোকে স্মৰিলে। (৩) শিক্ষকে ক’লে শ্ৰেণীত নাপাতিবা কথা হয় ছাৰ আমি বাৰু নাপাতোযে কথা হৰষিতে শিক্ষকেও ভালকৈয়ে পঢ়ালেও ছাত্ৰই পিছে গান গায় ঘূৰাই মাথা।। ☆ ★ ☆ ★ ☆\nMay 3, 2022 আপদীয়া পদ্য\n১) একেখন কিতাপ পঢ়ি পণ্ডিত বৰ বৰ নিজ পন্থাৰে ঈশ্বৰ পাব কৰে খৰধৰ ইষ্ট গুৰু হায়ৰান তৰ্কত পণ্ডিত যুযুধান অধমে ক’লোঁ স্বৰ্গতে থাক সোনকালে মৰ। ২) নাচনীৰ খোপাত উঠি কপৌৱে গোটেই চহৰ চালে গায়ক ৰাইজক ওচৰৰ পৰা দেখি বহু চমক খালে চুবুৰীয়া বহু বাই ভনী সোপাই মানে ছিঙিলে আনি চাৰিখনমান মঞ্চ পাৰ হৈ কপৌৱে শুলে নাচনীৰ তালে । ৩) বহাগ মাহত ভৈলা বৰষুণ দ্বিতীয় কিস্তি নাই বাপুৰামে আঁচনিৰ ঘৰৰ পৰা জোন বিচাৰি চাই শন খেৰৰ চাপৰিটো বেদখল হৈ গ’ল হুঁচৰিত\nApril 1, 2022 আপদীয়া পদ্য\nক ক ক ক কককক্ক্… ডাক দিলেই ছাগলীজনীয়ে কুকুৰটোৱেও বোলে মিয়াওঁ বৰুৱাই বোলে আজি দেওবাৰ আজি এবেলা জিৰাওঁ৷ হেম্বে….. কুকুৰাটোৱে পাৰিছে হ’বলা কণী পুৱাই পাৰিছে আটাহ, বৰুৱানীয়ে বৰুৱাক লাহেকৈ হেঁচুকি কেতিয়াকে খাব পাম চাহ৷ ঔম জয় জগদীশ হৰি…. বি বি চিৰ ৰেডিঅ’ত হিন্দী ভজন পুৱাই শুনা বৰুৱানীৰ কাম সেই সময়তে বৰুৱাৰ গমন গা পা ধুই ৰুটিভাজি খুৱাম৷ ওৱাক থু…. বৰুৱানীৰ মুখ ধুই হয়গৈ মানে বৰুৱাৰো চাহৰ যোগাৰ হয় দাইনিং টেবুললৈ আদৰি মাতে চাহ লুচি ভাজি সজাই থয়৷ চেহ…. বৰুৱানীয়ে খবৰকাকত\n১) একাল পঢ়িলোঁ একাল ভাবিলোঁ একাল বোলো কৰোঁ কৰিবলৈ গৈ পালোঁ সেকাটো কোন ফালেনো ধৰোঁ লিখা পঢ়াবোৰ যথেষ্ট নহয় সমস্যাবোৰো ভয়ানক হয় ভাৰসাম্য বজাই কামবোৰৰ মাজত কোনটোনো এৰোঁ! ২) বান্দৰ এটাই গছৰ ডালত আছিল দুপৰত পৰি পঞ্চতন্ত্রৰ কিতাপখনৰ দুটামান কথা ধৰি পৃথিৱীৰ সকলো ভাল কথা জানিও নুবুজে বুজোৱা বৃথা পৰিৱেশ ভেদে জাঁপ সকলোৰে জ্ঞান বৃক্ষৰ জৰী। ৩) মহামাৰীত বয় বস্তুৰ মূল্যবৃদ্ধি জনতা হৈছে কোঙা কৰ’ণাৰ পাছত আকৌ যুদ্ধ তেজৰ পাতে ডোঙা জনা বুজাই পৃথিবী চলায় বৰ জনাই সকলো জনায় স্বাৰ্থৰ\nকমলৰ সংসাৰ-স্বপ্নালী কলিতা\nকমলৰ কলথোকা মনাইক দিলে চাৰিকুৰি চাৰিটকা কেচ্ ধন পালে বান্ধি ল’লে চুৰিয়াত খোজ ল’লে বহু বাট ফুৰ্টিপানীটুপি গিলি আংবাং গালে। ঘৈণীয়ে দেখি বোলে হেৰৌ শগুনেখোৱা কলথোকা দি তাৰ ৰহইচটো চোৱা ল’ৰাহাল অনাহাৰ নাইপোৱা পাৰাপাৰ যমেযে কিয় তোক বিচাৰি নাইপোৱা। চোঁচা মাৰি আহি বোলে কিনো কথা ক’লি একে মাৰে চিধা কৰিম কৈ থ’লো ছ’লি ময়েই ঘৰৰ বচ্ নামাতিবি খচ্ খচ্ খাবলৈ নিদিলে দিম সকলোকে বলি। কি ক’লি ক’লি বোলো যহনিয়েনিয়া ভাবিছ তোৰ ভয়ত কঁপে মোৰ হিয়া ময়ো কম বুলি ভাবি সেই\n(১) ধাৰণা হয় তেওঁ যেন মধ্যযুগীয় ৰজা সাম্ৰাজ্যবাদীৰ সংগ লৈ পাই বৰ মজা অবিবেচক অচেতন অহংকাৰত পতন ওপৰ গধূৰ হ’ল উচ্চাকাংক্ষাৰ বোজা৷ (২) হঠাতে হেৰাল সহস্ৰজনৰ হৰ্ষ হিংস্ৰ নৰৰ সৰ্বনাশী সংঘৰ্ষ হায়েনাৰ চিৎকাৰ হৰিণৰ হাহাকাৰ হৰিৎ প্ৰান্তত ৰক্তবন্যা অনিবাৰ্য৷ (৩) তেজত তগবগাই থাকে যুঁজাৰু প্ৰবৃত্তি প্ৰতিপত্তিৰ যুঁজত হ’লে হওক বিপত্তি মাৰণাস্ত্ৰৰ গৰ্জন নিমাখিতৰ ক্ৰন্দন জন্তুৰ সৈতে ৰিজালেও নাই কোনো আপত্তি৷ ☆ ★ ☆ ★ ☆\nMarch 1, 2022 আপদীয়া পদ্য\nপঞ্চপদী -হেমেন ডেকা\n(১) সন্মুখৰ পথত আছে সুউচ্চ থিয় গৰা! পৰিলেই শেষ- মুক্তি ইহজগতৰ পৰা৷ ক্ষণিকৰ জিৰণি, আশংকাৰ পোৰণি; তথাপি চলি থাকে অবিৰাম লৰাধপৰা৷ (২) গৃহস্থৰ চেহেৰা হৈছে যেন পেটাল খাহী! দবনি পিটি খায় তিনি সন্ধ্যা তিনি কাঁহী৷ বিধে বিধে লাগে ব্যঞ্জন, শ্ৰীমতীয়ে কৰে গৰ্জন; গালি শুনি শুনি শ্ৰীমানে থাকে মাথোন হাঁহি৷ (৩) শ্ৰীমতীৰ অন্তৰত হেনো এসাগৰ দুখ! গিৰিয়েকৰ মাতত নাপালে একোকে সুখ৷ কথাত ৰসেই নাই, কেৱল বলকি যায়; শ্ৰীমানে বোলে এয়া তোমাৰ কপালৰে দোষ৷ (৪) ওলাবই নোৱাৰি,জ্বলিছে বজাৰত জুই! পেটত গামোচা বান্ধি


প্ৰতি বছৰে ৰাইজে গাঁঠিৰ ধনেৰে নিৰ্মাণ কৰে ২০০ মিটাৰ দৈৰ্ঘ্যৰ বাঁহৰ সাঁকো : কাণসাৰ নাই জন প্ৰতিনিধিৰ\nby ইয়াছিন আলীঃ\nDecember 10, 2020 11:03 am\nস্বাধীনতাৰ আজি ৭৪ বছৰ পাৰ হৈ যোৱাৰ পিছতো ৩৪ নং অভয়াপুৰী উত্তৰ বিধান সভা সমষ্টি শৌলমাৰীৰ পোকালাগী নদীৰ ওপৰত আজিকোপতি নহ’ল এখন কাঠৰ দলং। বিভন্ন সময়ত বিভিন্ন সময়ত বিভিন্ন ৰাজনৈতিক দলে চৰকাৰ গঠন কৰিছে, উন্নয়নৰ নামত বিভিন্ন আঁচনি ৰূপায়ন কৰিছে কিন্তু কোনো আঁচনিৰ অধীনত নপৰিল শৌলমাৰী গাওঁখন।\nবিগত সময়ত কংগ্ৰেছৰ দীৰ্ঘদিনীয়া শাসন কালত কংগ্ৰেছ চৰকাৰৰ সু-দৃষ্টি নপৰিল এই গাওঁখনলৈ। এইখন সমষ্টিৰ পৰা একেৰাহে তিনিবাৰকৈ অসমত চৰকাৰ গঠন কৰা কংগ্ৰেছ চৰকাৰে এইখন গাঁৱলৈ কোনো গুৰুত্ব প্ৰদান কৰা নাছিল।\nএইখন সমষ্টিৰ পৰা অসম গণ পৰিষদ দলৰ চাৰিবাৰকৈ বিধায়ক হিচাপে নিৰ্বাচিত হৈছিল ভূপেন ৰায়। সুদীৰ্ঘ ২০ টা বছৰ বুকু ভৰা আশা লৈ বিধায়ক হিচাপে নিৰ্বাচিত কৰিছিল ভূপেন ৰায়ক কিন্তু আশানুৰূপ ফল নাপালে শৌলমাৰীবাসী ৰাইজে।\nচাৰিবাৰকৈ বিধায়ক হোৱাৰ পিছতো যেতিয়া দলং খন নহ’ল তেতিয়া ৰাইজৰ বিকল্প চিন্তাৰ ফলত এইখন সমষ্টিত কংগ্ৰেছ দলৰ পৰা বিধায়ক হিচাপে নিৰ্বাচিত হয় আব্দুল হাই নাগৰী।\nইতিমধ্যে বিধায়ক আব্দুল হাই নাগৰীৰ দুটা কাৰ্যকালৰ সমাপ্ত ঘটাৰ পথত। স্থানীয় ৰাইজৰ অভিযোগ মতে স্থানীয় ৰাইজে বাৰম্বাৰ অনুৰোধ জনাই আহিছে এই দলঙখনৰ বাবে কিন্তু ৰাইজৰ কথাত কাণসাৰ নিদিয়াৰ অভিযোগ উত্থাপন হৈছে অঞ্চলব্যাপী। বিধায়ক আব্দুল হাই নাগৰীয়ে একাংশ চেলা চামুণ্ডাৰ বাহিৰে কাৰো কথাত কোনো গুৰুত্ব নিদিয়ে বুলি ৰাইজে অভিযোগ কৰে।\nউল্লেখ্য যে এইখন সাঁকোৰ ওপৰেদি প্ৰায় ১০/১২খন বিদ্যালয়-মহাবিদ্যালয়ৰ ছাত্ৰ-ছাত্ৰী নিতৌ অহা যোৱা কৰাৰ লগতে প্ৰায় ২৫-৩০খন গাঁৱৰ ৰাইজে চলাচল কৰিব লগা হয়।\nইফালে সাঁকোখনৰ সি পাৰত এখন সাপ্তাহিক বজাৰো আছে। যাৰ বাবে ব্যৱসায়ীসকলে মাল-বস্তু পাৰাপাৰ কৰাত এক প্ৰকাৰ যমৰ যাতনাত ভুগিব লগা হৈছে।\nবাৰিষা কালত নদীৰ বাঢ়নী পানীয়ে দলঙখন যেতিয়া উঠাই নিয়ে তেতিয়া দুয়োপাৰৰ ৰাইজৰ মাজত সম্পূৰ্ণ যাতায়ত বিচ্ছিন্ন হয় আৰু বিদ্যালয়লৈ যাব নোৱাৰে ছাত্ৰ-ছাত্ৰীসকল।\nপ্ৰতি বছৰে সাঁকোখন ৰাইজৰ গাঠিৰ ধন ব্যয় কৰি নিৰ্মাণ কৰা হয় বুলি ৰাইজে জানিব দিয়ে। দলঙখন প্ৰতি বছৰ নিৰ্মাণ কৰোতে প্ৰায় ২ লাখ টকা খৰচ হয় যি ধন অতিকৈ পিছপৰা শৌলমাৰী বাসী ৰাইজে ভৰিবলগীয়া হয়। এই বছৰ দলঙখন নতুনকৈ নিৰ্মাণ কৰোতে আনুমানিক ১ লাখ ৩০ হাজাৰৰ ওপৰত খৰচ হোৱা বুলি জানিবলৈ দিয়ে স্থানীয় ৰাইজে।\nকিছুমান সচেতন ব্যক্তিৰ ভাষ্য মতে বুজা যায় যে এই দলঙখনক এই অঞ্চলৰ ৰাইজৰ ভোট আদায়ৰ এটা উৎস হিচাপে ব্যৱহাৰ কৰি আহিছে ৰাজনৈতিক দল তথা নেতাবোৰে।\nকংগ্ৰেছৰ প্ৰতাৰণাৰ বলি হোৱা ৰাইজে পৰিৱৰ্তনৰ শ্লগান দি ৰাজ্য আৰু কেন্দ্ৰত চৰকাৰ গঠন কৰা বিজেপি চৰকাৰে যাতে এই শৌলমাৰী গাঁৱৰ পোকালাগী নদীৰ ওপৰত এখন কাঠৰ দলং হলেও নিৰ্মাণ কৰি দি এই যমৰ যাতনাৰ পৰা ৰক্ষা কৰে তাৰ বাবে বিনম্ৰ অনুৰোধ জনায় গঢ়কাপ্তানি মন্ত্ৰী ড০ হিমন্ত বিশ্ব শৰ্মাৰ লগতে ৰাজ্য চৰকাৰক।\nইফালে শৌলমাৰীবাসী ৰাইজৰ লগত বিধায়ক আব্দুল হাই নাগৰীয়ে প্ৰতাৰণা কৰাৰ বাবে যোৱা ১৩/০৯/২০২০ ইং তাৰিখত বিধায়কৰ পুত্তলিকা দাহৰ লগতে এক প্ৰতিবাদী কাৰ্যসূচী হাতত লয় স্থানীয় ৰাইজে ।\nএই খবৰ পাই বিধায়ক আব্দুল হাই নাগৰীয়ে ৮ নং জপেয়া-নাম্বাৰপাৰা জিলা পৰিষদৰ সদস্য খাইৰুল ইছলাম, নাম্বাৰপাৰা-চাকলা গাঁও পঞ্চায়তৰ সভানেত্ৰী হৈ তাইৰ স্বামী তোফাজ্জল হুছাইন শৌলমাৰী খণ্ডৰ পঞ্চায়ত সদস্যা অমেলা খাতুনৰ স্বামীক বিধায়কৰ প্ৰতিনিধি হিচাপে পঠাই দি প্ৰতিবাদ স্থগিত ৰাখিবলৈ অনুৰোধ জনায় লগতে জিলা পৰিষদৰ সদস্য খাইৰুল ইছলামে ১৫ দিনৰ ভিতৰত দলঙৰ কামৰ আধাৰশিলা স্থাপন কৰি কাম আৰম্ভ কৰিব বুলি ৰাইজৰ আগত প্ৰতিশ্ৰুতি দিয়ে।\nৰাইজে বিধায়কৰ প্ৰতিনিধিসকলৰ কথা মতে ১৫ দিনৰ বাবে প্ৰতিবাদ স্থগিত ৰাখে। পিছত প্ৰতিশ্ৰুতিৰ সময় উকলি যোৱাৰ বাবে ৰাইজে ২/১০/২০২০ তাৰিখত দলঙৰ পাৰত পুনৰ এক প্ৰতিবাদ কাৰ্যসূচী হাতত লৈ বিধায়ক আব্দুল হাই নাগৰীৰ অকৰ্মণ্য বুলি অভিহিত কৰি প্ৰতিবাদ সাব্যস্ত কৰে।\n৭৪ বছৰে কৰিব নোৱাৰা কাম ১৫ কৰাৰ প্ৰতিশ্ৰুতি দি লোক চক্ষুৰ পৰা বিধায়ক আৰু নেতা কৰ্মীসকলে পলাই ফুৰাৰ অভিযোগ কৰে স্থানীয় ৰাইজে।\nৰাজ্যত আজি কিমানজন আক্ৰান্ত হ’ল কোভিডত? কিমানে প্ৰাণ হেৰুৱালে মাৰাত্মক ভাইৰাছত?\nবড়ো জাতিকলৈ খেলা নকৰিবলৈ আৰক্ষী বিষয়া সুৰজিৎ সিং পানেছাৰক সকিয়ালে গৌৰ্জন মুছাহাৰীয়ে\nতামুলপুৰ প্ৰেছ ক্লাৱৰ অষ্টম দ্বি-বাৰ্ষিক অধিবেশনৰ সামৰণি\nকংগ্ৰেছত যোগদান নিশ্চিত কানহাইয়া কুমাৰ আৰু জিগনেশ মেৱানীৰ !


স্বাস্থ্য মন্ত্ৰী মহোদয়! হাজাৰ হাজাৰ লোকৰ সমাগমৰে ৰাজনৈতিক সভা পাতিলে ক’ৰ’না নহয় নেকি?\nৰাস ভাওনা থিয়েটাৰ অনুষ্ঠিত কৰিলেহে ক’ৰ’না হয় নেকি? সাধাৰণ জনতাৰ প্ৰশ্ন\nগুৱাহাটী , October 29, 2020 7:18 pm\nকালি শদিয়া সমষ্টিত বিধায়ক বলিন চেতিয়াৰ উপস্থিতিত স্বাস্থ্য বিভাগৰ দায়িত্বত থাকি দক্ষ মন্ত্ৰী ড০ হিমন্ত বিশ্ব শৰ্মাই সভা অনুষ্ঠিত কৰিলে। যিখন সভাত সমবেত হৈছিল প্ৰায় দুই-তিনি সহস্ৰাধিক লোক।\nসেই সভাৰে এখন ফটো স্বাস্থ্য মন্ত্ৰীয়ে নিজৰ ফেইচবুক পেইজত আপলোড কৰিছিল। তাৰ পাছতে ফটোখন ভাইৰেল হৈ পৰিছে ছ’চিয়েল মিডিয়াত। সচেতন মহলৰ সকলোৱে স্বয়ং স্বাস্থ্য মন্ত্ৰীৰ এই কৰ্ম কাণ্ডক একেমুখে গৰিহনা দিয়া পৰিলক্ষিত হৈছে।\nসকলো ৰাইজকে সামাজিক দুৰত্ব মানিবলৈ বা মাস্ক পৰিধান কৰিবলৈ পৰামৰ্শ প্ৰদান কৰি অহা স্বাস্থ্য মন্ত্ৰীগৰাকীয়ে নিজেই উলংঘা কৰি আহিছে কোভিড গাইডলাইন। ইয়াক লৈয়ো প্ৰতিক্ৰিয়া হৈছে ছ’চিয়েল মিডিয়াত।\nকৃষ্ণ ভুঞা নামৰ গুৱাহাটীত কৰ্মৰত মাজুলীৰ এগৰাকী যুৱ সাংবাদিকে উক্ত ফটোৰ সৈতে ফেইচবুকত লিখি কয় ‘এনেকৈ সভা পাতিলে কৰ’না নহয়, কিন্তু মাজুলীত ৰাস পাতিলেহে কৰোনা হয় ! যদি ৰাসৰ দৰে উৎসৱৰ ক্ষেত্ৰত ইমান কঠোৰ নীতি- নিয়ম তেন্তে ৰাজনৈতিক সভাৰ ক্ষেত্ৰত কিয় নহয় ?’\nইপিনে, ইয়াক লৈ প্ৰতিক্ৰিয়া প্ৰকাশ কৰিছে কবি, নাট্যকৰ্মী তথা সাহিত্যিক হিমাংশু প্ৰসাদ দাসে।\nনৰ্থ ইষ্ট নাওৰ সাংবাদিকৰে হোৱা টেলিফোনিক বাৰ্তালাপত দাসে কয় ‘ক’ৰ’নাৰ সৈতে ৰাজনৈতিক দলসমূহৰ এক বেলেগধৰণৰ চুক্তি স্বাক্ষৰিত হৈ গৈছে। কিন্তু নাটক গান কৰা মানুহবিলাকে এই বুজাবুজি কৰিব নোৱাৰিলে। সেয়েহে নাটক গান কৰা মানুহবোৰৰ অনুষ্ঠানত ক’ৰ’না বিয়পাৰ সম্ভাৱনা অধিক।‘\n‘যিবোৰ লোকে নিয়ম বনাই আছে তেওঁলোকে নিজেই নিয়ম ভংগ কৰি আছে। মোবাইলৰ ক’ৰ’না কলাৰ টিউন, টেলিভিছনৰ বিজ্ঞাপন এইবোৰ সকলো বন্ধ কৰি দিব লাগে। নিয়ম ভংগ কৰা লোকসকলে এনেদৰে হাজাৰ হাজাৰ কোটি টকা খৰচ কৰি বিজ্ঞাপন বনালে একো ফল নহ’ব।‘ দাসে আওপকীয়াকৈ স্বাস্থ্যমন্ত্ৰীক কটাক্ষ কৰি কয়।\nইপিনে, মন্ত্ৰীৰ ফটোৰ তলতো বহু ফ’ল’ৱাৰ্ছে প্ৰতিক্ৰিয়া প্ৰকাশ কৰা পৰিলক্ষিত হৈছে।\nৰেছমা য়াছমিনে কমেন্ট কৰি কয় ‘অনুগ্ৰহ কৰি আপুনি বৰ্ণনা কৰক কিয় মিটিং কৰিলে ক’ৰ’না নহয়, কিন্তু বিদ্যালয়-মহাবিদ্যালয়লৈ গ’লে ক’ৰ’না হ’ব। আপুনি সদায় সামাজিক দুৰত্ব মানি চলিবলৈ কয় কিন্তু আপুনি নিজে মানি চলা নাই। ছাত্ৰ-ছাত্ৰীৰ ভৱিষ্যতৰ লগত খেলি আছে নেকি আপুনি?\nদিক্ষিতা শইকীয়া নামৰ এগৰাকী ছাত্ৰীয়ে প্ৰতিক্ৰিয়া প্ৰকাশ কৰি লিখি কয় ‘এতিয়া ক’ৰ’না ক’ত গ’ল মামা? কিমান মানুহক ঠগন নিদিয়ে আৰু? বাইকত দুজন মানুহ উঠিলে ক’ৰ’না হয় কিন্তু এতিয়া সামাজিক দুৰত্ব নমনাকৈ এইবোৰ কি হৈ আছে? কিহৰ নাটক এইবোৰ আপোনাৰ?\nজ্যোতি জে. পি নামৰ ফেইচবুক ব্যৱহাৰকাৰীগৰাকীয়ে কমেন্টত লিখি কয় ‘ইয়াত covid19 ৰ নীতি নির্দেশ ক’ত গল। নিজে কৰিলে লীলা সাধাৰণ জনতাই কৰিলে কিলা।পেট্ৰলৰ ওপৰত লগোৱা ৫ টকা কোভিড টেক্স কেতিয়া আঁতৰাব।খোৱা খাদ্যৰ জুই চাই দাম।লক্ষ্যঃ কৰক মহাশয়।‘\nএয়া মাথো এক উদাহৰণহে। এনেদৰে বহুতে সামাজিক দুৰত্ব ক’ত, ক’ৰ’না ক’ত পলাল বুলি মন্তব্যৰে ফটোখনৰ তলত উপচাই পেলাইছে।


পাণবাৰী মছজিদ - অসমৰ সংৰক্ষিত স্মৃতিচিহ্ন Info. About\n★ পাণবাৰী মছজিদ - অসমৰ সংৰক্ষিত স্মৃতিচিহ্ন ..\n★ পাণবাৰী মছজিদ\nপাণবাৰী মছজিদ কেতিয়া কোনে নিৰ্মাণ কৰিছিল সঠিককৈ জনা নাযায়। কিছুমানৰ মতে পাণবাৰী মছজিদ ১৪৯৩ চনৰ পৰা ১৫১৯ চনৰ মাজত বংগৰ চুলতান আলাউদ্দিন হুছেইন শ্বাহে নিৰ্মাণ কৰাইছিল। তেওঁ কমতাপুৰ ৰাজ্য দখল কৰাৰ পিছত তেওঁৰ জয় উদযাপন কৰিবলৈ আৰু প্ৰাৰ্থনা কৰিবলৈ এই মছজিদ নিৰ্মাণ কৰাইছিল। আন কিছুমানৰ মতে মগোল শাসক ঔৰংজেৱৰ সেনাপতি আৰু বংগৰ নবাব মীৰজুমলায়ে অসম আক্ৰমণ কৰা কালছোৱাত ১৬৬২ চনত এই মছজিদ নিৰ্মাণ কৰাইছিল। মছজিদৰ কাষতে সম্ভৱত একে সময়তে নিৰ্মাণ কৰা এখন ঈদগাহ আৰু এটা দ কুঁৱা আছে। মজিদৰ পৰিসৰত পিছত নিৰ্মাণ কৰা খোজ কাঢ়িবলৈ পথ আৰু এটা মিনাৰ আছে। মুঠ ১৫০ গৰাকী মানুহে ইয়াত একেসময়তে নামাজ পঢ়িব পাৰে।\nপাণবাৰী মছজিদ ১৭নং ৰাষ্ট্ৰীয় ঘাইপথৰ দাঁতিত অৱস্থিত। ইয়ালৈ ধুবুৰী, গুৱাহাটী আৰু কোচ বিহাৰৰ পৰা নিয়মীয়া বাছ চলাচল কৰে। ই ফকীৰাগ্ৰাম ৰেল ষ্টেচনৰ পৰা প্ৰায় ৩০ কিঃমিঃ নিলগত। প্ৰায় ২০০ কিঃমিঃ নিলগত অৱস্থিত লোকপ্ৰিয় গোপীনাথ বৰদলৈ আন্তঃৰাষ্ট্ৰীয় বিমানবন্দৰৰ আটাইতকৈ ওচৰৰ কাৰ্যক্ষম বিমানবন্দৰ।\nঐত হ স ক প ণব ৰ মছজ দ ধ ব ৰ ৰ পৰ ক ম প বত প ণব ৰ আৰ ৰঙ ম ট ৰ ওচৰত, ন ৰ ষ ট ৰ য ঘ ইপথৰ দ ত ত অৱস থ ত এইট মছজ দক অসমৰ আট ইতক প ৰণ মছজ দ ব ল\nখ ছপ ৰ ক ছ ৰ জ ল N - AS -2ঈদগ হ ৰঙ ম ট প হ ৰ ধ ব ৰ জ ল N - AS -3প ণব ৰ মছজ দ ৰঙ ম ট ৰঙ ম ট ধ ব ৰ জ ল N - AS -4শ ৰ স ৰ য মন দ ৰ ৰ ধ ব স ৱশ ষ\nWikipedia: পাণবাৰী মছজিদ\nপণবৰ, বষয, মৎশলপ, ধচহৰৰবষয, মছজদ, অসমৰ, পণবৰমছজদ, অসমৰমৎশলপ, পাণবাৰী মছজিদ, অসমৰ সংৰক্ষিত স্মৃতিচিহ্ন. পাণবাৰী মছজিদ,\nঅসমৰ সংৰক্ষিত স্মৃতিচিহ্ন. পাণবাৰী মছজিদ অসমৰমৎশলপ বষয মৎশলপ অসমৰ পণবৰমছজদ পাণবাৰী মছজিদ ধচহৰৰবষয পণবৰ মছজদ\nধুবুৰী জিলাৰ আশে পাশে MyGov Blogs.\nবাবৰি মছজিদৰ ভুমিত পুর্বে ৰাম মন্দিৰ থকাৰ গুৱাহাটীত চি পি এমৰ জৰিয়তে প্রেৰিত হৈছে কাজিৰঙা ৰাষ্ট্ৰীয় উদ্যান সংলগ্ন পাণবাৰী বন্যপ্রাণী উদ্ধাৰ আৰু পুনৰ. দেশী জনগোষ্ঠীয় যুৱ ছাত্ৰ মঞ্চ. উদ্যানখনৰ কাঞ্চনজুৰি আৰু পাণবাৰীৰ সমীপৰ হাবিত হলৌ বান্দৰ হাইলবেতছহলক পােৱা যায়। টুপীমূৰীয়া বান্দৰ ভিতৰত. ৫০০ মিটাৰ. ভাল. নামঘৰ,গীর্জা,মছজিদ,মন্দিৰ. ভিতৰত. All page 15 June Dainik Agradoot. কার্যালয়ৰপৰা পাণবাৰীৰ কাজিৰঙা নেচনেল সাহিত্য গােষ্ঠীয়ে প্রতি বছৰে প্ৰদান কৰি অহা ৰহা, ১০ মে ও মফচলীয়া সাংবাদিক আবদ্ধ হৈ আছে নতুন দিল্লীৰ জামে মছজিদত।. Untitled m. ২ ধুবুৰী পানবাৰী মছজিদৰ টকা কাৰ পকেটত যায়? ৩ পাণবাৰী মছজিদৰ উন্নয়ন নহয় কিয়?.\n1 FEB 12.pmd Dainandin Barta.\nপাঁচ পীড় বাবাৰ দৰগাহ, গুৰুদ্বাৰ আৰু বর্তমানে ধবংসপ্রাপ্ত নেতা ধুবুনীৰ ঘাট৷ অলপ দূৰত পাণবাৰীৰ মিৰজুমলা নির্মিত মছজিদে অতীত মোগল আক্রমণৰ কথা সোঁৱৰাই দিয়ে৷. ৱিকি বতৰা ১ ১৪ অসমীয়া. মাজুলী জিলা সাহিত্য চিৰাঙৰ পাণবাৰীত ফৰেষ্ট। জাতীয় বিদ্যালয় মছজিদ ধ্বংশ কৰিব। এনে সাম্প্রদায়িক সদৌ অসম ভিত্তিত. পাণবাৰী ট্রাইবেল প্রাথমিক বিদ্যালয় পৰিদর্শন.\n1 Œ Profile Login.\nৰঙামাটিৰ মছজিদ ও পাণবাৰী, ধুবুৰী। 36. মহামায়াৰ পাদুকাৰ থান ধুবুৰীৰ আলােকবাৰিত। 37. Ø¬ıM Profile Login. মছজিদত তাৰাবী নামাজ পঢ়াৰ বেলিকা লডাউনৰ নিয়ম ভংগ ভালদৰে হাত ভৰি ধােৱাৰ নিয়ম অতীতৰপৰাই পালন কৰি আহিছে। অধিকাৰী ভিনিহিৰ মৃত্যুত পাণবাৰী বেগম, মইনুল হক আৰু মফিজুল. Micro Plan Bohikhoa Final Proof.pmd. ৩ নব্য নাস্তিকতাবাদ ৪ পাণবাৰী মছজিদ. বিজেপি পুনৰ ক্ষমতালৈ আহিলে ভাঙিব ৩৫০০ মছজিদ – ধুবুৰীত কলে বদৰুদ্দিন আজমলে বিজেপিক ধুবুৰী–কোকৰাঝাৰ সীমান্তৰ নিউ পাণবাৰীত ভয়ংকৰ দুৰ্ঘটনা, নিহত দুজন নিহত দুজন হল. মছজিদ আছে। আৰু আচামী দিগ্বিজয় সিঙক প্রায় চাৰি লাখ মন্দিৰ মছজিদৰ বাহিৰত ভিক্ষাৰীয়ে সতে পাণবাৰী অঞ্চলৰ হাফিজুল ইছলাম নামৰ যুৱকজনে ভুৱা প্ৰেমৰ ছলনাৰে এই.


ASSAM PUBLISHING COMPANY অসম পাবলিচিং কোম্পানী - SCIENTIA BOOK SHOP\nHome / ASSAM PUBLISHING COMPANY অসম পাবলিচিং কোম্পানী\nআত্মপ্ৰকাশ সুনীল গঙ্গোপাধ্যায় অনুবাদ : গোৱিন্দ প্ৰসাদ ভূঞা প্ৰকাশক : অসম পাবলিচিং কোম্পানী প্ৰথম প্ৰকাশ : 2014 Regular Price Rs. 150 Sale Price Rs. 135\nAdhunik Bharatiya Arya Bhasha আধুনিক ভাৰতীয় আৰ্য ভাষা সম্পাদনা : ড° দীপ্তি ফুকন পাটগিৰি প্ৰকাশক : অসম পাবলিচিং কোম্পানী\nআধুনিক ভাৰতীয় আৰ্য ভাষা সম্পাদনা : ড° দীপ্তি ফুকন পাটগিৰি প্ৰকাশক : অসম পাবলিচিং কোম্পানী দ্বিতীয় প্ৰকাশ : 2017 Regular Price Rs. 200 Sale Price Rs. 180\nঅগ্ৰদূত ভাষাৰ ওজা হেমচন্দ্ৰ বৰুৱাৰ জীৱনভিত্তিক উপন্যাস সন্তোষ কুমাৰ কৰ্মকাৰ প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৮ ISBN : 978-81-86385-58-6 মূল্য : ৩৫০ টকা Regular Price Rs. 350 Sale Price Rs. 315\nAiloi Chithi by Narendra Modi আইলৈ চিঠি নৰেন্দ্ৰ মোডীৰ আত্মকথন নৰেন্দ্ৰ মোডী অনুবাদ : উৎপল দত্ত প্ৰকাশক : অসম পাবলিচিং কোম্পানী\nআইলৈ চিঠি নৰেন্দ্ৰ মোডীৰ আত্মকথন নৰেন্দ্ৰ মোডী অনুবাদ : উৎপল দত্ত প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 150 Sale Price Rs. 135\nAkanir Hathar অকণিৰ সাঁথৰ সংগ্ৰহ : অনিল ডেকা প্ৰকাশক : অসম পাবলিচিং কোম্পানী\nঅকণিৰ সাঁথৰ সংগ্ৰহ আৰু সংকলন : অনিল ডেকা প্ৰকাশক : অসম পাবলিচিং কোম্পানী প্ৰথম প্ৰকাশ : 2013 Regular Price Rs. 150 Sale Price Rs. 135\nAnupama Basumatarir Jibon Aru Sahitya অনুপমা বসুমতাৰীৰ জীৱন আৰু সাহিত্য : ৰাজীৱ দত্ত প্ৰকাশক : অসম পাবলিচিং কোম্পানী\nঅনুপমা বসুমতাৰীৰ জীৱন আৰু সাহিত্য ৰাজীৱ দত্ত প্ৰকাশক : অসম পাবলিচিং কোম্পানী প্ৰথম প্ৰকাশ : 2018 Regular Price Rs. 150 Sale Price Rs. 135\nAprotirudha Mary Kom অপ্ৰতিৰোধ্য মেৰী কম : An Autobiography (Assam Publishing Company)\nAssam Publishing Company, Autobiography আত্মজীৱনী\nঅপ্ৰতিৰোধ্য মেৰী কম : An Autobiography Aprotirudha Mary kom LANGUAGE: ASSAMESE Publication: Assam Publishing Company RS: 175\n175.00 158.00Add to cart\nঅসমীয়া সাহিত্যৰ গতি-প্ৰকৃতি মাণিক দাস অনুবাদ : প্ৰদীপ কুমাৰ প্ৰকাশক : অসম পাবলিচিং কোম্পানী প্ৰথম প্ৰকাশ : 2018 Regular Price Rs. 150 Sale Price Rs. 135\nAxur Xabhyatar Pora Golakeeya Duskritiloi by Jotindra Kr. Borgohain অসুৰ সভ্যতাৰ পৰা গোলকীয় দুষ্কৃতিলৈ ( অসমৰ সমাজৰ ৰূপান্তৰৰ ৰূপৰেখা ) যতীন্দ্ৰ কুমাৰ বৰগোহাঞি প্ৰকাশক : অসম পাবলিচিং কোম্পানী\nঅসুৰ সভ্যতাৰ পৰা গোলকীয় দুষ্কৃতিলৈ ( অসমৰ সমাজৰ ৰূপান্তৰৰ ৰূপৰেখা ) যতীন্দ্ৰ কুমাৰ বৰগোহাঞি প্ৰকাশক : অসম পাবলিচিং কোম্পানী দ্বিতীয় প্ৰকাশ : 2017 Regular Price Rs. 300 Sale Price Rs. 270\nবলধাৰোহী আৰু অন্যান্য কবিতা প্ৰকল্প ৰঞ্জন ভাগৱতী প্ৰকাশক : অসম পাবলিচিং কোম্পানী প্ৰথম প্ৰকাশ : 2021 Regular Price Rs. 80 Sale Price Rs. 72\nBanarajar Diary by Ghanshyam Rajbongshi বনৰজাৰ ডায়েৰী : ঘনশ্যাম ৰাজবংশী প্ৰকাশক : অসম পাবলিচিং কোম্পানী\nবনৰজাৰ ডায়েৰী ঘনশ্যাম ৰাজবংশী প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 170 Sale Price Rs. 153\nবাৰেবৰণীয়া বিবিধ লেখাৰ সংকলন নিৰুপমা বৰগোহাঞি প্ৰকাশক : অসম পাবলিচিং কোম্পানী প্ৰথম প্ৰকাশ : নৱেম্বৰ, ২০১৯ মূল্য : ২০০.০০ টকা Regular Price Rs. 200 Sale Price Rs. 180 ISBN : 978-81-86385-69-2 BARE-BORONIA (Bibidh Lekhar Sankalan) by Nirupama Borgohain Related Books: Sei Nodi Nirobodhi সেই নদী নিৰবধি : নিৰুপমা বৰগোহাঞি প্ৰকাশক...\nভবানন্দ দত্ত ৰচনা সমগ্ৰ মুখ্য সম্পাদক ড° পৰমানন্দ মজুমদাৰ সম্পাদক : ৰবীন্দ্ৰ কুমাৰ দাস সমীন্দ্ৰ হুজুৰি প্ৰকাশক : অসম পাবলিচিং কোম্পানী প্ৰথম সংস্কৰণ : মাৰ্চ, ২০২০ ISBN : 978-81-943259-0-1 মূল্য : ৬৫০.০০ টকা Regular Price Rs. 650 Sale Price Rs. 585 BHABANANDA DUTTA RACHANA SAMAGRA : A Collection of Complete...\nভূপেন হাজৰিকা এজ আই নিউ হিম কল্পনা লাজমী আৰু সুনন্দা শ্যামল মিত্ৰ অনুবাদ : মিতাক্ষী বীৰভদ্ৰ ড° হেমন্ত ডেকা প্ৰকাশক : অসম পাবলিচিং কোম্পানী প্ৰথম অসমীয়া সংস্কৰণ : ডিচেম্বৰ, ২০১৮ তৃতীয় সংস্কৰণ : জানুৱাৰী, ২০১৯ মূল্য : ৩০০.০০ টকা Regular Price Rs. 300 Sale Price Rs. 270\nপৰম বীৰ চক্ৰ বিজয়ী সৈন্যসকলৰ দুঃসাহসিক কাহিনী বীৰ বিজেতা ৰাস্না বিছট্ ৰাৱাট অনুবাদক : প্ৰশান্ত দত্ত প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৮ মূল্য : ২৫০.০০ টকা Regular Price Rs. 250 Sale Price Rs. 225\nবিশ্ব পৰিচয় ৰবীন্দ্ৰনাথ ঠাকুৰ অনুবাদ : বন্দিতা ফুকন প্ৰকাশক : অসম পাবলিচিং কোম্পানী প্ৰথম প্ৰকাশ : 2013 Regular Price Rs. 75 Sale Price Rs. 67\nবুৰঞ্জী আৰু বিতৰ্ক ইতিহাস আৰু ইতিহাসতত্ত্ব লক্ষ্মীনাথ তামুলী প্ৰকাশক : অসম পাবলিচিং কোম্পানী দ্বিতীয় প্ৰকাশ : 2010 Regular Price Rs. 300 Sale Price Rs. 270\nদশানন ৰাৱণ ড° দীপক চন্দ্ৰ অনুবাদ : গোবিন্দ প্ৰসাদ ভূঞা প্ৰকাশক : অসম পাবলিচিং কোম্পানী প্ৰথম প্ৰকাশ : 2013 Regular Price Rs. 150 Sale Price Rs. 135\nDelhi is not far by Ruskin Bond দিল্লীলৈ ৰিং এটাৰ বাট মূল : ৰাস্কিন বণ্ড অনুবাদ : অশ্বিনী বেজবৰুৱা প্ৰকাশক : অসম পাবলিচিং কোম্পানী\nদিল্লীলৈ ৰিং এটাৰ বাট মূল : ৰাস্কিন বণ্ড অনুবাদ : অশ্বিনী বেজবৰুৱা প্ৰকাশক : অসম পাবলিচিং কোম্পানী প্ৰথম অসমীয়া সংস্কৰণ : 2017 Regular Price Rs. 120 Sale Price Rs. 108\nদুৰ্যোধন ড° দীপক চন্দ্ৰ অনুবাদ : উৎপল দত্ত প্ৰকাশক : অসম পাবলিচিং কোম্পানী প্ৰথম প্ৰকাশ : 2017 Regular Price Rs. 120 Sale Price Rs. 108\nEnwa Kotha Ankhi Kabya by Anubha Tulsi এৱাঁ কথা আঁখি কাব্য : অনুভৱ তুলসী প্ৰকাশক : অসম পাবলিচিং কোম্পানী\nএৱাঁ কথা আঁখি কাব্য অনুভৱ তুলসী প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 150 Sale Price Rs. 135\nGandhijir Adhyatmik Stree Aaru Hahajugi Naari গান্ধীজীৰ আধ্যাত্মিক স্ত্ৰী আৰু সহযোগী নাৰী মূল : ড° দিগ্বিজয় দে সৰকাৰ অনুবাদ : ইন্দ্ৰাণী লস্কৰ প্ৰকাশক : অসম পাবলিচিং কোম্পানী\nগান্ধীজীৰ আধ্যাত্মিক স্ত্ৰী আৰু সহযোগী নাৰী মূল : ড° দিগ্বিজয় দে সৰকাৰ অনুবাদ : ইন্দ্ৰাণী লস্কৰ প্ৰকাশক : অসম পাবলিচিং কোম্পানী দ্বিতীয় প্ৰকাশ : 2014 Regular Price Rs. 150 Sale Price Rs. 135\nগান্ধীজীৰ অপকৰ্ম মূল : ড° অলোককৃষ্ণ চক্ৰৱৰ্তী অনুবাদ : অশ্বিনী বেজবৰুৱা প্ৰকাশক : অসম পাবলিচিং কোম্পানী প্ৰথম সংস্কৰণ : অক্টোবৰ, ২০১৩ মূল্য : ১৫০.০০ টকা Regular Price Rs. 150 Sale Price Rs. 135 ISBN : 978-81-86384-47-3\nHomen Borgohainer Upnanyasar Silpa-Boibhawa হোমেন বৰগোহাঞিৰ উপন্যাসৰ শিল্প-বৈভৱ : ড° জয়ন্ত কুমাৰ বৰা প্ৰকাশক : অসম পাবলিচিং কোম্পানী\nAssam Publishing Company, Homen Borgohain হোমেন বৰগোহাঞি\nহোমেন বৰগোহাঞিৰ উপন্যাসৰ শিল্প-বৈভৱ ড° জয়ন্ত কুমাৰ বৰা প্ৰকাশক : অসম পাবলিচিং কোম্পানী প্ৰথম প্ৰকাশ : 2015 Regular Price Rs. 180 Sale Price Rs. 162\nHRIDAYAR MANCHITRA হৃদয়ৰ মানচিত্ৰ : হোমেন বৰগোহাঞি প্ৰকাশক : অসম পাৱলিচিং কোম্পানী\nহৃদয়ৰ মানচিত্ৰ হোমেন বৰগোহাঞি প্ৰকাশক : অসম পাৱলিচিং কোম্পানী প্ৰথম প্ৰকাশ : জানুৱাৰী, ২০১২ দ্বিতীয় সংস্কৰণ : ছেপ্তম্বৰ, ২০১২ তৃতীয় সংস্কৰণ : নৱেম্বৰ, ২০১৭ মূল্য : ১২০.০০ টকা Regular Price Rs. 120 Sale Price Rs. 108\nIDENTITY AND VIOLENCE || THE ILLUSION OF DESTINY BY: AMARTYA SEN পৰিচয় আৰু হিংসা : অমৰ্ত্য সেন\nBOOK NAME: IDENTITY AND VIOLENCE || THE ILLUSION OF DESTINYপৰিচয় আৰু হিংসা : অমৰ্ত্য সেনWRITTEN BY: AMARTYA SENPUBLISHED BY: W.W.NORTON & COMPANY, LONDONPUBLICATION: ASSAM PUBLISHING COMPANYLANGUAGE: ASSAMESE1ST ASSAMESE EDITION: DECEMBER, 2017ISBN: 978-81-86385-86-9RS. 300\nন'বেল বঁটা প্ৰাপ্ত অমৰ্ত্য সেনৰ পৰিচয় আৰু হিংসা নিয়তিৰ ভ্ৰম অসমীয়া সংস্কৰণ সম্পাদনা ড° হেমন্ত কুমাৰ ডেকা অনুবাদ : ৰবিন শইকীয়া প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৭ মূল্য : ৩০০.০০ টকা Regular Price Rs. 300 Sale Price Rs. 270\nইতিহাসৰ ছাঁ-পোহৰত পুৰণি গুৱাহাটী কুমুদেশ্বৰ হাজৰিকা প্ৰকাশক : অসম পাবলিচিং কোম্পানী চতুৰ্থ সংস্কৰণ : মে' ২০১৬ ISBN : 978-81-86384-91-X মূল্য : ২৫০.০০ টকা Regular Price Rs. 250 Sale Price Rs. 225\n250.00 225.00Read more\nজীৱন বীণাৰ সুৰ ৰশ্মিৰেখা ভূঞা প্ৰকাশক : অসম পাবলিচিং কোম্পানী প্ৰথম প্ৰকাশ : 2016 Regular Price Rs. 200 Sale Price Rs. 180\nজোনবাইৰ দেশত তেজৰ চেকুৰা এজন উদ্বাস্তুৰ কথামালা ৰাহুল পণ্ডিতা অনুবাদ : অশ্বিনী বেজবৰুৱা প্ৰকাশক : অসম পাবলিচিং কোম্পানী প্ৰথম অসমীয়া সংস্কৰণ : নবেম্বৰ, ২০১৯ মূল্য : ২৫০.০০ টকা Regular Price Rs. 250 Sale Price Rs. 225\nJuktir Pohorot Somaj যুক্তিৰ পোহৰত সমাজ সম্পাদনা : প্ৰসেনজিৎ চৌধুৰী & ইন্দিবৰ দেউৰী প্ৰকাশক : অসম পাবলিচিং কোম্পানী\nযুক্তিৰ পোহৰত সমাজ সম্পাদনা : প্ৰসেনজিৎ চৌধুৰী & ইন্দিবৰ দেউৰী প্ৰকাশক : অসম পাবলিচিং কোম্পানী প্ৰথম প্ৰকাশ : 2014 Regular Price Rs. 250 Sale Price Rs. 225\nজ্যোতি-বিষ্ণু সাংস্কৃতিক ৰূপান্তৰৰ ৰূপৰেখা প্ৰসেনজিৎ চৌধুৰী ইন্দিবৰ দেউৰী প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৮ ISBN : 978-81-86385-40-3 মূল্য : ৩০০ টকা Regular Price Rs. 300 Sale Price Rs. 270\nKalbelar Kathakata কালবেলাৰ কথকতা : জয়ন্ত মাধৱ বৰা প্ৰকাশক : অসম পাবলিচিং কোম্পানী\nকালবেলাৰ কথকতা জয়ন্ত মাধৱ বৰা প্ৰকাশক : অসম পাবলিচিং কোম্পানী দ্বিতীয় প্ৰকাশ : 2015 Regular Price Rs. 200 Sale Price Rs. 180\nকথা পতা চৰাই আৰু অন্যান্য বিদেশী সাধু প্ৰকল্প ৰঞ্জন ভাগৱতী প্ৰকাশক : অসম পাবলিচিং কোম্পানী প্ৰথম প্ৰকাশ : 2019 Regular Price Rs. 75 Sale Price Rs. 67\nকিৰাত জন-কৃতি ইণ্ডো-মঙ্গোলীয় জনগোষ্ঠীসমূহ : ভাৰতীয় ইতিহাস আৰু সংস্কৃতিলৈ সেইসকলৰ অৱদান সুনীতি কুমাৰ চেট্টাৰ্জী অনুবাদ : অজিত কুমাৰ গোস্বামী অসমীয়া সংস্কৰণ সম্পাদনা : ড° হেমন্ত কুমাৰ ডেকা প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৭ মূল্য : ৩০০.০০ টকা Regular Price Rs. 300 Sale Price Rs. 270\nLogot Loi Fura Kitap by Manik Das লগত লৈ ফুৰা কিতাপ : মাণিক দাস প্ৰকাশক : অসম পাবলিচিং কোম্পানী\nলগত লৈ ফুৰা কিতাপ মাণিক দাস প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 200 Sale Price Rs. 180\nদেৱচন্স বঁটাপ্ৰাপ্ত প্ৰথম গ্ৰন্থ মেঘে ঢকা আকাশৰ জোন ৰশ্মিৰেখা ভূঞা প্ৰকাশক : অসম পাবলিচিং কোম্পানী দ্বিতীয় প্ৰকাশ : 2018 Regular Price Rs. 250 Sale Price Rs. 225\nMoi Maatir naabhit kaan thoi xuniso by Bijoy Sankar Barman মই মাটিৰ নাভিত কাণ থৈ শুনিছোঁ বিজয় শংকৰ বৰ্মন প্ৰকাশক : অসম পাবলিচিং কোম্পানী\nমই মাটিৰ নাভিত কাণ থৈ শুনিছোঁ বিজয় শংকৰ বৰ্মন প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 130 Sale Price Rs. 117\nমই তোমালোকৰ গান্ধীজী মহাত্মা গান্ধীৰ আত্মজীৱনীৰ আধাৰত ৰচিত কিশোৰ-উপযোগী গ্ৰন্থ সম্পাদনা আৰু অনুবাদ : ড° মৃদুস্মিতা ফুকন প্ৰকাশক : অসম পাবলিচিং কোম্পানী প্ৰথম প্ৰকাশ : নবেম্বৰ, ২০১৯ মূল্য : ১৫০.০০ টকা Regular Price Rs. 150 Sale Price Rs. 135\nMor Priya Deshbasi মোৰ প্ৰিয় দেশবাসী ‘মন কী বাত’ৰ নিৰ্বাচিত অংশ নৰেন্দ্ৰ মোডী সংকলন : নম্ৰতা দত্ত প্ৰকাশক : অসম পাবলিচিং কোম্পানী\nমোৰ প্ৰিয় দেশবাসী 'মন কী বাত'ৰ নিৰ্বাচিত অংশ নৰেন্দ্ৰ মোডী সংকলন : নম্ৰতা দত্ত প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 300 Sale Price Rs. 270\nNagaonar Buranji নগাঁৱৰ বুৰঞ্জী : মুখ্য সম্পাদক : ড° ৰাজেন শইকীয়া\nনগাঁৱৰ বুৰঞ্জী : মুখ্য সম্পাদক : ড° ৰাজেন শইকীয়া Nagaonar Buranji Edited by Dr. Rajen Saikia published by Assam publishing LANGUAGE: ASSAMESE Publication: Other Publication RS: 550\nNirjon Soikatar Monimay Dinbor নিৰ্জন সৈকতৰ মণিময় দিনবোৰ (মালদ্বীপ ভ্ৰমণৰ স্মৃতি) কৰবী ডেকা হাজৰিকা প্ৰকাশক : অসম পাবলিচিং কোম্পানী\nনিৰ্জন সৈকতৰ মণিময় দিনবোৰ (মালদ্বীপ ভ্ৰমণৰ স্মৃতি) কৰবী ডেকা হাজৰিকা প্ৰকাশক : অসম পাবলিচিং কোম্পানী প্ৰথম প্ৰকাশ : 2016 Regular Price Rs. 120 Sale Price Rs. 108\nParbantarar Padya পৰ্বান্তৰৰ পদ্য অসমীয়া কবিতাত কেতবোৰ প্ৰসংগ পুনৰ্বিবেচনা আৰু নতুনকৈ বিবেচনা সন্দৰ্ভত এক ইস্তাহাৰ সম্পাদক : আনন্দ বৰমুদৈ প্ৰকাশক : অসম পাবলিচিং কোম্পানী\nপৰ্বান্তৰৰ পদ্য অসমীয়া কবিতাত কেতবোৰ প্ৰসংগ পুনৰ্বিবেচনা আৰু নতুনকৈ বিবেচনা সন্দৰ্ভত এক ইস্তাহাৰ সংকলক - সম্পাদক : আনন্দ বৰমুদৈ প্ৰকাশক : অসম পাবলিচিং কোম্পানী প্ৰথম প্ৰকাশ : মাৰ্চ, ২০২০ ISBN : 978-93-90043-04-0 মূল্য : ২৫০ টকা Regular Price Rs. 250 Sale Price Rs. 225\nপৰিৱৰ্তন মমতা বেনাৰ্জী অনুবাদ : ইন্দ্ৰাণী লস্কৰ প্ৰকাশক : অসম পাবলিচিং কোম্পানী প্ৰথম প্ৰকাশ : 2014 Regular Price Rs. 175 Sale Price Rs. 157\nপাঠ আৰু বীক্ষণ সাহিত্য সমালোচনামূলক প্ৰবন্ধ সংকলন ভাস্কৰ জ্যোতি নাথ প্ৰকাশক : অসম পাবলিচিং কোম্পানী প্ৰথম প্ৰকাশ : নৱেম্বৰ, ২০১৯ মূল্য : ২৫০.০০ টকা Regular Price Rs. 250 Sale Price Rs. 225\nPrem Aru Mrityur Karane প্ৰেম আৰু মৃত্যুৰ কাৰণে : হোমেন বৰগোহাঞি প্ৰকাশক : অসম পাবলিচিং কোম্পানী\nপ্ৰেম আৰু মৃত্যুৰ কাৰণে হোমেন বৰগোহাঞি প্ৰকাশক : অসম পাবলিচিং কোম্পানী দ্বিতীয় প্ৰকাশ : 2020 Regular Price Rs. 100 Sale Price Rs. 90\nPrithibir Maram পৃথিৱীৰ মৰম : যতীন্দ্ৰ কুমাৰ বৰগোহাঞি প্ৰকাশক : অসম পাবলিচিং কোম্পানী\nপৃথিৱীৰ মৰম যতীন্দ্ৰ কুমাৰ বৰগোহাঞি প্ৰকাশক : অসম পাবলিচিং কোম্পানী তৃতীয় প্ৰকাশ : 2020 Regular Price Rs. 120 Sale Price Rs. 108\nৰেখাংকনত অসম সাহিত্য সভাৰ সভাপতিসকল ( ১৯১৭-২০১৭ ) ভুবন চন্দ্ৰ দত্ত প্ৰকাশক : অসম পাবলিচিং কোম্পানী প্ৰথম প্ৰকাশ : নৱেম্বৰ, ২০১৯ ISBN : 978-81-86385-48-7 মূল্য : ২৫০.০০ টকা Regular Price Rs. 250 Sale Price Rs. 225\nসাহিত্য সমালোচনা প্ৰসঙ্গ অসমীয়া সাহিত্য ড° আনন্দ বৰমুদৈ প্ৰকাশক : অসম পাবলিচিং কোম্পানী দ্বিতীয় প্ৰকাশ : 2017 Regular Price Rs. 100 Sale Price Rs. 90\nSahityarathi Bezborua Jiwan aru Sahitya সাহিত্যৰথী বেজবৰুৱা জীৱন আৰু সাহিত্য সম্পাদনা : ড° ত্ৰিদিব গোস্বামী প্ৰকাশক : অসম পাবলিচিং কোম্পানী\nসাহিত্যৰথী বেজবৰুৱা জীৱন আৰু সাহিত্য সম্পাদনা : ড° ত্ৰিদিব গোস্বামী প্ৰকাশক : অসম পাবলিচিং কোম্পানী প্ৰথম প্ৰকাশ : 2017 Regular Price Rs. 220 Sale Price Rs. 198\nছৈয়দ সাদ্‌উল্লাৰ পৰা গোপীনাথ বৰদলৈ লৈ (১৯৩৭-৫০) অসমৰ ৰাজনৈতিক ইতিহাস ড° ৰণজিৎ সভাপণ্ডিত প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৪ দ্বিতীয় সংশোধিত সংস্কৰণ : ডিচেম্বৰ, ২০১৭ মূল্য : ৩০০.০০ টকা Regular Price Rs. 300 Sale Price Rs. 270\nSambad madhyam aru Ahi thaka Sambadikatar Dhara সংবাদ মাধ্যম আৰু আহি থকা সাংবাদিকতাৰ ধাৰা সমুদ্ৰগুপ্ত কাশ্যপ প্ৰকাশক : অসম পাবলিচিং কোম্পানী\nসংবাদ মাধ্যম আৰু আহি থকা সাংবাদিকতাৰ ধাৰা সমুদ্ৰগুপ্ত কাশ্যপ প্ৰকাশক : অসম পাবলিচিং কোম্পানী প্ৰথম প্ৰকাশ : 2020 Regular Price Rs. 200 Sale Price Rs. 180\nসন্ত্ৰাসবাদ প্ৰসংগ : অসমীয়া সাহিত্য প্ৰমোদ কলিতা প্ৰকাশক : অসম পাবলিচিং কোম্পানী প্ৰথম প্ৰকাশ : ডিচেম্বৰ, ২০১৭ ISBN : 978-81-86385-66-1 মূল্য : ৩০০.০০ টকা Regular Price Rs. 300 Sale Price Rs. 270\nসপোনৰ ঘৰ-ঘৰৰ সপোন পূৰবী বৰমুদৈ প্ৰকাশক : অসম পাবলিচিং কোম্পানী প্ৰথম প্ৰকাশ : ১৫ জুলাই, ২০১৮ ISBN : 978-81-86385-01-2 মূল্য : ১৫০.০০ টকা Regular Price Rs. 150 Sale Price Rs. 135\nশৰাইঘাটৰ শেষ ৰণ ৰজত শেঠি শুভ্ৰাস্থা অনুবাদ : সত্যকাম চৌধুৰী প্ৰকাশক : অসম পাবলিচিং কোম্পানী প্ৰথম অসমীয়া সংস্কৰণ প্ৰকাশ : ডিচেম্বৰ, ২০১৮ মূল্য : ২০০.০০ টকা Regular Price Rs. 200 Sale Price Rs. 180\nSipar Sandhanat শিপাৰ সন্ধানত : সন্তোষ কুমাৰ কৰ্মকাৰ প্ৰকাশক : অসম পাবলিচিং কোম্পানী\nশিপাৰ সন্ধানত সন্তোষ কুমাৰ কৰ্মকাৰ প্ৰকাশক : অসম পাবলিচিং কোম্পানী প্ৰথম প্ৰকাশ : 2016 Regular Price Rs. 220 Sale Price Rs. 198\nশ্ৰীমন্ত শংকৰদেৱ কৃতি আৰু কৃতিত্ব শিৱনাথ বৰ্মন প্ৰকাশক : অসম পাবলিচিং কোম্পানী প্ৰথম প্ৰকাশ : ১৯৮৬ চন পুনৰ মুদ্ৰণ : জানুৱাৰী, ২০১৯ মূল্য : ৩০০.০০ টকা Regular Price Rs. 300 Sale Price Rs. 270\nতাজমহলৰ ৰহস্য প্ৰসেনজিৎ দাশগুপ্ত অনুবাদ : হেমন্ত কুমাৰ ডেকা প্ৰকাশক : অসম পাবলিচিং কোম্পানী প্ৰথম প্ৰকাশ : 2017 Regular Price Rs. 120 Sale Price Rs. 108\nপুলিৎজাৰ বঁটা বিজয়ী ঝুম্পা লাহিড়ীৰ দ্য ল' লেণ্ড অনুবাদ : ইন্দ্ৰানী লস্কৰ প্ৰকাশক : অসম পাবলিচিং কোম্পানী ISBN : 978-81-86385-21-0 Regular Price Rs. 400 Sale Price Rs. 360\nTumarei Nam Karna তোমাৰেই নাম কৰ্ণ মূল : ড° দীপক চন্দ্ৰ ভাষান্তৰ : গোৱিন্দ প্ৰসাদ ভূঞা প্ৰকাশক : অসম পাবলিচিং কোম্পানী\nতোমাৰেই নাম কৰ্ণ মূল : ড° দীপক চন্দ্ৰ ভাষান্তৰ : গোৱিন্দ প্ৰসাদ ভূঞা প্ৰকাশক : অসম পাবলিচিং কোম্পানী প্ৰথম প্ৰকাশ : 2014 Regular Price Rs. 150 Sale Price Rs. 135\nTumi Bigyanee Hobo Khuja Neki ? তুমি বিজ্ঞানী হ’ব খোজা নেকি? মূল : এ পি জে আব্দুল কালাম সৃজন পাল সিং অনুবাদ : জয়ন্ত মাধৱ বৰা প্ৰকাশক : অসম পাবলিচিং কোম্পানী\nতুমি বিজ্ঞানী হ'ব খোজা নেকি? উজ্জ্বল ভৱিষ্যতৰ বাবে বিজ্ঞানসন্মত দিশ মূল : এ পি জে আব্দুল কালাম সৃজন পাল সিং অনুবাদ : জয়ন্ত মাধৱ বৰা প্ৰকাশক : অসম পাবলিচিং কোম্পানী চতুৰ্থ প্ৰকাশ : 2020 Regular Price Rs. 200 Sale Price Rs. 180\nUdasin Satyasrabar Asom Bhraman written by Ramkumar Bidyaratna উদাসীন সত্যশ্ৰবাৰ আসাম ভ্ৰমণ ৰামকুমাৰ বিদ্যাৰত্ন সম্পাদনা : ড° প্ৰবীণ চন্দ্ৰ দাস প্ৰকাশক : অসম পাবলিচিং কোম্পানী\nউদাসীন সত্যশ্ৰবাৰ আসাম ভ্ৰমণ ৰামকুমাৰ বিদ্যাৰত্ন সম্পাদনা : ড° প্ৰবীণ চন্দ্ৰ দাস মূলানুগ অনুবাদ : প্ৰদীপ কুমাৰ প্ৰকাশক : অসম পাবলিচিং কোম্পানী প্ৰথম বাংলা সংস্কৰণ : 51 ব্ৰাহ্ম সংবৎ ( 1880 খ্ৰীষ্টাব্দ ) প্ৰথম অসমীয়া সংস্কৰণ ( পূৰ্ণ পাঠ ) : নৱেম্বৰ, 2014 Regular Price Rs. 200 Sale Price Rs. 180\nUnabimsa Satikar Patabhumit Asamiya Nari by Dr. Alpana Sarkar Deka ঊনবিংশ শতিকাৰ পটভূমিত অসমীয়া নাৰী ড° আল্‌পনা সৰকাৰ ডেকা প্ৰকাশক : অসম পাবলিচিং কোম্পানী\nঊনবিংশ শতিকাৰ পটভূমিত অসমীয়া নাৰী ড° আল্‌পনা সৰকাৰ ডেকা প্ৰকাশক : অসম পাবলিচিং কোম্পানী দ্বিতীয় প্ৰকাশ : 2019 Regular Price Rs. 500 Sale Price Rs. 450\nযুগনায়ক শংকৰদেৱ সংগ্ৰহণ আৰু আত্মীকৰণ আনন্দ বৰমুদৈ প্ৰকাশক : অসম পাবলিচিং কোম্পানী প্ৰথম প্ৰকাশ : 2014 Regular Price Rs. 75 Sale Price Rs. 67


f Class5Environment আমি আৰু আমাৰ পৰিবেশ পঞ্চম শ্ৰেণীৰ বাবে | Class5Environment Solution SCERT | SCERT Class V Environment Free Question And Answer | Class5Environment Old Question Paper | Download Class V Environment Free Books PDF | Class5Environment Notes | ~ Daily Assam\nClass5Environment আমি আৰু আমাৰ পৰিবেশ পঞ্চম শ্ৰেণীৰ বাবে | Class5Environment Solution SCERT | SCERT Class V Environment Free Question And Answer | Class5Environment Old Question Paper | Download Class V Environment Free Books PDF | Class5Environment Notes |\nDecember 04, 2018 Class5Environment3comments\n১. আমাৰ পৰিবেশ\n২. পৰিস্থিতি তন্ত্ৰ\n৩. অসমৰ সংস্কৃতি\n৪. প্ৰাকৃতিক সম্পদ\n৫. সম্পদ সংৰক্ষণ\n৭. আহাৰৰ প্ৰয়োজনতা\n৮. জীৱন ধাৰণৰ প্ৰনালী\n৯. আমাৰ সামাজিক সমস্যা\n১০. পৰিবেশ প্ৰদূষণ\n১৪. স্বাধীনতা আন্দোলনত অসমৰ ভূমিকা\n১৫. আমাৰ সংবিধান\n১৬. গাঁও পঞ্চায়ত\n১৭. আমাৰ দেশ ভাৰতবৰ্ষ\n১৮. আমাৰ চুবুৰীয়া ৰাজ্য সমূহ\nUnknown July 6, 2020 at 3:09 AM\nUpload ans plzzz\nUnknown July 20, 2020 at 7:47 PM\nPlz upload answers .... Plz\nWaris Heftullah blogspot.com September 17, 2021 at 7:45 AM\nPdf download kio nohoi?


শদিয়া বেল্ট আহোম, মৰাণ, মটক আৰু চুতীয়াসকলৰ বাবে হ’ব সংৰক্ষিতঃ ডাঃ ৰণোজ পেগু -\nবৃহস্পতিবাৰ, অক্টোবৰ 28, 2021\nHomeআঞ্চলিকশদিয়া বেল্ট আহোম, মৰাণ, মটক আৰু চুতীয়াসকলৰ বাবে হ’ব সংৰক্ষিতঃ ডাঃ ৰণোজ...\nশদিয়া বেল্ট আহোম, মৰাণ, মটক আৰু চুতীয়াসকলৰ বাবে হ’ব সংৰক্ষিতঃ ডাঃ ৰণোজ পেগু\nগুৱাহাটীঃ কেবিনেটৰ সিদ্ধান্ত সন্দৰ্ভত ডাঃ ৰণোজ পেগুৱে সংবাদমেল সম্বোধন কৰে। জনজাতীয় বেল্টৰ মাটি সুৰক্ষিত কৰাৰ পদক্ষেপ গ্ৰহণ কৰা বুলি সংবাদমেলত সদৰী কৰে তেওঁ।বিটিআৰত থকা গোৰ্খাসকলো সুৰক্ষিত হ’ব গ্ৰেজিয়াৰৰ দ্বাৰা বুলি মন্তব্য আগবঢ়ায়। সংৰক্ষিত বনাঞ্চলত বলবৎ হ’ব ২০০৬ৰ আইন। শদিয়া বেল্ট জনজাতীয় লোকৰ বাবে সুৰক্ষিত হ’ব। আহোম, মৰাণ, মটক, চুতীয়াসকলৰ বাবে হ’ব সংৰক্ষিত।\nবহু ঠাইত জনজাতীয় বেল্ট গঢ়াৰ সিদ্ধান্ত গ্ৰহণ কৰা বুলিও তেওঁ জানিবলৈ দিয়ে। ২০০৩চনৰ আগৰেপৰা বিটিআৰত থকা গোৰ্খাই পাব সমঅধিকাৰ। এপিএছচিৰ আওতাত নাথাকিব ইঞ্জিনিয়াৰিং শিক্ষকৰ নিযুক্তি প্ৰক্তিয়া। ইঞ্জিনিয়াৰিং নিযুক্তি ব’ৰ্ডে নিজাববীয়াকৈ দিব পাৰিব নিযুক্তি বুলিও সদৰী কৰে। ২৬খন পলিটেকনিক কলেজতো একে প্ৰক্ৰিয়াৰে নিযুক্তি হ’ব বুলিও সংবাদমেলৰ জৰিয়তে জানিবলৈ দিয়ে।\nPrevious articleগাঁওবুঢ়াসকলৰ নতুন নাম হ’ব গাঁওপ্ৰধান: পীয়ুষ হাজৰিকাৰ সংবাদমেলত কেইবাটাও গুৰুত্বপূৰ্ণ ঘোষণা\nNext articleচিৰাঙত আৰক্ষীৰ গুলীত নিহত হত্যাকাৰী!\nসহপাঠীক যৌননিৰ্যাতন চলাই ৰঙাঘৰৰ আলহী বিশ্ববিদ্যালয়ৰ গৱেষক ছাত্ৰ, পাছত?\nৰাজ্যিক কেবিনেটতত কেইবাটাও গুৰুত্বপূৰ্ণ সিদ্ধান্ত, শিক্ষকসকলৰ বাবেও আছে সুখবৰ\nলাভ জেহাদ! হিন্দু পৰিচয়েৰে বিয়া কৰোৱাই বোৰ্খা পিন্ধিবলৈ বাধ্য কৰালে যুৱতীক


থলুৱা ঘাঁহ-বনৰো গুৰুত্ব আছে : — Vikaspedia\nববছা বন -\nএই অতি চিনাকী বন বিধৰ বৈজ্ঞানিক নাম হ’ল ইলিউচিনে ইন্দিকা (Eleucine indica), বঙালী নাম- মালান ফুৰা, হিন্দীত- মাণ্ডলা, ইংৰাজীত গুজ গ্ৰাছ (Goose Grass) বুলি কয়। ই এক একবৰ্ষী ঘাঁহ। খেতিৰ পথাৰত বিশেষকৈ বাম খেতিত এই ঘাঁহে বৰ সমস্যাৰ সৃষ্টি কৰে। গৰুৰ ঘাঁহ হিচাবে ব্যৱহাৰ কৰাৰ উপৰিও জাভা দেশত এই ঘাঁহৰ পুলি ভাতৰ লগত সিজাই খায়। বেছিকৈ খুৱালে এইবিধ ঘাঁহে গৰুৰ স্বাস্থ্যৰ অপকাৰ কৰে। ইয়াক শুকান খেৰ বা চাইলেজ পদ্ধতিৰে সংৰক্ষণ কৰি খুৱালে কোনো অপকাৰ নহয়। ইয়াৰ ইয়াৰ পুষ্টিকাৰক গুণসমূহ এনেধৰণৰ-\nঅশোধিত প্ৰটিন ৮.৯১%\nচৰ্বী জাতীয় পদাৰ্থ- ১.৬৯%\nঅশোধিত আঁহ জাতীয় পদাৰ্থ-২৯.৪২%\nকাৰ্পেট বা দলিচা ঘাঁহ\nফুলৰ বাগিছাত থকা সেউজীয়া বাগিছাখনৰ অন্যতম ঘাঁহবিধ হ’ল দলিচা ঘাঁহ বা কাৰ্পেট ঘাঁহ। ইয়াৰ বৈজ্ঞানিক নাম হ’ল এক্সন’পাছ কমপ্ৰেচাছ (Axonopas compressus)। ই বহুবৰ্ষী ঘাঁহ। ইয়াৰ পাত ১০-১৫ ছে:মি: দীঘল হয় আৰু ১.৫ ছে:মি: বহল হয়। পাতৰ গুৰিৰ ফালে কাণ্ডত লাগি থকা অংশ ভাজ হৈ কাণ্ডটো ঢাকি ৰাখে। কাণ্ডৰ প্ৰায় ২০-২৫ ছে:মি: পৰ্যন্ত দীঘল হয়। ইয়াৰ কাণ্ড মাটিত বগাই যায় আৰু গাঠিৰ পৰা ওলোৱা শিপাই ইয়াক মাটিৰ লগত খামোচ মাৰি ধৰি ৰখাৰ উপৰি পত্র কোহঁৰ পৰা ওলোৱা উপ কাণ্ডক পুষ্টিৰ যোগান ধৰে। সাধাৰণতে সেমেকা আৰু উষ্ণ জলবায়ুত ই ভাল হয়। মাটিত জীপ থাকিলে ই কম সাৰুৱা মাটিতো ভাল হয়। এই ঘাঁহ পশুখাদ্যৰ বাবে উপযোগী। ইয়াৰ পুষ্টিকাৰক গুণ সমূহ এনেধৰণৰ-\nচৰ্বী জাতীয় পদাৰ্থ-১.৩৯%\nঅশোধিত আঁহ জাতীয় পদাৰ্থ-৩০.৮৫%\nঅসমীয়াত এষাৰ কথা আছে যে “ধূনতে ধূনগুটি মেখেলাত বনগুটি”। মাজে-সময়ে আমনি কৰা এই ঘাঁহবিধৰ বৈজ্ঞানিক নাম হ’ল ক্ৰাইচপ’গন এচিকুলাটাছ (Chrysopogon aciculatus)। ইয়াক ইংৰাজীত ইয়াত লাভ ঠৰ্ণ (Love Thorn) বুলি কয়। বঙালীত ইয়াক চৰেকান্টা আৰু হিন্দীত চিৰচিৰা বুলি কয়। ই এক বহুবৰ্ষী ঘাঁহ। ই মাটিত বগাই যাই আৰু মাটি ডৰা লাহে-লাহে ঢাকি ধৰে। ই ২০-৮০ ছে:মি: পৰ্যন্ত দীঘল হয়। ফুলৰ আগ অংশ কাঁইটৰ দৰে হোৱা বাবে জন্তুৰ গাত বা মানুহৰ কাপোৰত লাগি সমস্যাৰ সৃষ্টি কৰে। এই ঘাঁহৰ উৎপাদন ক্ষমতা কম হলেও খৰাং বতৰ সহ্য কৰিব পৰা গুণৰ বাবে প্ৰতিকূল পৰিস্থিতিত গৰুৰ বাবে সেউজীয়া ঘাঁহৰ যোগান ধৰিব পাৰে। এই ঘাঁহৰ পুষ্টিকাৰক গুণসমূহ এনেধৰণৰ হয়-\nঅশোধিত আঁহজাতীয় পদাৰ্থ- ২৫.২৩%\nকেলচিয়াম- ০.৫৩% আৰু\nদূৱৰী বন -\nদূৱৰী বন আমাৰ অতি চিনাকী বন। ইয়াৰ বৈজ্ঞানিক নাম হ’ল চাইন’দন দেক্টাইলন (Cynodon dactylon), বঙালী ভাষাত ইয়াক দুৰ্বা, হিন্দীত ধূব, মাৰাঠীত হাৰীয়ালি আদি নামেৰে জনজাত। ই এক বহুবৰ্ষী ঘাঁহ আৰু অতি সোনকালেই পোখা আৰু ঠাল-ঠেঙুলি মেলি মাটি ডৰা চানি ধৰে। মাটিৰ তলত যথেষ্ট পৰিমাণে ৰাইজম উৎপাদন কৰাৰ ফলত ই সহজে নমৰে। পৃথীৱীৰ ভিতৰত ই এক উল্লেখযোগ্য অপতৃণ। ইয়াৰ পাত ৩-২০ ছে:মি: দীঘল হয়। ইয়াৰ কোনো কোনো প্ৰজাতি বাগিচাৰ ‘লন’ বা মসৃণ ঘাঁহনিৰ বাবে ৰোপন কৰা হয়। পশুখাদ্য হিচাবে ব্যৱহাৰ হোৱাৰ উপৰিও ইয়াৰ বহু ঔষধি গুণ আছে। যেনে- কটা-চিঙাত তেজ ওলোৱা বন্ধ কৰিবলৈ আৰু সোনকালে আৰোগ্য হ’বলৈ ইয়াৰ ৰস ব্যৱহাৰ কৰা হয়। প্ৰস্ৰাৱ সমন্ধীয় অসূখতো ইয়াৰ ৰস উপকাৰী। দূৱৰী বন আৰু নহৰু একেলগে মিঠাতেলৰ লগত গৰম কৰি, এই তেল বিষ উপষম কৰিবলৈ ব্যৱহাৰ কৰা হয়। নাকৰ পৰা তেজ ওলোৱা বন্ধ কৰিবলৈও ইয়াৰ ৰস ব্যৱহাৰ কৰা হয়। ইয়াৰ ৰেণুৰ পৰা নিষ্কাষিত ৰস এজমাৰ ঔষধ হিচাবে ব্যৱহাৰ হয়। দুৱৰীৰ পুষ্টিকাৰক দ্ৰব্যৰ পৰিমাণ গড় হিচাবত এনে ধৰণৰ-\nচৰ্বীজাতীয় পদাৰ্থ- ১.৬১%\nঅশোধিত আঁহজাতীয় পদাৰ্থ- ১৯. ৫৬%\nকেলচিয়াম- ০.৩৯% আৰু\nফছফৰাছ ০. ১৪%\nলেখক: ড০ কৰুণা কান্ত শৰ্মা


অবিশ্ৰান্ত / AVISHRANTA - an Assamese Blog : বিধিৰ লিখন\nচিনেমাত, উপান্যাসত, গল্প আদিত প্ৰায়ে পঢ়িবলৈ পাই থাকো প্ৰেম ক’ত, কেতিয়া, কেনেকৈ হৈ যায় কোনেও ক’ব নোৱাৰে ৷ ওপৰৱালাই কপালত লেখি দিয়া দিনাখন আপুনি নিবিচাৰিলেও প্ৰেমত পৰি যাব ৷ আন হাতে যদি ওপৰৱালাই লেখি দিয়া নাই তেনেহ’লে আপুনি হাজাৰ চেষ্টা কৰিলেও একো লাভ নাই ৷ আপুনি কথাটো বিশ্বাস কৰে নে নকৰে মই নাজানো ৷ মই কিন্তু কৰো ৷\nমই তেতিয়া অভিযান্ত্ৰিক মহাবিদ্যালয়ৰ ছাত্ৰ ৷ সেই সময়ত সকলোৱেই জানিছিল মই কোনো ছোৱালীৰ সৈতে বৰ বিশেষ মাত বোল নকৰিছিলো ৷ এনেকুৱা নহয় যে মোৰ মাতিব মন নগৈছিল ৷ গৈছিল মন মাতিবলৈ ৷ পাছে আমি প্ৰথম সান্মাষিকত থাকোতেই এটা অঘটন ঘটিছিল যাৰ বাবে মই অভিযান্ত্ৰিকৰ শিক্ষা প্ৰথম দুমাহতে সামৰি ডিব্ৰুগড় বৰবাৰীত দোকান এখন দি জীৱন নিৰ্বাহ কৰিম বুলি ভাবিছিলো ৷ তেতিয়াৰে পৰা মই ছোৱালীবোৰৰ পৰা আতৰে আতৰেই ফুৰিছিলো ৷\nহাঃ হাঃ হাঃ !!!!!\nভাবিব নোৱাৰা ধৰণৰ কথা ৷ তেনেকৈয়ে দিনবোৰ পাৰ হৈ গৈ আছে ৷\nআৰু ভাবিব নোৱাৰা ধৰণেই এদিন অঘটন ঘটি গ’ল ৷\nবিধিৰ লিখন ………..\nআমি তেতিয়া অলপ ওপৰৰ শ্ৰেণীত ৷ প্ৰথম সান্মাষিকত বহু নতুন নতুন যুৱতী আহিছে ৷ চাৰিওফালে ওখল-মাখল ৷ ইতিমধ্যেই বহুজনে নিজৰ নিজৰ প্ৰচেষ্টা আৰম্ভ কৰিছে ৷ মই পাছে একেবাৰেই নিৰ্বিকাৰ হৈ আছো ৷ লাইন মৰা বা ছোৱালী জোকোৱাৰ কথা বাদেই দিলো কোন কোন সুন্দৰীনো আহিছে তাৰো খবৰ ৰখা নাই ৷ লগৰবোৰে আলোচনা কৰিলে মনে মনে শুনি থাকো ৷ চেত্ৰী, পঙ্কজহঁতৰ মুখত শুনিছো পাছে নামবোৰ ৷\nএদিন বিয়লি চাৰি বিছৰ বাছত মই আৰু বন্ধু এজন ওলালো পানবজাৰলৈ বুলি ৷\nবন্ধু আৰু মই বাছৰ পাছফালৰ দুৱাৰখনত ওলমি গৈ আছো ৷ বাছ গৈ কলেজ চৌহদ পাৰ হৈ সুন্দৰবড়ী মান পাইছে ৷\nবন্ধুৱে মাত দিলে, ‘‘আব্বে, তই গম পাইছ নে নাই কথাটো ?’’\nমই বন্ধুৰ ফালে আতৰিত হৈ চালো ৷\nবন্ধুৱে তেওঁৰ গোফৰ তলৰ সেই বিখ্যাত হাঁহিটো মাৰি ক’লে, ‘‘তোৰ কেছ ফিটিং হৈ গৈছে ৷ (আগফালে দেখুৱাই কৈ গ’ল) সেই ফাৰ্ষ্ট চেমিষ্টাৰজনীয়ে অথনিৰে পৰা তোক চাই আছে !’’\nমুৰ তুলি চাই দেখিলো যি গৰাকী যুৱতীৰ কথা কৈছে তেওঁৰ কাৰণে হেনো মহাৰণ হ’বৰ উপক্ৰম হৈছে ৷ মোহিণী সুন্দৰী !! মোৰ হৃদপিণ্ডৰ দুটামান ঢপঢপণি ৰৈ যোৱা যেন লাগিল ৷ তথাপিও অলপ খঙেৰেই ক’লো, ‘‘তাতে কি হ’ল ?’’\nবন্ধুৱে মোক ধমক দি ক’লে, ‘‘তই মনে মনে গৈ থাক ৷ আৰু খবৰদাৰ !! তাইৰ ফালে ভুলটো নাচাবি ৷ মই ক’ম তোক কি কৰিব লাগিব ৷’’\nবন্ধুৰ এই বিষয়ত বিশেষ বুৎপত্তি আছিল ৷ তেওঁ হেনো গোফৰ তলৰ হাঁহিটো মাৰিয়ে ‘দিল চুৰ’ কৰি লৈ যাব পাৰিছিল ! গতিকে বন্ধু কথা মানিবলৈ মন গ’ল ৷ পাছে এতিয়া চকু যুৱতীৰ চকুৰ পৰা আতৰ কৰিব নোৱাৰা হ’লো ৷ বাছ গৈ জালুকবাৰী পাই মানে মই গাবলৈ ধৰিলো\nসৰগৰ তৰা যেন লাগে,\nনাজানো মোৰ কি যে হ’ল\nনাজানো মোৰ কি যে হ’ল.....\nসঁচাকৈ ধৰিব নোৱাৰা হ’লো, মোৰ কি হ’ল !\nযুৱতীৰ দুচকুৱে যেন মোৰ হৃদয়ত প্ৰেমৰ প্লাৱন আনিছে ৷\nবন্ধুৰ ফালে চাই অসহায় হৈ সুধিলো, ‘‘এতিয়া কি হ’ব ?? বাছখনে তিনি কিল’মিটাৰ বাট পাৰ নকৰোতেই যদি মোৰ এই অৱস্থা হয় তেনেহ’লে প্ৰেমৰ সাগৰ মই কেনেকৈ পাৰ কৰিম ?’’\nবন্ধুৱে বাছৰ পাছ দুৱাৰত ওলমি ওলমি মোক প্ৰেম-পিৰিতি, যুৱতীৰ চকুৰ ভাষা, যুৱতীৰ মনৰ ৰহস্য আদি বিষয়ত গুৰু গম্ভীৰ ভাষণ দিলে ৷ বাছ গৈ কালীপুৰমান পাইছে গৈ ৷ বন্ধুৱে ঘোষণা কৰিলে, ‘‘প্ৰভূ (মোক বন্ধুৱে মৰমতে প্ৰভূ বুলি মাতে) আজি সঁচাকে হৈ গ’ল কাম ৷ তই কিন্তু বেক গীয়েৰ লগাই নিদিবি ৷ চা না ( যুৱতীৰ ফালে দেখুৱাই) এক্কেবাৰে ফিডা হৈ আছে ৷’’\nমই কোনোমতে মাতটো উলিয়াই ক’লো, ‘‘ভাই মোৰ ভয় লাগিছে ৷’’\nবন্ধু জাঙোৰ খাই উঠিল, ‘‘ধুৰৰ পাৰ্টনাৰ !! কিহৰ ভয় ?? তই আমাৰ হীৰো বে !!’’\nবন্ধু বিচক্ষণতাৰ ওপৰত মোৰ হঠাতে সন্দেহ হ’বলৈ ধৰিলে ৷ তেওঁ মোৰ কথা বুজি পোৱা নাই আকৌ বুজালো, ‘‘আব্বে মোৰ ভয় মোৰ ফালে চাই থকা সেই ছোৱালীজনীলৈ ৷ তই সেই কথাটোও নুবুজ নেকি ? চা হীৰোগিৰি বেলেগ বস্তু, প্ৰেম নিবেদন বেলেগ বস্তু ৷ চেমেষ্টাৰ পৰীক্ষা পিছুৱাই দিব লাগে আব্বে ইউনিভাৰছিটিৰ ভি.ছি.ৰ লগত মই অকলেই লাগি যাম ৷ কিন্তু প্ৰেম নিৱেদন কৰিব মই নোৱাৰিম পাৰ্টনাৰ !’’\nবন্ধুৱে আকৌ আৰম্ভ কৰিলে প্ৰেম নিবেদনৰ আদি পাঠ ৷ বন্ধুৱে মোক সকলো কথা খুটি-নাটি মাৰি স্পষ্টকৈ বুজাই দিলে ৷ ইফালে যুৱতীৰ দুচকুৱে মোক প্ৰেমৰ হাজাৰ কবিতা শুনাই আছে ৷ বন্ধুৰ পৰা লাভ কৰা জ্ঞানৰ সহায়ত দুচকুৰ প্ৰেমৰ কবিতাবোৰ মই সম্পূৰ্ণৰূপে পাঠোদ্ধাৰ কৰিবলৈ সক্ষমো হৈছো ৷\nবাছ গৈ ফাছীবজাৰমান পাইছে গৈ ৷ হঠাতে মই চিঞৰি উঠিলো, ‘‘আজি হয় গুৱাহাটী নহয় ৰঙামাটি ৷’’\nএইবাৰ বাছ পালে গৈ পানবজাৰ ৷ যুৱতী বাছৰ পৰা নামিল আগ দুৱাৰেদি, মই নামিলো পাছ দুৱাৰেদি ৷\nমোৰ এনে লাগিল যুৱতীয়ে যেন চকু টিপিয়াই মোক তেওঁৰ ফালে মাতিছে ৷ মই তেওঁৰ ফালে আগুৱাই গ’লো ৷ যিমানেই আগবাঢ়িছো সিমানেই খোজ থৰকবৰক হ’বলৈ ধৰিছে ৷ মোৰ এনেকুৱা লাগিছে যেন পানবজাৰৰ পদপথত মোৰ হৃদপিণ্ডই এতিয়া কাম কৰিবলৈ বন্ধ কৰি দিব ৷ এনে লাগিছে যেন মই পানবজাৰৰ পদপথত বেহুচ হৈ পৰি যাম ৷ মই নিজকে পৰি যোৱাৰ পৰা বচাবলৈ মোৰ পাছফালে থকা ৰেলিং এডালত খামোচ মাৰি ধৰিলো ৷ তাকে যুৱতীয়ে খিল খিলাই হাঁহি মাৰি ক’লে, ‘‘চাব দেই ষাড় গৰুটোৱে খোচ্ মাৰি দিব৷’’\nমই উচপ খাই ঘুৰি চাই দেখিলো ৰেলিং বুলি পদপথত জিৰাই থকা ষাড়গৰু এটাৰ শিঙতে ধৰি আছো ৷ একো নাই হোৱা যেন ভাৱ এটা দেখুৱাই ক’লো, ‘‘অহ্ একো নাই দিয়া ৷ কোৱা খবৰ !’’\nযুৱতীয়ে মোক সুধিলে, ‘‘আপোনাৰ নামটো কি ?’’\nমই আচৰিত ৷ মোক বন্ধুৱে মুখামুখি হ’ব পৰা বিভিন্ন পৰিস্থিতিৰ কথা কৈছিল ৷ কিন্তু এইটো পৰিস্থিতিৰ কথা এবাৰো কোৱা নাছিল ৷ কি কৰিব লাগে মই একো বুজি পোৱা নাই ৷ চকু কানে কাম নকৰা হৈ আছে ৷ শ্বাস-প্ৰশ্বাসতো বেছ কষ্ট অনুভৱ কৰিছো ৷ কোনোমতে মাতটো উলিয়াই সুধিলো, ‘‘তুমিনো মোৰ নামটো কিয় জানিব খুজিছা ?’’\nপদপথতে মোৰ হাত এখনত ধৰি যুৱতীয়ে ক’লে, ‘‘আপোনাক মোৰ নিজৰ দাদাৰ দৰে লাগিছে !’’\nহঠাতে মই মোৰ শৰীৰৰ পাছে ফালে অনুভৱ কৰিলো ষাড়গৰুটোৰ শিং দুটাৰ প্ৰচণ্ড খোচ্ এটা......\nবিধিৰ লিখন .....\nPosted by প্ৰতিভু / Pratibhu at 21:32


March 23, 2018 Tultul KutumLeaveaComment on\nJeherul Islam ৰ পৰা কপি পেষ্ট কৰা\n#মুছলমান লোকসকলে চৰকাৰী বাজেটৰ ওপৰত নিৰ্ভৰশীল হোৱাৰ আগতে কিছু প্ৰাথমিক কাম কৰিবলগীয়া আছে । সেইখিনি কাম নকৰিলে কোনো চৰকাৰী আঁচনিয়ে তেওঁলোকক আগুৱাই লব নোৱাৰে । দুখীয়া মানুহ অকল মুছলমান সকলৰ মাজতে থকা নহয়, আন ধৰ্মালম্বী লোকসকলৰ মাজতো আছে বা অকল ভাৰততে দিন হাজিৰা কৰা মানুহ বা অকল অসমতে আছে নেকি ? আমেৰিকাতো দিন হাজিৰা কৰা মানুহ আছে । তাৰ মাজতে তুলনামূলক ভাবে মুছলমান লোকসকল শিক্ষা, ৰাজনৈতিক, অৰ্থনৈতিক দিশত বেছিকৈ পিছপৰা হৈ আছে । যিকি হওক, অকল চৰকাৰী আঁচনিৰ ওপৰত নিৰ্ভৰশীল হৈ থাকিলে উন্নয়ন কেতিয়াও সম্ভৱ নহয়, যদি সিহঁতে তলত উল্লেখ কৰা কাম কেইটাৰে আগতে নিজকে সংশোধন নকৰে ।\n#বাল্যবিবাহ বন্ধ হব লাগে । বাল্যবিবাহৰ কুফল হিচাপে পিছৰ generation টোৱে পুষ্টিহীনতা, শাৰীৰিক বা মানসিক বিকাশৰ অভাৱ আদিৰ দৰে বিভিন্ন সমস্যাত ভুগিব পাৰে যাৰ ফলত সমাজত আনৰ লগত সমানে আগবাঢ়ি যাব নোৱাৰিব ।\n#জন্ম-নিয়ন্ত্ৰণৰ হাৰ : কিছুমান লোকে শিক্ষিত নহোৱাৰ বাবে লৰা-ছোৱালী জন্ম হলে আল্লাৰ দান বুলি ভাবি লয় । তেনেকৈ পৰিয়ালৰ সদস্য বাঢ়ি যায় । ফলত নিজৰ মাজতে ভাগ -বতৰা কৰা , কাজিয়া -পেচাল কৰা বা অভাৱত পৰিলে কেতিয়াবা আনৰ ওচৰতো নকৰিবলগীয়া কাম কিছুমান কৰিবলৈ বাধ্য হৈ যায় । যাৰ ফলত অপৰাধ প্ৰৱণতা বাঢ়ি যোৱাৰ সম্ভাৱনাই দেখা দিব পাৰে ।\n#শিক্ষাৰ ওপৰত অতিকৈ গুৰুত্ব দিয়াৰ লগতে বিশেষ ভাবে ছোৱালী সকলক শিক্ষা লাভৰ বিশেষ সুবিধা দিয়াৰ মানসিকতা থাকিব লাগিব । ছোৱালীক সোনকালে বিয়া দিব পাৰিলেই পিতৃ- মাতৃৰ দায়িত্ব সাৰি যায় বুলি মানসিকতা থকা লৈ কেতিয়াও সমাজ খন আগবাঢ়ি যাব নোৱাৰে ।কোনো এখন সমাজ শিক্ষিত নোহোৱালৈকে সামাজিক ব্যাধিবোৰ দূৰ নহয় আৰু উন্নয়ন কেতিয়াও সম্ভৱ নহয় ।\nচৰকাৰী আঁচনিৰে শিক্ষিত কৰিব পাৰিব নে যদি নিজেই স্কুললৈ নাযায় ? স্কুললৈ নগলে চৰকাৰে বৃত্তি কাক দিব ? নিজৰ মানসিক বিকাশ নোহোৱা লৈ চৰকাৰী আঁচনিৰে ৰাজনৈতিক অধিকাৰ কেনেকৈ লাভ কৰিব ? কোনোবাই কাৰোবাক টুপী পিন্ধাই চৰকাৰী আঁচনিক লুটি খায়, সেইখিনি কথা বুজি পাবলৈ হলেও জ্ঞান থাকিব লাগিব বা শিক্ষিত হব লাগিব, তেতিয়া হে চৰকাৰী আঁচনি ফলপ্ৰসূ হব ।\n#সমাধান : প্ৰথম সমাধান হিচাপে সমাজত সচেতনতা (mass awerness) আনি এইবোৰ সামাজিক ব্যাধি দূৰ কৰাৰ প্ৰথমে দায়িত্ব লব লাগে মুছলমানৰ উন্নয়নৰ কাৰণে খোলা দল- সংগঠন বা ছাত্ৰ সংগঠনবোৰে। সেয়ে, দেশী জনগোষ্ঠীয় মঞ্চ, গৰীয়া মৰিয়া দেশী জাতীয় পৰিষদ, গৰীয়া যুৱ পৰিষদ বা আন ছাত্ৰ সংগঠন বোৰে কৰ্মশালা পাতি সমাজত সচেতনতা আনিব লাগিব । ব্যক্তিগত পৰ্যায়ত অসম্ভৱ কাৰণে দল সংগঠনে এইবোৰ কাম কৰিব লাগিব বুলি ভাবো । নহলে জাতি জনগোষ্ঠীৰ উন্নয়নৰ নামত খোলা দল সংগঠন সমূহে কেতিয়াও লক্ষ্যত উপনিত হব নোৱাৰিব । কোনোবাই যদি সঁচা অন্তৰৰে এখন সমাজৰ উন্নয়ন বিচাৰে তেন্তে এইখিনি কাম কৰি আগতেই নিজেই নিজৰ সমাজখনক চৰকাৰী আঁচনি ভোগ কৰিবলৈ উপযোগী কৰি তুলিব লাগিব ।\n(বিঃদ্ৰঃ – আত্মসমালোচনাৰ প্ৰয়োজন বোধ কৰি আগবঢ়োৱা সম্পূৰ্ণ ব্যক্তিগত ভাবধাৰা এইয়া ।)


গল্প – Page 39 – ফটাঢোল\nJuly 1, 2018 গল্প\t24 Comments\nসিন্ধি – গীতিকা শইকীয়া\nবাপুকনৰ ঘৰত যোৱা ৰাতি কোনোবা চোৰে সিন্ধি খান্দিলে৷ খবৰটোৱে গাঁওখন তথা ওচৰ-পাঁজৰৰ গাঁওবোৰতো এক প্ৰকাৰৰ হুলস্থূলেই লগাই দিলে৷ ক’বলৈ গ’লে গাঁওকেইখনত বহুত বছৰ ধৰি কাৰো ঘৰতে একো চুৰি-টাৰি হোৱা নাই৷ মানে গাঁৱৰ ৰাইজে হ’বলৈ দিয়া নাই৷ দুই-এবাৰ গাঁৱৰেই কাম-বন নকৰাকৈ থকা দুটামানে দুই-এঘৰত চুৰি কৰিছিল, গাঁৱৰ মানুহে ধৰি নামঘৰলৈ নি আঁঠু কঢ়াই কাণত ধৰাই ৰাইজৰ আগত শপত লোৱালে যে নিজৰ তথা ওচৰ-পাঁজৰৰ গাঁওকেইখনত যেন চুৰি-টাৰি নকৰে৷ দুই-এজনে সিহঁতক পুলিচত দিয়াৰ কথা কৈছিল৷ কিন্তু গাঁৱৰ মানুহে পুলিচত দিয়াৰ কথা ভাবিবও নোৱাৰে৷\nJuly 1, 2018 গল্প\t9 Comments\nদাদা আৰু নাই – ভাস্কৰজ্যোতি বৰুৱা\nঅপলক নেত্ৰে চাই ৰলোঁ ম’বাইলৰ স্ক্ৰীনত। দাদা আৰু নাই। কিয় এনে কৰিলে দাদাই? দুখ, ক্ষোভ, হতাশাই নিমিষতে আগুৰি ধৰিলে মোক। আকৌ এবাৰ লক্ষ্য কৰিলোঁ – মই ভুল দেখা নাইতো? নিশ্চিত হ’লো, মই ঠিকেই দেখিছোঁ। সেই তাহানি কেমেষ্ট্ৰীৰ প্ৰেকটিকেলত টেষ্ট টিউবৰ তৰলৰ ৰং আকাংক্ষা কৰা ধৰণে সলনি হ’বলৈ কৰা বৃথা অপেক্ষাবোৰৰ দৰে আজিও মই যিমানে চাই নাথাকিলেও এই ৰং যে সলনি নহয় সেয়া বুজি পালোঁ।“ফ্ৰেণ্ড” আৰু “ফ’ল’ৱিঙ” শব্দ দুটা যেন এখন বগা কাপোৰেৰে ঢাকি দিলে দাদাই। এতিয়া মই যিমানেই চাই নাথাকিলেও\nJuly 1, 2018 গল্প\t4 Comments\nবিয়া-সংবাদ – হীৰকজ্যোতি বৈশ্য\nবিয়া বুলি ক’লে গা সাতখন-আঠখন লাগে৷ ভাইটি আৰু মোৰ সবাতোকৈ প্ৰিয় মাংসৰ মলমলীয়া গোন্ধ আৰু খাই উঠাৰ পিছত বিবাহপ্ৰাৰ্থীয়ে বটাত যছা গুৱামুৰিৰ সতেজ ছবিখন মনত ভাঁহি উঠে৷ বিয়ালৈ সচৰাচৰ আমি মাৰ লগত নাইবা দেউতাৰ লগত নাইবা মা, দেউতা দুয়োৰে লগত যাওঁ৷ কিন্তু সিদিনা মাৰ জ্বৰ আৰু দেউতাৰ ডিছেণ্ট্ৰি৷ আনফালে বিয়াখনলৈ নগ’লে নহয়৷ ভাইটি আৰু মই দেউতাক বিয়ালৈ যাবলৈ বাৰে বাৰে তাগিদা দি আছোঁ৷ কি কৰোঁ কি নকৰোঁ ভাবি দেউতাই শেষত সিদ্ধান্ত দিলে যে বিয়ালৈ ভাইটি আৰু মই যাব লাগিব…৷ ভাইটি\nJuly 1, 2018 গল্প\t12 Comments\nবাঁহনি তলৰ চোৰ – তৃষ্ণা সোনোৱাল\nআলিবাটৰ কাষৰ বেৰাখন পচিছে দেখি নাৰায়ণে পদূলিৰপৰাই গোটেই বেৰাখন এৰুৱাই পেলালে। জাতি বাঁহ কেইডালিমান কাটি প্ৰথমতে মাজ অংশৰপৰা গুৰিলৈকে জেওৰাৰ খুটিকেইটা কাটিলে। আগৰচোৱাৰপৰা কামি চাৰিডালিমান ফালিছিলহে, সেই সময়তে আহিল পেহী। “আহিল এইজনী। এতিয়া কি নোহোৱা হয় হৰিয়ে জানিব।” – নাৰায়ণে পেটে পেটে দেখিবই নোৱাৰে পেহীক। যোৱাবছৰ হ’বলগীয়া কইনাজনীৰ ঘৰত লগোৱা যুঁজোৱা কৰি পেহীয়েই বিয়াখন ভঙা নাই জানো। “নাৰায়ণ ঔ, বাঁহ কাটিছ হ’বলা। কি কামত লগাবি হেৰ’?” – পিৰালিতে ৰমক জমককৈ বগা গোলাপ এজুপি ফুলি আছিল। কুৰ্চুতীয়া পেহীয়ে তামোলৰ পিক সোপাকে\nআজলী পেহী – ৰাস্না বৰা\nদেখাত লনী তেজগোড়া চেহেৰাৰ মৰম লগা পেহীজনীৰ আমাৰ ঘৰলৈ দিনে-ৰাতিয়ে একোপাক মৰাটো যেন নিত্য-নৈমিত্তিক কাম৷ পেহী আহিয়েই মাক বৌদেও বুলি মতাৰ লগে লগেই মই য’তে যি কৰি থাকোঁ আহি হাজিৰ হওঁহি; কাৰণ পেহীয়ে ৰস লগাই কোৱা কথাবোৰ তেওঁ আমালৈ অনা আম,কঁঠাল,লিচু,বগৰী আদিতকৈও মিঠা৷ পেহীৰ আকৌ মালৈ বৰ মৰম৷ মাক কুঁৱাৰ পৰা পানী দুবাল্টি আনি দিয়া, পাচলি কাটি দিয়া, মচলাকণ পিছি দিয়া আদি কৰি সদায় সহায় কৰে৷ মানা কৰিলেও নুশুনে৷ পেহীয়ে গাঁৱৰ হাঁহি উঠা খবৰবোৰ; যেনে-কাৰ ন-বোৱাৰী শহুৰৰ আগতে চোতালত পিছলি\nহঠাৎ হৰেশ্বৰৰ মূৰত টান কিবা এটা পৰি উফৰি যোৱাত মূৰটো পিহি পিহি পিচলৈ চাই দেখিলে; আলিটোৰ সিটো মূৰত হাতত কেটেপাখন লৈ ৰত্নেশ্বৰে তাৰ তামোল খাই মামৰে ধৰা কটাৰীৰ পিঠিখনৰ দৰে দাঁতকেইটা নিকটাই হাঁহি আছে৷ “ঐ কিহে পাইছে তোক, ইমান জোৰেৰে মাৰিলি যে৷ লাগে তোক …” এইবুলি আঁঠু মূৰত পিন্ধি থকা চুৰীয়াখনৰ পোন্ধটো আৰু অলপ টানকৈ মাৰি তাক খেদি যাবলৈ উদ্যত হওঁতেই পথাৰখনৰ মূল বাটটোলৈ চকু গ’ল৷ ৰাতিপুৱাৰ জলপানৰ টোপোলাটো লৈ মেখেলাখন আঁঠুৰ ওপৰত পিন্ধি সৌজনী ৰমলা বোকা খচি খচি তাৰ\nJuly 1, 2018 গল্প\t6 Comments\nস্বাৰ্থপৰ পৃথিৱীত নিঃস্বাৰ্থ হোৱাটোও এটা ভুল – বিকাশ শইকীয়া\nপল্টন বজাৰ,পল্টন বজাৰ, পল্টন বজাৰ ……৷ খালি গাড়ী, খালি গাড়ী, খালি গাড়ী……… ৷ এই “খালি গাড়ী” শব্দটো শুনাৰ লগে লগে অৰ্ণৱে বাছ ষ্ট’পত বহি থকা বেঞ্চখনৰ পৰা উঠিল৷ যদিও সি জানে গাড়ীখন খালি নহয়৷ বহিবলৈ চিট পোৱাটো টান৷ তথাপি খালি গাড়ী মাতষাৰ শুনিলে ঠিয় হৈ যোৱাৰ সাহসকণ হয়৷ বাছত থিয়হৈ অৰ্ণৱে ভাবি আহি আছে৷ সেই ডেকা ল’ৰাজনে খালি গাড়ী বুলি চিঞৰি চিঞৰি কিমানৰ যে পেট ভৰাই আছে! মালিক,ড্ৰাইভাৰ,মেকানিক আদিসকলৰ ওপৰিও ট্ৰেফিক পুলিচলৈকে তাৰ মিছা কথাষাৰত নিৰ্ভৰশীল৷ সকলোৰে স্বাৰ্থত সি মিছা\nঅৱশেষত দিপুৱে এজনী পালে – মানস শইকীয়া\nমণিৰ দোকানত পাণখন লৈ মুখত ভৰাব ধৰোতেই মিণ্টুৱে ক’লে- “সকলোৱে পাব দাদা৷ আপোনাক লাগে যদি কওক, মই সব ঠিক কৰি দিম৷” পাণখন মুখৰ ভিতৰৰ নিৰ্দিষ্ট ঠাইকণত থিতাপি লগাই মই বোলোঁ-“মোক নেলাগে হেই৷ পাৰ যদি দিপুকে কিবা এটা কৰি দে, আমিতো একো কৰিব পৰাই নাই৷” সি তপৰাই ক’লে,“ঠিক আছে দাদা, কাইলৈ ৰাতিপুৱা তাক পঠাই দিব৷” দিপুৰ সৰু দোকানখনত সোমাই খবৰটো দিয়াৰ পিছদিনাই দিপুৱে মিণ্টুক লগ ধৰিলে৷ মিণ্টুয়ে ক’লে যে সি ওপৰত সকলো ঠিকঠাক কৰি দিব৷ প্ৰথমৰ কামখিনি পূৰ্ণিমা ডেকাই কৰিব৷ দিপুৱে\nJuly 1, 2018 গল্প\t13 Comments\nবিড়াল – উৎপলা কৌৰ\nমনোৰমা বৰুৱাই নিজৰ নতুন ঘৰটো আৰ্কিটেক্ট-ইণ্টেৰিঅ’ৰ ডিজাইনাৰ নিয়োগ কৰি সুদৃশ্য কৈ বান্ধি লোৱাৰ দৰে নিজৰ সংসাৰখনো সজাই-পৰাই লৈছে৷ তেওঁ বৰ হিচাপী মানুহ৷ সকলো কাম লাভ-লোকচানৰ তুলাচনীত জুখি-মাখি কৰে৷ অৰ্কিটেক্টে ঘৰটোৰ নক্সা আঁকি লোৱাৰ দৰে তেওঁ কলেজত পঢ়ি থাকোঁতেই আঁকি লোৱা নিজৰ জীৱনৰ নক্সাখন সুন্দৰকৈ, ক’তো উজুটি নোখোৱাকৈ অনুসৰণ কৰি গৈছে৷ গৃহ নিৰ্মাণত নিম্নমানৰ সামগ্ৰী ব্যৱহাৰ কৰাৰ পৰা সাৱধান হোৱাৰ দৰে নিজৰ জীৱনৰ পৰাও কামত নহা মানুহবোৰ গাখীৰত পৰা মাখিটো উলিয়াই পেলোৱাৰ দৰে কাম তেওঁ অতি চতুৰতাৰে কৰি পেলাব পাৰে৷ কলেজীয়া\nJuly 1, 2018 গল্প\tOne comment\nএটেকিং মিডফিল্ডাৰ – অনন্ত বৰা\nকালিলৈ খেলখনত চাঞ্চ এটা পোৱাৰ ক্ষীণ আশা এটা আছে তাৰ । বেঞ্চত বহি বহি এইকেইদিন মাথা বেয়া হৈ গৈছে । কালি বাবুলক দেখি তাৰ মনটো আৰু ভাল লাগিল । ভালকৈ খোজেই পেলাব পৰা নাই , সেইদিনা টেঙাপুখুৰী টিমৰ হটঙা ডিফেণ্ডাৰটোৱে ঠিকছে দিছে । সি একসপ্তাহ বহিল । এতিয়া আছেগৈ দীন , তাকো গটা এটা দিছিল ভালকৈ । পিছে নিহিলিলেই । দীনক উলিয়াই তাক খেলোৱাৰ চাঞ্চ নাই । দীনতকৈ তাৰ ৰেকৰ্ড বেয়া । তাতে ফাইনেল খেল । পানীবিল এফ চিৰ লগত


জয়ৰ মানসিকতা - Jeevan Britta\nPublished March 17, 20218:38 am\nUpdatedFebruary 24, 20212:32 pm\nPosted by BIKASH KALITA on March 17, 2021. Updated: February 24, 20212:32 pm\nসফলতাক লক্ষ্য কৰি লোৱাতকৈ সফলতা লাভ কৰিবলৈ যি প্ৰক্ৰিয়াৰ প্ৰয়োজন তাক লক্ষ্য হিচাপে ল’লে আপুনি বেছি ভালদৰে কাম এটা কৰিব পাৰিব৷ যিসকলে লোকে যিকোনো এক ক্ষেত্ৰত আটাইতকৈ ভাল প্ৰদৰ্শন কৰে তেওঁলোকে সদায় ফলাফলতকৈ সেই ফলাফল লাভ কৰা প্ৰক্ৰিয়াটোৰ ওপৰত বেছি গুৰুত্ব দিয়ে৷\nসফলতা লাভ কৰিবলৈ আমি বহু কষ্ট কৰিবলগীয়া হয় আৰু সেই সফলতা বজাই ৰাখিবলৈ একে সমানে কষ্ট কৰিবলগীয়া হয়৷ সফলতা লাভ কৰা মানে সেয়াই শেষ নহয়৷ ই এক যাত্ৰা আৰু এই যাত্ৰা অবিৰত চলি থাকে৷ এই যাত্ৰাক আপোনাৰ বাবে আকৰ্ষণীয় আৰু উপভোগ্য কৰি তুলিব পাৰে এক জয়ৰ মানসিকতাই৷\nকেনেদৰে জয়ৰ মানসিকতা আহৰণ কৰিব?\nঅকল টেলেন্টৰ ওপৰত নিৰ্ভৰ নকৰিব\nসকলোৰে কিবা নহয় কিবা টেলেন্ট থাকে কিন্তু অকল টেলেন্টৰ ওপৰত নিৰ্ভৰ কৰি আপুনি এই যাত্ৰা কৰিব নোৱাৰে৷ টেলেন্টে আপোনাক সহায় কৰিব কিন্তু তাৰ লগতো আন বহু বস্তু লাগিব এই যাত্ৰা ভালদৰে কৰি শেষ কৰিবলৈ৷ নিজৰ নিপুণতাৰ ওপৰত আপুনি কাম কৰিব লাগিব, কামটো কৰাৰ অভ্যাস কৰিব লাগিব, কষ্ট কৰিব লাগিব আৰু তেতিয়াহে আপুনি যি কৰিব বিচাৰিছে, যেনেদৰে কৰিব বিচাৰিছে সেয়া কৰাটো সম্ভৱ হ’ব৷ কিবা এটা টেলেন্ট নাথাকিলেও আপুনি নিজৰ অভ্যাস, আৰু কষ্টৰ দ্বাৰা সেই কামটোতো ভাল হ’ব পাৰে৷ জয়ৰ মানসিকতা আনিবলৈ হ’লে টেলেন্টতকৈ আপুনি অভ্যাস আৰু নিজৰ স্কিল বেছি ভাল কৰাতহে গুৰুত্ব দিব লাগিব৷\nপেচন আৰু অধ্যাৱসায়\nকিবা এটা কাম কৰাৰ পেচন আৰু অধ্যাৱসায়েহে আপুনি বিচৰা ধৰণৰ জয় আপোনাক দিব পাৰে৷ কিবা এটা কাম কষ্ট কৰি কৰি থকা, বিচৰা ফলাফল নাপালেও সেয়া কৰি গৈ থকা ইমান সহজ নহয়৷ কিন্তু আপুনি যদি সেয়া কৰি থাকিব পাৰে তেনেহ’লে আপোনাৰ মনটো দৃঢ় হৈ গৈ থাকিব আৰু সিয়ে আপোনাক এক জয়ৰ মানসিকতা সৃষ্টি কৰিবলৈ সহায় কৰিব৷ এনে মানসিকথাৰ মানুহে নিজৰ বিচৰা ফলাফলৰ বাবে যিমান কষ্ট কৰিব লাগে কৰে, যিমান সময় দিব লাগে দিয়ে৷ বাৰে বাৰে কাম এটা কৰিবলগীয়া হ’লে সাধাৰণ মানুহে সেয়া বাদ দিয়ে, কিন্তু জয়ৰ মানসিকতা থকা মানুহে তেনে কৰিবলৈ চিন্তা নকৰে৷\nনিজৰ এক ভিজন\nআপোনাৰ নিজৰ জীৱনটোৰ বাবে এক ভিজন থকাটো বৰ প্ৰয়োজনীয়৷ আপুনি যদি ভবিষ্যতে ঘটিবলগীয়া কথাবোৰ এতিয়াই কল্পনা কৰি ল’ব পাৰে তেতিয়া হ’লে সেইবোৰ লাভ কৰিবলৈ কাম কৰি যাব পাৰিব৷ এনে ভবিষ্যতৰ এক পজিটিভ ছবিয়ে আপোনাক কাম কৰি যাবলৈ মটিভেট কৰি থাকিব৷ এনে পজিটিভ ছবি এখনৰ সৃষ্টি কৰিব পাৰিলে আৰু তাক অনুসৰণ কৰিব পাৰিলে আপুনি নিজৰ মানসিকতাক জয়ৰ মানসিকতা কৰি তুলিব পাৰিব৷ এই ছবিখনৰ বাবে আপুনি যি যি কৰিব বিচাৰে সেইবোৰ কৰিবলৈ যি যি কষ্ট হ’ব পাৰে, যিমান সময় লাগিব পাৰে সকলোবোৰ গ্ৰহণ কৰিবলৈ সাজু হ’ব পাৰিব৷\nসৰু সৰু ষ্টেপ\nআপুনি কাম নকৰিলে একো নাপায়৷ আৰু এনেদৰে কাম কৰি গৈ থাকিলে ই আপোনাক এক জয়ৰ মানসিকতা সৃষ্টি কৰাত সহায় কৰিব যি থাকিলে আপুনি কামক ভয় নকৰে, কাম কৰিবলৈ এলাহ নকৰে৷ বিচৰা ধৰণৰ ফলাফলৰ বাবে আপোনাক লাগে কনচিষ্টেনচি আৰু সৰু সৰু ষ্টেপ৷ সৰু সৰু ষ্টেপৰে সৈতে নিজৰ কামবোৰ অবিৰতভাৱে বা কনচিষ্টেন্টলি কৰি গ’লহে বিচৰা ধৰণৰ ফলাফল সম্ভৱ হয়৷ দেখাত সহজ যেন লাগিলেও প্ৰতিদিনে এনে সৰু সৰু ষ্টেপ লৈ থকাটো ইমান সহজ কথা নহয়৷ এনে কাম সাধাৰণ মানুহে নকৰে কাৰণ এনে কৰাটো বিৰক্তিকৰ, টান৷ কিন্তু আপুনি যদি প্ৰতিদিনে এনেদৰে নিজৰ বিচৰা দিশত অলপ অলপকৈ কিন্তু কনচিষ্টেন্টলি কাম কৰি যাব পাৰে ই আপোনাক এক জয়ৰ মানসিকতা গঢ়ি তোলাত সহায় কৰিব৷\nইনষ্টেন্ট গ্ৰেটিফিকেচন (তাৎক্ষণিক পৰিতৃপ্তি)\nৰিপ্ৰগ্ৰেম কৰক নিজৰ মনটোক এই উপায়টোৰে\nকোলাহলেৰে ভৰা মনটোক কেনেদৰে শান্ত কৰিব\nPrevious Post কেনেদৰে ভালদৰে নিজৰ যত্ন ল’ব পাৰি


'আজিও এইবোৰ পিন্ধিয়ে ওলাইছ' বোৱাৰী '---\nএবাৰ শাহুৱেকৰ ফালে চাই যাঁও মা বুলি মাতষাৰ লগাই খুটি হিলৰ খট্ খট্ শব্দ কৰি এহাতে বেগটো ওলমাই প্লাবিতা চাৰিচকীয়া বাহন খনত উঠি গ'ল ।\nএকেথিৰে ৰ' ৰাগি চাই ৰ'ল নিৰুপ্ৰভাই বোৱাৰীয়েক যোৱাৰ পিনে।চিৰিবোৰত খোজত হোৱা খট্ খট্ শব্দত বুকুৰ ওপৰেৰেই যোৱা যেন লাগিছিল নিৰুপ্ৰভাৰ।\nচুটি ড্ৰেছ পিন্ধি বোৱাৰী এগৰাকী ঘৰৰ পৰা ওলাই যোৱাটো ভাল নেদেখি।নিৰুপ্ৰভাই ভোৰভোৰাই মুখৰ ভিতৰতেই।\nব্যস্ত ৰাজপথ,প্লাবিতাই ইতিমধ্যে তাইৰ অফিচ পালেহিয়ে।আচলতে এয়া নিত্য-নৈমিত্তিক ঘটনা।প্লাবিতাই সদায় চুটি কাপোৰ পিন্ধিয়েই ঘৰৰ পৰা ওলাই যায়,নিৰুপ্ৰভাই কেৱল কৈ হে থাকে।নাই কথাৰ কোনো আজিলৈ কামে দিয়া নাই।পুতেক অবিনাশে মাকক কয়, মা আজি কালি এয়াই চলিছে।মুখৰ আগলৈ দীঘল কৈ উৰণি টানি লোৱা তিৰোতা বোৱাৰী নাই।\nএৰা কথাটো হয়।এতিয়া নো সাতপুৰণি দিনবোৰ আছেনে?\nৰমলা,ৰতনীহঁতে গাঁৱত ৰঙীন বুটা বচা মেখেলা চাদৰ পিন্ধা ছোৱালী বোৱাৰী নাই পাবলৈয়ে টান।অত্যাধুনিকতাই মেৰিয়াই ধৰিছে।\nকলিং বেলৰ টং টং টং শব্দত নিৰুপ্ৰভা বাহিৰলৈ ওলাই আহে।\nঅ' আপুনি আহকহি বহক।\nতিনিমহলীয়া ঘৰটোত পুত্ৰ-বোৱাৰী ওলাই যোৱাৰ পিছত নিৰুপ্ৰভা অকলেই সোমাই থাকে।ইচ্ছা গ'লে টিভিটো অন কৰি চিনেমা ,চিৰিয়েল নিউজ কিবা চায়।পিছে চিনেমাবোৰত যিটোহে পোচাকত ওলাই ছোৱালী বুঢ়ীৰ চকু দুটা ভমককৈ জ্বলি উঠে।নিউজবোৰ চালে দেশৰ কথা শুনিলেই সংঘটিত ধৰ্ষণ বলাৎকাৰ ছবিবোৰ দেখিলেই বুঢ়ীৰ বুকুই হান মাৰি ধৰে।\nচুটি হাতৰ ,আঁঠুৰ অলপ ওপৰত উঠা কঁকালৰ অংশ চেপ খুটি হিল পিন্ধি ব্যস্ত ৰাজপথত এগৰাকী যুৱতী।ৰিক্সাৱালাৰো চকু যুৱতী গৰাকীৰ ওপৰত।চকুৰ পলক নজপোৱাকৈ তাইৰ আঁঠুৰ ওপৰৰ ৰঙা মঙহালৰ পৰা উঠন বুকুলৈ চকু ৰঙা বাইকৰ ওপৰত বিশেষ ভংগিমাত বহি থকা যুৱক জনৰ।আগৰ ফালে চুটিকৈ কাটি লোৱা চুলিখিনি সোঁহাতৰ আঙুলিৰে তাই বিশেষ এটা ভাঁজত কাণৰ কাষলৈ নিবলৈ চেষ্টা কৰিছে।পিছে চিল্কি তাইৰ চুলিখিনি কাণৰ কাষত নৰয় বাৰে বাৰে পিছলি আহে।অৱশেষত হাত খন নমায়।বিশেষ ভংগিমাত খোজ দি তাই তামোল দোকানীৰ মুখেৰে পাৰ হয় ঠিক সেই সময়ত দোকানীজনৰ মেলা মুখখনি মেলাক মেলাই থাকিল।চাৰিচকীয়া বাহন খনৰ সমুখত আহি তাই ৰয়....\nহাই...আই চ' ছৰী ফৰ লেট।\nইটছ অকে বেবী।\nতাই তাক সাৱটি ধৰে ব'লা এতিয়া।\nচহৰৰ মাজ মজিয়াত এইয়া তেনেই সৰু কথা কিন্তু এইবোৰ নিৰুপ্ৰভাই মুঠেই ভাল নাপায়।\nদুকাপ চাহ আনি একাপ শশীবালাক দি একাপ নিৰুপ্ৰভাই হাতত লয়।\nআপুনি আহিছে ভালেই হৈছে ,এনেকৈ দিনৰ দিনটো ঘৰতেই সোমাই আমনি লাগে বুইছা।এই যে বোৱাৰী জনীক কথা কৈ আজিলৈ ঠিক কৰিব নোৱাৰিলোঁ জানে।\nকিনো ক'বা এইয়া সময়ৰ কথা।আধুনিক যুগ।যুগৰ পৰিৱৰ্তন সকলো।\nনিৰুপ্ৰভাৰ মন ভাৰাক্ৰান্ত হৈ পৰে।নিৰুপ্ৰভাই বিচাৰে শৰীৰটো ঢাকি ৰাখক।হৰিণৰ মাংসই বৈৰী।যৌৱনা ছোৱালীৰ দেহলৈ, উঠন বুকুলৈ আঁঠুৰ ওপৰৰ ৰঙচুৱা মঙহাললৈ কাৰ চকু নাযাব।হয় যাব পাৰে কোনো ঠিক নাই।কথাবোৰে নিৰুপ্ৰভাৰ হৃদয়খন কুটি কুটি খায়।\nবোৱাৰী হৈ আমিও আহিছোঁ নহয় জানো আমিও ছোৱালী আছিলোঁ।আমিও কাপোৰ পিন্ধিছিলো কিন্তু এনেকুৱা নাছিল।এইয়া কি যুগৰ পৰিৱৰ্তন মই নাজানো ।চুটি কাপোৰ পিন্ধাটো পাপ নহয়।ভুল নহয় কোনো,কিন্তু শৰীৰটো কাপোৰেৰে আৱৰি ৰখাটো আমাৰ দায়িত্ব।এইবোৰ মুঠেও ভাল নাপাও মোৰ ভাৱনা ভুল হ'ব পাৰে সেয়া মই নাজানোঁ।মানুহবোৰ লাহে সাজ পোছাকত আদিম যুগলৈ গতি কৰা যেন হে লাগে।\nআপুনি কি ভাৱে?\nএৰা তাকেই কিন্তু কাক কি কম।\nআপুনি আহি থাকিবচোন মাজে মাজে দুআষাৰ কথা ক'বলৈ লগ লাগে।আপুনিওটো অকলশৰীয়া।\nপুত্ৰ-বোৱাৰী বাহিৰতে থাকে বিশালকায় ঘৰটোত অকলেই কি কৰিবা।\nশশীবালা গ'ল গৈ।নিৰুপ্ৰভা চোফা খনতে বহি ৰ'ল।\nশশীবালা সদায় আহি থকাহেঁতেন.....\nবাহিৰত গাড়ীৰ শব্দ।খুটি হিলৰ খট্ খট্ শব্দ নিৰুপ্ৰভাৰ কাণত পৰিল।\nপ্লাবিতাই পিন্ধা চোলাটোৱে নিৰুপ্ৰভাৰ বুকুত আকৌ এবাৰ বিন্ধিলে।হুলেৰে হানি-খুঁচি মাৰিলেও চাগে ইমান কষ্ট নাপায় যিমান চুটি কাপোৰ পিন্ধিলে নিৰুপ্ৰভাই পায়।\nনাই তথাপিও সলনি হোৱাৰ নাম লোৱাই নাই এতিয়ালৈ।\nসন্ধিয়া নামি আহিলেই নিৰুপ্ৰভাই চাকি এগছি জ্বলাই দিয়ে।পিছে আজিকালি এই কাম প্লাবিতাই কৰে,অবিনাশেও কয়।হওঁতে প্ৰভাৰ বুকুখনি শাঁত পৰে অলপ।\nবুজিছা বোৱাৰী চাকি-বন্তি দিলে মনটো প্ৰফুল্ল প্ৰফুল্ল লাগে।তুমি যে চাকিগচ দিছা সন্তোষ পালোঁ বৰ।\nমনত ভক্তিভাৱ থাকিলেই হয় মাঁ।\nপ্লাবিতাই বিশেষ কথা নকয়।আচলতে তাই প্ৰয়োজনবোধ নকৰে ইমান কথা কোৱাৰ।চুটি ড্ৰেচ পিন্ধে সঁচা,ডাঙৰকৈ ফোটটো নলগায় ,চুলিকোচা খোপাকৰি বান্ধি নথয়।কিন্তু তাই ভাল।বেয়াবোৰক প্ৰশ্ৰয় নিদিয়ে সৰুৰ পৰাই কেৰাটে শিকা ,কোনোবাই জোকাই ল'লে আগতে ঘোচা লগাই দিছিল ।এতিয়া পিছে তেনে নকৰে।তথাপিও লাগি ল'লে সোধাই নেৰে কাকো।\nওচৰৰেই অট্টালিকাটোৰ পৰা এটা চিঞৰ ভাঁহি আহিল।কোনোবা অসহায় নাৰীৰ চিঞৰ।হয় এইয়া কোনোবা নাৰীৰ হিয়াভগা কান্দোন।স্বামীহাৰা হৈ এগৰাকী নাৰীয়ে দেহৰ সমস্ত শক্তিৰে স্থিৰে থাকিব লৈয়ো ওলাই অহা কান্দোনৰ দৰে।কান্দোনটো অহাৰ দিশে কাণ পাতি জানিবলৈ চেষ্টা কৰিছে নিৰুপ্ৰভাই।উচপিচ লগাইছে মনে।ৰূমটোত পায়চাৰী কৰি ঘূৰি ফুৰিছে।ঠিক তেনে সময়তেই প্লাবিতাই ভাত খাবলৈ মাতে।\nভাতৰ গৰাহত হাত দিও ভাতকেইটা খাব পৰা নাই।\nমা ভাত খোৱা নাই যে?\nনাই বাবা ভোকেই নাইচোন ।জানোঁ...\nভিতৰি শোকে খুন্দা মাৰি ধৰে নিৰুপ্ৰভাৰ।কান্দোনৰ প্ৰতি হে মনটো।কান্দোনটো এতিয়াও কমাই নাই।এইকথাবোৰৰ প্ৰতি পুত্ৰ বোৱাৰীৰ কাণষাৰ নাই অৱশ্যে।\nভাতৰ পাতৰ পৰা উঠি বেচিনত মুখ হাত ধুই নিৰুপ্ৰভা কোঠাটোলৈ আহে।আনদিনা হোৱা হলে কাঁহি -বাতি খিনি বোৱাৰীয়েকক হ'ব দিয়া ময়ে ধুও বুলি কৈ ধুই থলে হয়।পিছে আজি মন নাই।দেহত যেন শক্তি নোহোৱা হৈ আহিছে। টিভি টো অন কৰি নিউজ চেনেল এটাত দিয়ে ,ছোৱালী জনী দেখি নিৰুপ্ৰভাৰ অন্তৰখনে হাহাকাৰ কৰি উঠে।সেই ছোৱালী জনীয়েই ধৰ্ষণৰ বলি ব্যস্ত ৰাজপথত কঁকালৰ অংশ চেপা খাই থকা চুটি ড্ৰেছ পৰিহিতা তাই।কিন্তু কেনেকৈ?নিৰুপ্ৰভাৰ মগজুত কেইবাটাও প্ৰশ্নই খেলা কৰে।এই ক্ৰন্দন ......\nকান্দোনটো ইতিমধ্যে কমি আহিছে।নিৰুপ্ৰভাই চকু দুটা যোৰ কৰি জপাবলৈ চেষ্টা কৰে।\nশশীবালাই বিশাল অট্টালিকাটোত সোমাই সোমাই বিৰক্তি অনুভৱ কৰিছে।পুত্ৰ থাকিও অকলশৰীয়া।\nঃচিন্তা নকৰিবা মাঁ টকাৰ কাৰণে।মই পঠিয়াই থাকিম সময়ে সময়ে।পুতুকণে বজাৰ সমাৰ কৰি দিবই।\nকেচুৱাৰ পৰা কোলাত লৈ ডাঙৰ কৰি পুত্ৰছায়াত শেষকাল জিৰণি ল'বলৈ পোৱাৰ আশাকণ হেৰুৱাই পেলোৱাৰ উপক্ৰম লাহে লাহে শশীবালাৰ।শশীবালাৰ কান্দোন কোনেও নুশুনে পকী বেৰত খুন্দা খাই ৰয় কেৱল।এক প্ৰচণ্ড বিষৰ অনুভৱ কৰিব লয়।নিৰুপ্ৰভাতকৈয়ো বহুগুণে বেছি।\nপ্লাবিতাৰ চকুত টোপনি নাই।ইকাটি-সিকাটি কৰি আছে বিচনাখনতেই নাই চকুত টোপনি নাই।\nচুটি কাপোৰ সলাই আৱৰি ৰখা কাপোৰ পিন্ধিব লাগিব।সেয়াই উচিত। চুটি কাপোৰ পিন্ধাটো পাপ নহয়,তথাপিও শৰীৰটো ঢাকি ৰখাই ভাল হয়।কুকুৰবোৰে উদং বুকুলৈ জপিয়ায়। তাইৰ সহকৰ্মীয়েও চুটি কাপোৰ পিন্ধে।শাহু মায়ে ঠিকেই কয়।আজি প্ৰনৱে কোৱা কথাকেইষাৰে তাইৰ কাণ দুখন গৰম কৰি পেলায়।\nএই চাচোন শ্যামলীৰ উৰু......\nউফ্ অসহ্য চকুৰ চাৱনি ,কথাৰ ধৰণ।\nঅসহ্য প্লাবিতাই চিঞৰি উঠে।\nপ্লাবি কি হৈছে\nঃনাই একো হোৱা নাই\nঃটোপনি অহা নাই নেকি?\nঃমেখেলা-চাদৰ কেইযোৰ মান আনিব লাগিব।\nঃতুমি যে উপলব্ধি কৰিলা।\nTags: গল্প লভিতা চহৰীয়া


স্বাধীন অসম , নিষিদ্ধ ফুটবল ইত্যাদি... (বিচিত্ৰ বৰদলৈ) - সাহিত্য ডট অৰ্গ\nস্বাধীন অসম , নিষিদ্ধ ফুটবল ইত্যাদি… (বিচিত্ৰ বৰদলৈ)\n‘’হাইদৰ’’ চাই থাকোতেই তেওঁলোকলৈ মনত পৰিছিল । বুধবাৰে কলকাতা বনাম আমাৰ নৰ্থ ইষ্ট ইউনাইটেডৰ খেল খন চাই থাকোতে তেওঁলোকলৈ আকৌ মনত পৰিল । অৱশ্যে মনত পৰাৰ কাৰণ দুটা বেলেগ বেলেগ ।\nস্কুললৈ যাবলৈ আৰম্ভ কৰা দিনৰ কথা । মুৰত এনিটাইম হাজাৰটা টেনশ্যন । কিবা নহয় কিবা এটা প্ৰশ্নই খুলি খাই থাকিবই । ধৰাহওক জলফাই খাওতে কেনেবাকৈ গুটিটো পেটলৈ গ’ল , পেটত এতিয়া গছ গজিব নেকি? টেনশ্যন আৰম্ভ । পেহীহতৰ মৰমৰ কপৌফুল কেইথোপাৰ পাহিবোৰ চিগি অকল ঠাৰিকেইদাল গছত এৰি থৈ অহা মহাবীৰটো ময়েই ,সোধোতে একো নাজানো বুলি মিছা মাতিলো , এতিয়া ৰাতি ঠেং খন চুটি হৈ থাকিব নেকি ? টেনশ্যন আৰম্ভ । জুইত পানী ঢালি দিওঁতে জুইকুৰা দেখো নুমাই গৈছিল ,টৰ্চ লাইটটো পানীত ডুবাই থৈচো ,কিয় নুমুৱা নাই ? অমুক খুৰাহতৰ মাইনাটোৱে ২৫ পইচা এটা গিলিলে , তাতেই ইমান কন্দা কটা ,হাহাকাৰ ! খুৰাহত মষ্ট কৃপন নেকি ? মই নখ কামুৰি থাকিলে মায়ে চকু পকৰাই , পেটৰ অসুখ হৈ পেটটো ঢোল হেন হব হেনো , ছমাহমান আগেই বিয়া হৈ অহা অমুক খুৰীৰো দেখো পেটতো ঢোল হেন হৈ আহিছে , মা হতে কিয় খুৰীক নখ কামোৰাৰ বাবে গালি নাপাৰি মৰম কৰে ?? হাজাৰটা প্ৰশ্ন ।\nএইবোৰৰ মাজতেই বৰ মুৰ খোৱা বস্তু এটা আহিল । ‘আলফা ‘ । আবেলি পুখুৰী পাৰত মানুহবোৰে আলফাক লৈ আলোচনা কৰে , গধুলি বাৰাণ্ডাৰ চাহৰ মেলত আলফাৰ কথা পাতে , ৰেডিঅ’ -টিভিৰ বাতৰিত আলফাৰ কথা ওলালে বৰ মনযোগেৰে সকলোৱে চুপচাপ হৈ শুনি থাকে । আলোচনাবোৰ কিবা চেপা চেপা । আমাক সদায় আঁতৰাই ৰাখে । আলফা সম্পৰ্কত প্ৰশ্ন সুধিলেই কোনোবা নহয় কোনোবাই কব ‘যা চোন যা , দৌৰ মাৰি গৈ ফলিখনত আমৰ ছবি এটা ডাঙৰকৈ আঁকি আনগৈ ‘। আলফাক এৰি দৌৰ মাৰি আহি আমৰ ছবি অঁকাত লাগো । কিন্তু আলফাৰ ধাৰনা এটা বিচাৰি মনটো কিলবিলাই থাকে । ডাঙৰবোৰক সুধি লাভ নাই , লগৰ বোৰৰ ওচৰতো একো তথ্য নাই । আলফা এনেকুৱা আলফা তেনেকুৱা বুলি লগৰ দুই এজনে ফাক্কা মাৰে , বুজা কেইটাই আমি কিন্তু বুজো এইবোৰ চেৰা গুলি । অৰ্থহীন ।\nএনে অস্থিৰ অৱস্থাৰ মাজতে প্ৰায় ২০ -২৫ দিন নিৰলস গভীৰ গৱেষণা কৰি ভৰিত বগা বগা গল্ডষ্টাৰ জোতা পিন্ধা , কিচকিচিয়া কলা নতুন হিৰ’ চাইকেল চলোৱা আৰু ৰাতি ৰাতি ঘৰত নথকা ওচৰ পাজৰৰ খুৰাবোৰেই যে আলফা তাক আৱিষ্কাৰ কৰিলো । মনলৈ অলপ শান্তি আহিল । দুদিন মান স্থিৰ হলো ।তাৰ পিছত আকৌ অস্থিৰতা । এইবাৰৰ প্ৰশ্ন “আলফা কিয় ? কি উদ্দেশ্য ?” ।এইবাৰ কম দিনৰ ভিতৰতেই উত্তৰ এজনে আনিলে , আলফাক হেনো লাগে ‘স্বাধীন অসম’ । সি অমুকৰ মুখত শুনিছে , একদম পাক্কা খবৰ । স্বাধীন অসমক লৈ এইবাৰ আকৌ বিস্তৃত আলোচনা চলিল । এইটো কি , খায় নে পিন্ধে , নে গালত ঘহে ! এদিন বন্ধু মানৱে আহি কলে স্বাধীন অসম সি দেখি আহিছে । ক’ত ? বোলে এল পি স্কুলৰ বাৰাণ্ডাত । দুয়োটাই ভিৰ ভিৰাই দৌৰ । এলপি স্কুলৰ বাৰাণ্ডাত থিয় হৈ দেখো বেৰত এটা টিক টিকিয়া ৰঙা বেলি । আঙুলিৰে চুই চালো , ৰঙ বোৰ শুকুৱাই নাই ভাল দৰে ।\n‘ধেই , এইডাল একো স্বাধীন অসম নহয় । এইটো এটা বেলিৰ ছবি । তাকো আধা অঁকা হ’ল ।ৰঙ শেষ হল কিজানি ।‘ মই কলো ।\nস্বাধীন অসমক বিচাৰি নোপোৱাৰ দুখত জুপুক জাপাক কৈ দুয়োটা বিষন্ন বদনে ঘৰলৈ ওভতিলো ।\nবেছিদিন ৰব লগা পিছে নহল, সুযোগটো আহিল । ডাঙৰবোৰৰ ,মানে এম ই ,হাইস্কুলত পঢি থকা দাদাবোৰৰ ছমহীয়া পৰীক্ষা চলি থকাৰ মাজতেই গাঁৱৰ সংঘটোলে ফুটবলৰ কিবা কিবি সা-সৰঞ্জাম আহিল । ইমান দিনে এসোপা পলিথিন মেৰাই মৰাপাটৰ ৰছিৰে জালগুঠি তৈয়াৰ কৰা ‘গোঠা বল’ খেলি খেলি আমনি লগা ল’ৰা জাকক এইবাৰ ৰখাই কোনে । পৰীক্ষা চৰীক্ষাৰ টেনশ্যন বাদ পৰিল । আবেলি বৃহৎ ফুটবল খেলা । অকণমানি ফিল্ডখনত প্ৰায় ৩০-৩৫ জন মান খেলুৱৈ । কোনে কাৰ হৈ কাৰ বিপক্ষে কোনফালে বল চুতিয়াই লৈ ফুৰিছে তাৰ দিহা-পাত্তা নাই । কোনোবাবাৰ ৰৈ ৰৈ আমনি লাগিলে গ’ল কীপাৰ দুজনেও গৈ আগত খেলেগৈ । বলটো গলপোষ্টৰ পিনে অহা দেখিলেই দৌৰ মাৰি আহি নিজৰ অৱস্থান লয় । আমি সৰু কেইটাই ফিল্ডৰ বাহিৰত উৎকন্ঠাৰে লৰা ধপৰা কৰি থাকো , বলটো বাহিৰত পৰিলেই সেইটো আনিবলৈ দৌৰ মাৰো । তাতো খোৱা-কামোৰা । দেহা আৰু কপালৰ জোৰ যাৰ বেছি সিহে বলটো চুব পায় । মুঠতে বলটোকলৈয়েই লৰা –ধপৰা ,উত্তেজনা ,হাঁহি-খিকিন্দালি, সীমাহীন ব্যস্ততা ।\nতেনেতে দহ-বাৰখন কিচকিচীয়া কলা নতুন হি’ৰ চাইকেলে ফিল্ডখন আগুৰি ধৰিলে । চাইকেলৰ কেৰিয়াৰত সোমাই অনা বাহৰ কেঁচা চেকনী কেইডাল হাতত লৈ বগা বগা গল্ডষ্টাৰ জোতা দহ যোৰমান গুৰু গম্ভীৰ ভাৱে খেল পথাৰলৈ সোমাই আহিল । দুই এজনে দৌৰ এটা মাৰি পলোৱাৰ কথা হয়তো চিন্তা কৰিছিল , পিছে বজ্ৰকঠিন গৰ্জন এটাত আটাইকেইটা চেঙেলীয়া ল’ৰা ফ্ৰীজ হৈ গ’ল । চেকনী কেইডালৰ নিৰ্দেশ মৰ্মে বলটো সোমাজত ৰাখি আটাইকেইজন মহান খেলুৱৈ এটা শাৰীত থিয় হ’ল । বিজয়ী দল এটাই যিধৰনে অৱস্থান লয় থিক সেইধৰনেই অৱ্স্থান ল’লে । পাৰ্থক্য , বিজয়ী দলৰ খেলুৱৈ সকলে হাতদুখন ওপৰলৈ দাঙি ফুৰ্তি কৰে ,আলফাৰ পাল্লাত পৰা আমাৰ খেলুৱৈ কেইজনে হাতদুখন ওপৰলৈ দাঙি কাণৰ লতিদুটা ধৰিলে আৰু দহবাৰ উঠা-বহা কৰিলে । খেলপথাৰৰ বাহিৰত থকা আমি পাচটামান কচুগুটিলে কোনেও মন কৰা নাছিল , কোনেও একো নিৰ্দেশ দিয়া নাছিল ,হয়তো আমাক দেখাই নাছিল ; কিন্তু কিবা এটা অজান ভয়ত আমিও কাণত ধৰিলো আৰু ডাঙৰবোৰৰ লগত চন্দ মিলাই উঠা-বহা কৰিলো । শাস্তি পৰ্ব সফলতাৰে অন্ত পৰাৰ পিচত নেতা যেন লগা এজন ওখ-পাখ , ধুনীয়া মানুহে খেলুৱৈ কেইজনৰ সমুখত থিয় হৈ বলটো হাতত লৈ খুব মিহি মিহি কৈ কিবা কিবি কলে । আমাৰ মহান খেলুৱৈ কেইজনে এবাৰ ‘ভাৰটিকেলী’ আনবাৰ ‘হৰিযনটেলী’ মুৰটো লৰাই অনুচ্চ স্বৰত কিবা উত্তৰ দি থাকিল । আমি হলে একো নুশুনিলো । এবাৰ নেতাজনে হঠাৎ বলটো মাটিত ধুপকৈ মাৰি টানকৈ কলে ‘’তেতিয়ালৈ ফুটবল খেলা বন্ধ ‘’।\nআমাৰ বুকু ধুপ-ধুপাই গ’ল । কানদুখন আকৌ টানকৈ ধৰি ইজনে সিজনৰ ফালে চালো ।\nতেনেতে এজনে এখন হাতেৰে এখন কান ধৰি থাকি আনখনেৰে মোৰ পেটত খোচ এটা মাৰিলে – ‘কিবা বুজিলি নে ?’\nমই ঘুৰি চালো , তাৰ চকুত ইউৰেকা ইউৰেকা চাৱনি ।\n-স্বাধীন অসম ।\nএকমুহুৰ্ত ৰৈ চিন্তা কৰি চালো । লগে লগে দিমাক কি বট্টি জ্বলি গ’ল ।\nস্বাধীন অসম কি লগে লগে বুজি পায় গলো । পায় গলো ।\nসেই যে ‘স্বাধীন অসম’ মানে ‘ফুটবল খেলা বন্ধ ‘ বুলি শৈশৱতে বুজিলো , সেই বুজাই বুজিয়েই ললোঁ । সেই দিন ধৰি ফুটবল খেলা আৰু নহল । খেলিবই নহল । খেলা হলে আই এছ এলত ইউনাইটেড এফ চিৰ হৈ নিতৌ ধোৱা ধাৰ গ’ল দি বদৰুদ্দিন আজমলৰ পৰা লাখে লাখে টকা খীৰোৱা জন ‘নিশ্চিত ভাৱে’ ময়েই হলো হেতেঁন ।\n← এটা উত্তৰ আধুনিক প্ৰেম কাহিনী (উপাসনা কৃষ্ণাত্ৰেয় শৰ্মা)\nবিয়ানামবোৰ হেৰাই যাবনেকি ? (লক্ষেশ্বৰ হাজৰিকা) →\nসহজলভ্য শুভফল মোক নালাগে- জ্যোতিমণি দেৱী\nভাল লাগিল পঢ়ি।সেই দিনবোৰ পোৱা নাছিলো যদিও স্বাধীন অসম শব্দটোৰ প্ৰতি এক অন্য আবেগ আছে


মাত্র ৫০ বছৰতেই বিলুপ্ত হৈছে দুই-তৃতীয়াংশ বন্যপ্রাণী! | নতুন সময়\nHome আন্তঃৰাষ্ট্ৰীয়ঃ মাত্র ৫০ বছৰতেই বিলুপ্ত হৈছে দুই-তৃতীয়াংশ বন্যপ্রাণী!\nদুই-তৃতীয়াংশ বন্যপ্রাণী বিলুপ্ত হৈছে বিগত ৫০ বছৰত। মানুহৰ নির্বিচাৰ অত্যাচাৰতে ঘটিছে এই ঘটনা। সম্প্রতি এক প্ৰতিবেদনত এই কথা জনাইছে ৱৰ্ল্ড ৱৰ্ল্ডলাইফ ফাণ্ড তথা ডব্লিউডব্লিউএফে।\nপ্ৰতিবেদনত কোৱা হৈছে, প্রকৃতি আৰু পৰিবেশক মানুহে নিৰ্বিচাৰে ধ্বংস কৰিছে পাঁচ দশক ধৰি। বন ধ্বংস কৰি বসতি স্থাপন কৰিছে। লগতে এইটোও জনাইছে, বৰ্তমান যিটো হাৰত মানুহে প্রকৃতি আৰু পৰিবেশক ধ্বংস কৰিছে সেয়াই অতীতৰ সকলো ৰেকৰ্ডেই ভংগ কৰিছে। অহা মঙলবাৰে এই বিষয়ত ৰাষ্ট্ৰসংঘই এক প্ৰতিবেদন প্ৰকাশ কৰিব।\nআনহাতে, এই ধ্বংস-যঞ্জ যে অনাগত ভৱিষ্যতত কমিব তাৰো কোনো ইঙ্গিত পোৱা হোৱা হোৱা নাই।\nকেনেদৰে ধ্বংস কৰিছোঁ আমাৰ বন্যপ্রাণীক?\nডব্লিউডব্লিউএফৰ মুখ্য কাৰ্যনিৰ্বাহক তানিয়া ষ্টেলে কয়, ‘‘আমি যথেষ্ট হাবি পুৰিছোঁ, হাবি কাটি বসতিস্থল গঢ়িছোঁ, নতুন নতুন উদ্যোগৰ বাবে গছ-গছনি কাটিছোঁ, সমুদ্রৰ পৰা নিৰ্বিবাদে মাছ ধৰিছোঁ। এনেদৰেই নির্বিচাৰে ধ্বংস কৰিছোঁ প্রকৃতি আৰু পৰিবেশক। বুজি বপৰা নাই যে ইয়াৰ ফলত আমাৰেই নিৰাপত্তা বিঘ্নিত হৈছে। নিজৰ অস্তিত্বকেই বিপন্ন কৰি তুলিছোঁ।’’\nবিলুপ্ত হৈছে ৬৮ শতাংশ বন্যপ্রাণী\n১৯৭০ৰ পৰা ২০১৬, এই প্রায় পাঁচ দশকত বন্যপ্রাণীৰ কি অৱস্থা হৈছে তাৰ খতিয়ান দিবলৈ গৈ ডব্লিউডব্লিউএফৰ প্ৰতিবেদনে জনাইছে, স্তন্যপায়ী, চৰাই, উভচৰ, মাছ আৰু সৰিসৃপৰ ২০ হাজাৰ প্রজাতিৰ ৬৮ শতাংশই হেৰাই গৈছে। সেই বিলুপ্তি সকলোতকৈ বেছি হৈছিল ১৯৭০ৰ পৰা ১৯৯০ পর্যন্ত। তাৰ পিছত নব্বৈৰ দশকৰ পৰা ইয়াৰ গতি কিছু কমিলেও সেই ধাৰাই মোটামুটি চলি আছে।\nভাঙি পৰিব পৰিবেশতন্ত্ৰ\n‘জুলজিকেল ছ’চাইটি অব লণ্ডন (জেডএছএল)’ৰ সংৰক্ষণ বিভাগৰ বিষয়া এণ্ড্ৰিউ টেৰিয়ে কয়, ‘‘পৰিস্থিতি নসলালে এই প্রজাতিবোৰ অদূৰ ভৱিষ্যতে সম্পূৰ্ণভাৱে নিশ্চিহ্ন হৈ যাব। তাৰ ফলত জীয়াই থকাৰ বাবে যাৰ ওপৰত আমি নির্ভৰ কৰিবলগা হয়, সৰ্বাত্মকভাৱে ভাঙি পৰিব সেই পৰিবেশতন্ত্র ।’’ তেওঁ লগতে কয়, বন্যপ্রাণী ধ্বংসৰ ওপৰত মানুহৰ অস্তিত্ব কিমান নির্ভৰশীল, সাম্প্রতিক অতিমাৰিৰ ঘটনাই তাৰ সকলোতকৈ ডাঙৰ প্রমাণ।\nৰিপোর্টত এয়াও জনাইছে, মানুহৰ অত্যাচাৰত ২০০০ চনৰ পৰা ১৯ লাখ মাইল ভূমি হেৰাই গৈছে। যিটো সমগ্ৰ ব্রিটেইনৰ ৮ গুণ। ১০ লাখ বন্যপ্রাণী বিলুপ্তিৰ দুৱাৰদলিত উপস্থিত হৈছে। ১৩০ কোটি টন খাদ্যশস্য নষ্ট হৈছে। যাৰ ফলত এক লাখ কোটি ডলাৰ মূল্যৰ অর্থনীতি ক্ষতিগ্রস্ত হৈছে।\nআন্তর্জাতিক সংস্থা ‘ইণ্টাৰনেচনেল ইউনিয়ন ফৰ কনজার্ভেচন অব নেচাৰ (আইইউচিএন)’ৰ সমীক্ষাই জনাইছে, প্রাণী আৰু উদ্ভিদৰ ১ লাখ প্রজাতিৰ ভিতৰত ৩২ হাজাৰ প্রজাতি বিলুপ্তিৰ পথত উপনীত হৈছে।\nPrevious articleনগাঁও আৰু কাছাৰ কাগজ কলৰ পুনৰজীৱীতকৰনৰ বাবে অসম চৰকাৰে লোৱা বলিষ্ঠ পদক্ষেপক আদৰণি ভাৰতীয় জনতা পাৰ্টি, অসম প্রদেশৰ\nNext articleৰাষ্ট্ৰপতি-প্ৰধানমন্ত্ৰী-ছোনিয়াৰ পৰা তেণ্ডুলকাৰ : গোপনে নজৰ ৰাখিছে চীনে!


টুইটাৰৰ মালিকো সাৰি নোযোৱা 'ছিম হেকিং'... সাৱধান হওক, সুৰক্ষিত থাকক | News Next One\nটুইটাৰৰ প্ৰতিষ্ঠাপক তথা চিইঅ' জেক দৰ্চী পৰিছে মহা বিপদত। তেওঁৰ টুইটাৰ একাউণ্টত যোৱা সপ্তাহৰ পৰা বহুতো আপত্তিজনক টুইট দেখিবলৈ পোৱা গৈছে। সকলো হতবাক জেক দৰ্চীৰ আচলতে হৈছে কি! কিন্তু মানুহৰ বুজিবলৈ বেছি পৰ নালাগিল যে জেক দৰ্চীৰ টুইটাৰ একাউণ্ট হেক হৈছে। টুইটাৰত এছএমএছৰ জৰিয়তেও টুইট কৰিব পৰা ব্যৱস্থা আছে। কোনো দুষ্টচক্ৰই জেক দৰ্চীৰ ফ’ন নম্বৰ কব্জা কৰি এছএমএছৰ জৰিয়তে তেওঁৰ একাউণ্টৰ পৰা টুইট কৰি আছিল। এই কথা পোহৰলৈ অহাৰ পাছতেই টুইটাৰ কৰ্তৃপক্ষই এছএমএছৰ জৰিয়তে টুইট কৰিব পৰা ব্যৱস্থা বন্ধ কৰি দিছে। চাবলৈ গ’লে এয়া অতি ভয়াৱহ কথা। খোদ টুইটাৰৰ চিইঅ’ৰ একাউণ্টেই যদি হেক হয় তেন্তে সাধাৰণ লোকৰ নিৰাপত্তা ক’ত? এই উত্তৰ পোৱা গ’ল তেতিয়া, যেতিয়া গম পোৱা গ’ল জেক দৰ্চী ছিম শ্বোৱেপ ফ্ৰডৰ চিকাৰ হৈছে। কি এই ছিম শ্বোৱেপ ফ্ৰড?\nছিম শ্বোৱেপ ফ্ৰডঃ\nসাধাৰণ মানুহে টেকনিকেল কথাবোৰ বুজিবলৈ অলপ অসুবিধা পায়। সেয়ে সৰলকৈ ক’বলৈ উভতি গৈছো মহাভাৰতৰ যুগলৈ। কুৰুক্ষেত্ৰ যুদ্ধ সমাপ্ত হোৱাৰ পাছত কৌৰৱ ৰজা ধৃতৰাষ্ট্ৰই ভীমক আলিংগন কৰাৰ ইচ্ছা ব্যক্ত কৰে। কিন্তু দূৰদৰ্শী কৃষ্ণই বুজি পাইছিল যে ধৃতৰাষ্ট্ৰই তেওঁৰ বাহুবন্ধনত সোমোৱাই ভীমক মাৰি পেলোৱাৰ পাং পাতিছে। সেয়ে কৃষ্ণই ভীমৰ আকৃতিৰ এক লোহাৰ মূৰ্তি অন্ধ ধৃতৰাষ্ট্ৰলৈ আগবঢ়াই দিয়ে। লোহাৰ মূৰ্তিটোকে ভীম বুলি ভাবি ধৃতৰাষ্ট্ৰই গাৰ সমস্ত জোৰেৰে গবা মাৰি ধৰে। ফলত লোহাৰ মূৰ্তিটো খণ্ড বিখণ্ড হৈ যায় আৰু এনেদৰে পাণ্ডৱ ভীমৰ প্ৰাণৰক্ষা পৰে। ছিম শ্বোৱেপিং ঠিক এনেকুৱাই। পাৰ্থক্য মাথো এটাই যে কৃষ্ণই ভীমৰ জেগাত লোহাৰ মূৰ্তিটো শ্বোৱেপ কৰিছিল ভীমৰ জীৱন ৰক্ষা কৰিবলৈ কিন্তু ছিম শ্বোৱেপ ফ্ৰডত হেকাৰে আপোনাৰ নামত এখন ছিম এক্টিভ কৰাই আপোনাৰ ক্ষতি কৰিবলৈহে উঠিপৰি লাগে। হেকাৰে আপোনাৰ নামত ছিমখন এনেদৰে শ্বোৱেপ কৰি এক্টিভ কৰে যে মানুহে সেইখন আপোনাৰে ছিম বুলি ভাবিবলৈ বাধ্য।\nছিম শ্বোৱেপ ফ্ৰডে কৰা লোকচানঃ\n১. আপোনাৰ নম্বৰ ধুনীয়াকৈ ব্যৱহাৰ কৰি থাকিব পাৰিব হেকাৰে।\n২. আপোনাৰ নেট ডাটা সুন্দৰকৈ ব্যৱহাৰ কৰি হেকাৰে ছ’চিয়েল মিডিয়াত বিচৰণ কৰিব পাৰিব।\n৩. আপোনালৈ অহা ফ’ন কল, মেছেজ হেকাৰৰ ওচৰলৈ যায়।\n৪. আপোনাৰ বেংক একাউণ্টৰ সৈতে যদি আপোনাৰ ফোন নম্বৰ লিংক কৰাই থোৱা আছে তেন্তে ছিম শ্বোৱেপ ফ্ৰডৰ জৰিয়তে আপোনাৰ একাউণ্টৰ ধন খালী কৰিবলৈ হেকাৰৰ বেছি সময়ৰ প্ৰয়োজন নাই।\n৫. হেকাৰে অটিপিৰ জৰিয়তে আপোনাৰ আটাইকেইটা অনলাইন একাউণ্ট কব্জা কৰিব পাৰিব।\n৬. মুম্বাইৰ এজন ব্যৱসায়ীৰ বেংক একাউণ্টৰ পৰা এনেদৰে ছিম শ্বোৱেপৰ জৰিয়তে এবাৰ হেকাৰে ১কোটি ৪৭ লাখ টকা লুটিছিল।\nআপোনাৰ ছিম আপোনাৰ ওচৰত আছে, তেন্তে হেকাৰে হেক কৰিব কেনেকৈঃ\n♦ ইয়াৰ বাবে আপোনাৰ ছিমখন বেলেগ ম’বাইল ফোনত লগোৱাৰ প্ৰয়োজন নাই। দূৰত বহি থাকিয়েই এই কাম কৰিব পাৰি।\n♦ হেকাৰে বেলেগ বেলেগ পদ্ধতিত আপোনাৰ তথ্য চুৰি কৰে। ইয়াৰ পাছত সেই তথ্যৰে ম’বাইল ফোনৰ কাষ্টমাৰ কেয়াৰত এক বিশ্বাস জন্মায় যে সেয়া হেকাৰ নহয়, আপুনিয়েই হয়।\n♦ ইয়াত কাষ্টমাৰ কেয়াৰ ধৃতৰাষ্ট্ৰৰ দৰে। ধৃতৰাষ্ট্ৰই যেনেকৈ লোহাৰ মূৰ্তিটোৰ উচ্চতা আৰু গঠন স্পৰ্শ কৰি ভীম বুলি ভাবিছিল ঠিক তেনেকৈয়ে কাষ্টমাৰ কেয়াৰেও আপোনাক দেখি নথকাৰ বাবে আপোনাৰ তথ্যখিনিৰ বাবেই আপুনি বুলি ভাবি ভুল কৰে।\n♦ ইয়াৰ পাছত হেকাৰে আপোনাৰ ছিমখন ডিএক্টিভেট কৰাই নিজৰ মৰ্জি অনুসৰি আপোনাৰ নম্বৰ ব্যৱহাৰ কৰি থাকিব পাৰে।\nআপোনাৰ তথ্য হেকাৰে কেনেকৈ লাভ কৰিবঃ\n♦ আপোনাৰ অনলাইন একাউণ্টতত নানা ধৰণৰ লিংক আহিব, লোভনীয় অফাৰ অথবা অশ্লীল ফটোও আহিব। আপুনি যদি সেয়া ক্লিক কৰে তেন্তে আপোনাৰ তথ্যসমূহ হেকাৰে লাভ কৰিব।\n♦ আপোনালৈ বেংকৰ পৰা কল আহিব। আধাৰ কাৰ্ডৰ ডিটেইলছ বিচাৰি আপোনাৰ তথ্যসমূহ সংগ্ৰহ কৰি লব।\n♦ আপোনাৰ সকলোখিনি তথ্য লাভ কৰাৰ পাছত সেই তথ্য আপুনি ব্যৱহাৰ কৰি থকা ছিমৰ কাষ্টমাৰ কেয়াৰত প্ৰদান কৰে ছিমখন বন্ধ কৰি দিবৰ বাবে।\n♦ ইণ্টাৰনেটৰ স্পীড বঢ়াই দিম বুলি কোৱা ফোন কলো আপোনালৈ আহিব পাৰে। আপোনাক ক’ব যে আপোনাৰ ছিমখনৰ শেষত থকা নম্বৰটো কওক। আপুনি যদি সেই নম্বৰ কয় তেন্তে আপোনাক ১ টিপিবলৈ ক’ব আৰু আপুনি ১ টিপি দিয়াৰ লগে লগে ছিমখন বন্ধ হৈ পৰিব।\nবাচি থকাৰ উপায়ঃ\n♦ অজ্ঞাত লিংক কেতিয়াও ক্লিক নকৰিব।\n♦ কোনো অচিনাকি ব্যক্তিকে জন্মৰ চন তাৰিখ, ঘৰৰ ঠিকনা প্ৰদান নকৰিব।\n♦ যি ফোনকলেই নাহক কিয় কেতিয়াও আপোনাৰ সম্পূৰ্ণ বিৱৰণ নিদিব।\n♦ ছিম হঠাতে যদি বন্ধ হৈ যায় বা নেটৱৰ্ক নাইকিয়া হৈ যায় তেন্তে সাৱধান হওক।\n♦ প্ৰত্যেক ছ’চিয়েল মিডিয়াৰ একাউণ্টত two factor authentication ব্যৱস্থা অন কৰি ৰাখক।\n♦ বেংক একাউণ্টৰ ইমেইল আৰু এছএমএছৰ ব্যৱস্থা সক্ৰিয় ৰাখিব।\n♦ ফোনত 'ডু নট ডিষ্টাৰ্ব ছাৰ্ভিছ’ ৰাখক যাতে অলাগতিয়াল অপ্ৰয়োজনীয় ফোনকল, মেছেজ আপোনাৰ তালৈ নাহে।\n♦ আপোনাৰ ডেবিট কাৰ্ডৰ CVV সকলোৰে পৰা লুকুৱাই ৰাখক৷\n♦ কেতিয়াও কোনো কাৰণতে যিকোনো অটিপি নম্বৰ লোকক নজনাব৷\n♦ পৰাপক্ষত দুটা ফোন নম্বৰ ৰাখক৷ আপোনাৰ সকলোৱে জনা ফোন নম্বৰটো বেংক একাউণ্টৰ লগত লিংক নকৰিব৷\nএনেকৈ কৰিলে বুলিয়েই আপুনি ১০০ শতাংশ সুৰক্ষা লাভ কৰিব বুলি ভাবিলে ভুল কৰা হ'ব৷ অন্য অনেক পদ্ধতিৰেও আপোনাৰ তথ্যসমূহ লিক হোৱাৰ সম্ভাৱনা আছে। কিন্তু আমি যিখিনি পাৰো কৰিবলে, সেইখিনি সাৱধানতা অৱলম্বন কৰাতো ভাল৷ কথাতেই কয়...‘সাৱধানীৰ মৰণ নাই৷’ সেয়ে সাৱধানে থাকক, সুৰক্ষিত থাকক।


শিক্ষকতা জীৱনৰ কিছু অনুভৱ -২০ (নিবেদিতা বৰি) - সাহিত্য ডট অৰ্গ\nশিক্ষকতা জীৱনৰ কিছু অনুভৱ -২০ (নিবেদিতা বৰি)\nএদিন এখন তামোল-পাণ বেচা দোকানত শিৱানী আৰু সঞ্জয় আচাৰ্যই তামোল খাবলৈ বুলি সোমাইছিল। তামোল দিয়া ল’ৰাটোৱে তামোলৰ দাম নলৈ সঞ্জয় আৰ্চাৰ্যক শ্ৰদ্ধাভাৱেৰে ক’লে — “ ছাৰ, আপোনাক যে কি বুলি ধন্যবাদ জনাম ভাবিয়েই পোৱা নাই! আপুনি মই চতুৰ্থ শ্ৰেণীত পঢ়ি থাকোঁতে যে অসমৰ মেপখন স্কেলৰ জোখ দি শিকাইছিল সেই শিকোৱা পদ্ধতিটো মোৰ মেট্ৰিক পৰীক্ষাত কামত আহিল। মই পৰীক্ষাত আপুনি শিকোৱা কৌশল প্ৰয়োগ কৰি পৰীক্ষা ঘৰত দহ মিনিটতে এখন ধুনীয়া মেপ আঁকিলো আৰু তেতিয়াযে আপোনালৈ ইমান মনত পৰিছিল! ছাৰ, আপোনাক কি বুলি কৃতজ্ঞতা জনাম বাৰু!! ছাৰ, আপুনি সেই সৰুতেই আমাক সহজ পদ্ধতিৰে যি মেপ আঁকিবলৈ শিকালে সেই সহজ পদ্ধতিটো জীৱনত যে এদিন কামত আহিব ভবাই নাছিলোঁ।\nসেই ল’ৰাটোৰ কথাবিলাকত শিৱানীৰ আগত সঞ্জয় আচাৰ্যই কিমান গৌৰৱ অনুভৱ কৰিছিল শিৱানীয়ে ধৰিব নোৱাৰিছিল যদিও এই অচিনাকী ল’ৰাজনে এদিন শৈশৱতে সঞ্জয় আচাৰ্যৰ পৰা শিকা এটা বিদ্যা মেট্ৰিক পৰীক্ষাত প্ৰযোজ্য হোৱা বাবে সঞ্জয় আৰ্চাৰ্যৰ প্ৰতি শ্ৰদ্ধাত কেনেকৈ মূৰ দোঁ খাই গৈছে সেই গৌৰৱতহে শিৱানীৰ মন উৎফুল্লিত হৈ পৰিছিল। এজন শিক্ষকৰ সন্তুষ্টি ক’ত? এজন ছাত্ৰই যেতিয়া এজন শিক্ষকক শ্ৰদ্ধাৰে সোঁৱৰে সেইয়াইটো শিক্ষকৰ গুৰু দক্ষিণা । সঞ্জয় আৰ্চাৰ্যই পিছে সেই দোকান দিয়া ছাত্ৰজনক সমূলি পাহৰি পেলাইছিল অথচ সেই দোকান দিয়া ছাত্ৰজনৰ অন্তৰত সঞ্জয় আৰ্চাৰ্য এজন আদৰ্শ “শিক্ষা গুৰু” হৈ ৰৈছিল ।\nদশম শ্ৰেণীৰ ছাত্ৰ ৰোহণ, অলপ চঞ্চল, অলপ অঘাইটং । এইবাবে মাক-দেউতাকৰ তাক লৈ মহাচিন্তা হৈছে। পঢ়া টেবুলত বেছি সময় বহি নাথাকে। হয় ক্ৰিকেট খেলিবলৈ ওলাই যায় নহয় চাইকেলখন লৈ এনেয়ে ফুৰিবলৈ ওলাই যায়। শিৱানীয়ে মেট্ৰিক পৰীক্ষা চলি থকাৰ মাজতে পৰীক্ষাৰ খবৰ লবলৈ বুলি ৰোহণৰ ঘৰলৈ গৈছিল। বিজ্ঞানৰ পৰীক্ষাৰ বাবে তিনিদিন বন্ধ পাইছে। শিৱানীয়ে যোৱাৰ দিনা তাৰ বোলে বিজ্ঞান পঢ়া শেষ। শিৱানী আচৰিত হ’ল—এদিনতে কিতাপ পঢ়া শেষ!!! ৰোহণে ক’লে – “আচাৰ্যা, ভাল লগা পাঠ কেইটা পঢ়া শেষ হ’ল, বেয়া পোৱা পাঠ কেইটা পঢ়া নাই। বিজ্ঞানত ৫০-৬০ নম্বৰ পালেই মই সন্তুষ্ট।“ তাৰ কথাত মাক-দেউতাকৰ লগতে শিৱানীও চিন্তাত পৰিল। কি ল’ৰা! নপঢ়োঁ বুলি ভাবিছে, নপঢ়ে!! তাৰ কথা-কাণ্ড তেনেকুৱাই। কিন্তু ল’ৰাটো চোকা, অলপ মনোযোগ দি পঢ়িলে সি যে মেট্ৰিকত ভাল ৰিজাল্ট কৰিব সেইয়া ধুৰূপ।\nশিৱানীয়ে ৰোহণক ক’লে- “কিতাপখন লৈ আহা আৰু কি কি পাঠ পঢ়ি বেয়া পোৱা কোৱা।“ ৰোহণে তাইৰ কথামতে কিতাপখন আনি সি পঢ়ি ভাল নোপোৱা পাঠবোৰ দেখুৱালে – বিদ্যুৎ, বিদ্যুৎ চুম্বক, জাৰণ-বিজাৰণ, বংশগতিতত্ব…আদি চাৰিটামান পাঠ সি পঢ়ি বেয়া পায় বুলি দেখুৱালে। শিৱানীয়ে বিচুৰ্তি খোৱাৰ দৰেই হৈছে—“ কি যে ল’ৰা এইটো, পঢ়িলেই বুজি পাই অথচ বেয়া পাই বুলিয়েই সি নপঢ়ে”। শিৱানীয়ে সেই পাঠকেইটাৰ পৰা পৰীক্ষাত অহাৰ সম্ভাৱনা থকা প্ৰশ্নসমূহ বাছি দি একমাত্ৰ সেই প্ৰশ্নসমূহৰ উত্তৰেই পঢ়িবলৈ ক’লে। শিৱানীৰ কথাত ৰোহণে বৰ ফূৰ্তি পালে—“আচাৰ্যা, এনেদৰে প্ৰশ্ন বাছি দিলে পঢ়ি বেয়া নাপাওঁ নহয়!!”\nশিৱানীয়ে মৰমেৰে জটিল যেন লগা বেয়া পোৱা পাঠ এটা কেনেদৰে পঢ়িলে ভাল লাগে, নিকেতনত পঢ়াওঁতে কেনেদৰে পাৰিছিল এনেদৰে তাক উৎসাহপূৰ্ণ কথাৰে বুজাই ঘৰলৈ আহিল। ৰোহণৰ বিজ্ঞানৰ পৰীক্ষা হৈ গ’ল। মেট্ৰিক পৰীক্ষাৰ কেন্দ্ৰ আছিল শিৱানীহঁতৰ নিকেতনৰ ওচৰৰে বিদ্যালয়খন। পৰীক্ষা শেষ হোৱাৰ পিছত শিৱানীয়ে স্কুলত থাকোঁতে আয়া এগৰাকীয়ে আহি শিৱানীক ক’লে—“ ৰোহণে আপোনাক লগ কৰিবলৈ গেটৰ মুখত আহি ৰৈ আছে।” শিৱানী ওলাই আহিল, ৰোহণৰ উজ্জ্বল মুখ খন দেখিয়েই শিৱানীয়ে গম পাই গ’ল তাৰ পৰীক্ষাৰ খবৰ। সি ক’লে—“আৰ্চাৰ্যা, সেইদিনা আপুনি আমাৰ ঘৰলৈ নোযোৱা হ’লে মোৰ যে পৰীক্ষা কি হ’লহেঁতেন! আজি মোৰ পৰীক্ষা ভাল হৈছে নহয়! আৰু আপোনাক খবৰটো দি যাওঁ বুলিয়েই মই ৰৈ আছোঁ।” তাৰ কথা শুনি শিৱানীৰ মনটো উৎফুল্লিত হৈ উঠিল – সঞ্জয় আৰ্চাৰ্যই ছাত্ৰজনক লগ পোৱা সেই দিনটোৰ দৰে।\n← “শিশু সাহিত্য বিশেষ” – বৰষুণৰ টোপাল (প্ৰদীপ দাস)\nশ্ৰীধৰ কন্দলিৰ ‘কাণখোৱা’ (ছবিনী দাস) →\nকথোপকথন – ১৫\nচিন্তাৰ চাকনৈয়া- ৭ (মিতব্যয়িতা, কৃপণালি আৰু ধনৰ সদ্ব্যৱহাৰ) : হিতেন্দ্ৰ কুমাৰ শৰ্মা\nশিক্ষকতা জীৱনৰ কিছু অনুভৱ -১৯ (নিবেদিতা বৰি)


পাকিস্তানৰ সৈতে আলোচনা হ’লে কেৱল POK ক লৈহে হ’ব!|if-talks-are-held-with-pakistan-it-will-now-be-on-pok-rajnath-singh– News18 Assam\nপাকিস্তানৰ সৈতে আলোচনা হ’লে কেৱল POK ক লৈহে হ’ব!\nUpdated:August 18, 2019, 4:04 PM IST\nহাৰিয়ানাত এই মন্তব্য কৰে কেন্দ্ৰীয় প্ৰতিৰক্ষা মন্ত্ৰী ৰাজনাথ সিঙৰ\nLast Updated: August 18, 2019, 4:04 PM IST\nভাৰতৰ লক্ষ্য এতিয়া পাকিস্তান অধিকৃত কাশ্মীৰ! চুবুৰীয়া পাকিস্তানৰ সৈতে কেৱল পাকিস্তান অধিকৃত কাশ্মীৰ প্ৰসংগতহে আলোচনা কৰিব ভাৰতে। অন্য কোনো ক্ষেত্ৰতে আপোচ নকৰে ভাৰতে। হাৰিয়ানাত আজি এই কথা উল্লেখ কৰে দেশৰ প্ৰতিৰক্ষা মন্ত্ৰী ৰাজনাথ সিঙে। সেইদৰে ভাৰতৰ সৈতে যিকোনো ধৰণৰ আলোচনাত ভাগ লোৱাৰ পূৰ্বে পাকিস্তানে বন্ধ কৰিব লাগিব সন্ত্ৰাসবাদ।\nইয়াৰ উপৰিও কাশ্মীৰ প্ৰসংগত ভাৰতক শলঠেকত পেলাবলৈ ৰাষ্ট্ৰসংঘত পাকিস্তান আৰু চীনে চলোৱা প্ৰচেষ্টা ব্যৰ্থ হোৱা প্ৰসংগতো ৰাজনাথ সিঙে কয় যে, পাকিস্তানে এতিয়া বিশ্বৰ বিভিন্ন প্ৰান্তত ভাৰতে সংবিধানৰ ৩৭০ অনুচ্চেদ অবৈধ ভাবে বাতিল কৰিছে বুলি কয় ফুৰিছে । ভাৰতৰ বিৰুদ্ধে জনমত গঠন কৰিবলৈ হাবাথুৰি খাই ফুৰিছে পাকিস্তানে, কিন্তু সকলো প্ৰচেষ্টাই ব্যৰ্থ হৈছে পাকিস্তানৰ।


‘আমাৰ মাজত থকা বেয়া তেজ আঁতৰি গৈছে’, ধানৰ পতান বোৰ উৰি গৈছে!|congress-emergency-party-meeting-to-recover-from-their-recent-crisis– News18 Assam\n‘আমাৰ মাজত থকা বেয়া তেজ আঁতৰি গৈছে’, ধানৰ পতান বোৰ উৰি গৈছে!\nকংগ্ৰেছ নেতাৰ বিজেপি গমনক লৈ জোকাৰণি ৰাজীৱ ভৱনত\nUpdated:August 11, 2019, 7:57 PM IST\nUpdated: August 11, 2019, 7:57 PM IST\nইজনৰ পিছত সিজন নেতাই এতিয়া কংগ্ৰেছ দল ত্যাগ কৰি বিজেপি দলত যোগদান কৰিছে। দলৰ ইজনৰ পিছত সিজন শীৰ্ষ পৰ্যায়ৰ নেতাই দল ত্যাগ কৰাৰ ফলত এতিয়া ৰাজীৱ ভৱনত সৃষ্টি হৈছে তীব্ৰ জোকাৰণি। তেনে সময়তে দেওবাৰে প্ৰদেশ কংগ্ৰেছে\nজৰুৰী ভাৱে অনুষ্ঠিত কৰে দলৰ ক'ৰ কমিটিৰ বৈঠক। সভাপতি ৰিপুন বৰাৰ সভাপতিত্বত অনুষ্ঠিত হোৱা বৈঠকত প্ৰাক্তন মুখ্যমন্ত্ৰী তৰুণ গগৈ, ৰকিবুল হুছেইন সহ প্ৰায়সকল জ্যেষ্ঠ নেতা উপস্থিত থাকে।\nবৈঠকত ৰিপুন বৰাই কয় যে, ‘আমাৰ কোনো খহনীয়া হোৱা নাই, ভুৱনেশ্বৰ কলিতাৰ যোগদানত কিয় অমিত শ্বাহ নাথাকিল? সুবিধাবাদী সকল দলৰ পৰা গৈছে আৰু কোনোবা যাব বিছাৰিলে যাব পাৰে! আগন্তুক দিনত যুৱ প্ৰজন্মক অগ্ৰাধিকাৰ দি দল শক্তিশালী কৰা হ’ব। ধানৰ পতান বোৰ উৰি গৈছে যাওক’!\nবৈঠতকে ছোনিয়া গান্ধী অন্তৱৰ্তীকালীন ভাবে দলৰ সভানেত্ৰী হোৱাৰ বাবে অভিনন্দন জনালে প্ৰদেশ কংগ্ৰেছে। ৰাহুল গান্ধীয়ে দলক পুনৰুত্থান কৰাৰ বাবে লোৱা পদক্ষেপকো অভিনন্দন জনালে প্ৰদেশ কংগ্ৰেছে। উল্লেখযোগ্য যে ১৯ আগষ্ট ত ৰাজীৱ গান্ধীৰ জন্ম জয়ন্তীত ৰাজ্যজুৰি হব সদ্ভাৱনা যাত্ৰা! সেই দিনা বন্তি প্ৰজ্বলন কৰি সমদল উলিওৱা হ’ব। সেইদৰে ২০ আগষ্টত অনুষ্ঠিত কৰা হ’ব সৰ্বধৰ্ম প্ৰাৰ্থনা সভা।\nবৈঠকৰ অন্তত কংগ্ৰেছ দলত হোৱা শেহতীয়া খহনীয়াৰ সন্দৰ্ভত প্ৰাক্তন মুখ্যমন্ত্ৰী তৰুণ গগৈয়ে কয় যে, ‘ভুৱেনেশ্বৰ কলিতা যে প্ৰকৃত নেতা নাছিল সেয়া সন্দেহ নাই। যি যাব বিচাৰিছে যাব পাৰে । আমাৰ মাজত থকা বেয়া তেজ বোৰহে আঁতৰি গৈছে !’


চাদি, ফিৰ চে- ৰিমঝিম বৰঠাকুৰ – ফটাঢোল\n: হেৰি কি কয়হে এই বয়সত বিয়া! আকৌ এবাৰ! কিন্তু কাক?\n: হ’ব ইমান এনেকুৱা চাৱনি দিব নালাগে। বিয়া পাতিম বুলি ভাবিছোঁ যেতিয়া পাতিমেই।\n: হৌৰি এই বয়সত কি পৰকিতি লৰিছেহে আপোনাৰ। নে এই দিন-দুপৰতে ৰমেনৰ দোকানৰ ভিতৰত সোমাই ৰঙা পানীটোপা ধৰি আহিল।\n: হেই এনেই নজনা নেমেলাকৈ কেপকেপাই নাথাকিবাহে। মুখখন থাকিল বুলিয়েই জনাই নজনাই এনে বকি থাকিবলৈ দিয়া নাই নহয়। যি কৰিম বুলি ভাবিছোঁ তোৰ ভালৰ কাৰণেইটো কৰিম এইজনী।\n: ঔ পুতুকণ, পুতুকণ ঔ। বাপেৰৰ কথা শুনহিচোন। আকৌ বিয়া পাতে বোলে। তোলৈ ছোৱালী চোৱাৰ বয়সত বাপেৰে এইবোৰ কি কৰিবলৈ ওলাইছে নাচাৱহি কিয়। মোৰ ভালৰ কাৰণে বোলে আৰু এজনী চপাই বাপেৰে।\nমাকৰ চিঞৰ বাখৰত হেডফোন লগাই মোবাইলত অনলাইন ক্লাছ কৰি থকা পুতুকণ দৌৰি আহিল।\n: কি হ’লনো এই দুপৰীয়াতে তহঁত দুটাৰ। তহঁতৰ উৎপাতত মই এতিয়া ক্লাছটোও কৰিব নোৱাৰা হ’লোঁ। এই কৰ’ণা মৰিবলৈ নজনাটোৱো নোযোৱা হ’ল, এইবোৰ অশান্তিৰ পৰা আঁতৰলৈ যাবলৈ।\nপুতুকণে কৰি থকা ক্লাছৰপৰা ওলাই আহি মাক-দেউতাক দুয়োকে বকিবলৈ ধৰিলে। হৰেশ্বৰ নাথৰ ঘৰত এনেকুৱা হুলস্থূল একো নতুন কথা নহয়। হৰেশ্বৰ নাথে সন্ধিয়া ৰমেনৰ দোকানত ৰঙা পানী এঢোক খাই আহি হোৱাই নোহোৱাই বকি থকাটো আগৰে অভ্যাস। সন্ধিয়া খাই আহি ঘৈণীয়েক সীতাৰাণীৰ গালি-শপনি খাই সদায় শপত খাই ‘আজিয়েই শেষ’ বুলি। কিন্তু পিছদিনা আগৰাতিৰ কথাবোৰ তেৰাৰ একো মনত নাথাকে। পুতুকণ ডাঙৰ হোৱাৰপৰা দেউতাকৰ এইবোৰ স্বভাৱ অলপ কমিছে যদিও সন্দেহবাদী মাকৰ সন্দেহ আজিও সেই একেই আছে।\nহৰেশ্বৰ নাথে যদি দুটামান কথা বেছিকৈ কেতিয়াবা কৈয়ো দিয়ে, ঘৈণীয়েকে আহিয়েই মুখখন গোন্ধাত লাগি যায়। কেতিয়াবা পুতুকণে এইবোৰ লৈ অস্বস্তিও পায়। চাবলৈ গ’লে লাজ পোৱাৰে কথা। কলেজত পঢ়ি থকা ল’ৰাটোৰ আগত যদি মাকে দেউতাকৰ মুখ গোন্ধি পৰীক্ষা কৰে লাজ কোনেনো নাপাব! পুতুকণ ওলাই আহি এজাউৰি দুয়োটাকে দিয়াৰ পিছত দেউতাক হৰেশ্বৰে লাহেকৈ মাত দিলে,\n: এতিয়া পুতেৰৰ মুখ গোন্ধি পৰীক্ষা কৰাৰ সময়ত মোৰ মুখখন গোন্ধহি যে, এতিয়া মই বিয়া পতাৰ কথাটোত ল’ৰাটোক মাজলৈ কিয় টানিছ।\n: হ’লনে আকৌ!\nপুতুকণে এইবাৰ দেউতাকলৈ চোৱাত দেউতাকে একো নকৈ ভাত খোৱা বেঞ্চখনতে থকা অলপ ডাঙৰ কটাৰীখন লৈ পিছফালে বাৰীখনৰ ফালে খোজ ল’লে।\nঘৰৰ ওচৰৰে এম ই স্কুলখনৰে চকীদাৰ হৰেশ্বৰ নাথ। ৰিটায়াৰ হ’বলৈ মাথো দুটামান বছৰ। একেবাৰে সহজ সৰল মানুহজন। যিয়ে যিটোকে কয় বিশ্বাস কৰি লয়। কেৱল মানুহজনীৰ কথাহে নুশুনেও বিশ্বাসতো নলয়। কেনেকৈনো বিশ্বাস কৰে তেওঁৰ বোলে পেণ্টৰ পকেটৰপৰা এটকা এটাও সাৰি নাযায়। পিছত চোৰ ধৰিলে আকৌ যিখনহে মুখ চলাব। যি হওক, তথাপিও এটা ল’ৰাৰে সৈতে ধুনীয়াকৈ সংসাৰ চলাই আছে তেওঁলোকৰ। দিনটো স্কুলত থাকি, ঘৰলৈ আহি অলপ জিৰাই-সতাই সন্ধিয়া ওলাই যায় ৰমেনৰ দোকানলৈ। তাতে লগৰ আৰু দুজনমানৰ লগত আড্ডা মাৰি মাৰি ৰাতি নটামান বজাত ঘৰলৈ ঘূৰি আহি ভাতকেইটা খাই শুই থাকে। সেই আড্ডাতে সোমৰসকণ পান কৰি আহে। এনেই মানুহজন একেবাৰে ঠাণ্ডা-মুণ্ডা। কিন্তু সেইকণ গলাধকৰণৰ পিছত একেবাৰে ৰজা হৈ যায়। সেই ৰজাক আকৌ ঘৰলৈ ঘূৰি অহাৰ পিছত যদি ঘৈণীয়েক সীতাৰাণীয়ে হকে-বিহকে কিবা বকিবলৈ আৰম্ভ কৰে তেন্তে দুয়োপক্ষৰ মাজত এখন যুদ্ধ হোৱাটো নিশ্চিত। পুতুকণ আকৌ ল’ৰাটো খুউব বুজা ল’ৰা সৰুৰেপৰা। সেয়ে সি মাকক বুজায়, “দেউতাক যেতিয়া মদটো এৰুৱাব নোৱাৰিলিয়েই গতিকে খাই অহাৰ লগে লগে একো নক’বি। কিবা ক’লে পিছদিনা ক’বি।” সেয়ে মাকে তাৰ কথামতেই কৰে আজিকালি। সেইকাৰণে মানুহজনৰো সেই নিয়মিত গলাধকৰণৰ অভ্যাসটো চাগে সপ্তাহত দুদিন তিনিদিনলৈ কমিছে। কিন্তু কুকুৰৰ নেগুৰ কেতিয়াও পোন নোহোৱাৰ দৰে মাকেও সম্পূৰ্ণকৈ দেউতাকক গালিপৰা স্বভাৱটো এৰিবপৰা নাই। আৰু দেউতাকেও স্কুল এতিয়া নাই যদিও, ৰমেনৰ দোকানলৈ সদায় যোৱা অভ্যাসটো এৰিবপৰা নাই। লাগিলে ৰঙাপানীকণ খাওক বা নাখাওক।\nআজি কেইবাদিনৰ পৰাও দেউতাকে মাকক বিয়াৰ কথাটো কৈ আছে। মাকেও ইমানদিনে কথাটো গুৰুত্ব দিয়া নাছিল। আজি মাকৰ ধৈৰ্যৰ বান্ধডাল চিঙিল। সেয়ে ডাইৰেক্ট মুখলৈ নাচাই একেবাৰে মদৰ কথা কৈ দেউতাকক গালি পাৰি কাজিয়াখন ডাঙৰ কৰি ল’লে। কাজিয়াৰ ৰূপ দেখি কটাৰীখন লৈ বাৰী চুকত সোমাইছে যেতিয়া দেউতাক আজি সহজে তাৰপৰা নাহে বুলি পুতুকণে জানে। কিবাকিবি খুচৰি মেলি আবেলিলৈকে তাতে থাকিব আৰু ৰ’দটো কমিলেই ৰমেনৰ দোকানলৈ ঢাপলি মেলিব। এইটো কথাত পুতুকণে খুউব লাজ পায়, সন্ধিয়া নিচা কৰি আহি ঘৰত দেউতাকে হুলস্থূল কৰিলে। আজি যাতে তেনেকুৱা নহয়, সেইকাৰণে সিও দেউতাকৰ ওচৰলৈ বুলি ওলাই গ’ল।\nকেৰ্কেটুৱাই আগটো খাই পেলাই থৈ যোৱা কলি তামোল এটা ফালি পাণ গছজোপাৰপৰা পাণ এখিলা চিঙি দেউতাকে গপচত তামোল পকটিওৱাত লাগিছে। দেখাত দেউতাকৰ মুডটো ভাল যেনেই অনুভৱ হ’ল পুতুকণৰ। এনেই ইফালে সিফালে চাই গছৰ পাত এখিলা বুটলি সেইখিলাকে অকণ অকণকৈ চিঙি পুতুকণ দেউতাকৰ ফালে আগবাঢ়িল। সি মাত দিয়াৰ আগতেই দেউতাকে মাত দিলে,\n: কৈ দেগৈ মাৰক মদাহীক ভাত নুখোৱালেও হ’ব। এতিয়াও সময় আছে, এই মদাহীক এৰি যাবলৈ।\nদেউতাকে অভিমানত কোৱা কথাকেইটা শুনি পুতুকণৰ নিজৰ মাজতে হাঁহি উঠিল। এই বয়সতো যে এনেকুৱা সৰু ল’ৰা-ছোৱালীৰ নিচিনা কাজিয়া। ইফালে ইটোৱে সিটো নাথাকিলে থাকিবও নোৱাৰে। মাকৰ গাটো বেয়া লাগিলে এইজন দেউতাকৰ ধৰফৰণি বেছি। ইফালে ঘৰলৈ উভতি অহা নটা বজাতকৈ দেৰি কৰিলে মাকৰ চিন্তাৰ অন্ত নোহোৱা হয়। কিন্তু দুইটা একেলগে থাকিলে মানে সাপ নেউলতকৈ বেছি কাজিয়া কৰে। তামোল পকটিয়াই তামোলৰ পিকেৰে ৰঙা কৰি দিয়া দেউতাকৰ মুখখন দেখি পুতুকণৰ দেউতাকটোলৈ কিবা এটা মৰম লাগি গ’ল। দেউতাকৰ মুখলৈ চাই কাষতে বহা পুতুকণলৈ চাই দেউতাকে আকৌ ক’লে,\n: তোৰ আকৌ কি হ’ল। মোক যে এনেকৈ চাই আছ?\nঅকণমান ধেমালি কৰোঁ বুলিয়েই সি ক’লে,\n: চাইছোঁ আকৌ দৰা হ’লে কেনেকুৱা লাগিব।\nপুতুকণৰ কথাত সহজ সৰল দেউতাকে লাজ পাই সিফালে মুখখন ঘূৰাই ক’লে,\n: বাপেৰক ধেমালি কৰিবলৈ শিকিছ।\n: কচোন দেউতা, তোৰনো আকৌ বিয়া পতা ভূতটোৱে কিয় লম্ভিছে, মানে ফিৰ চে চাদি কিয়? আহ তেন্তে দুইটাই একেলগে পাতি পেলাওঁ।\nদেউতাকক জোকাও বুলিয়েই মুখ টিপি হাঁহি পুতুকণে সুধিলে।\n: কথা আছে। তই এইবোৰ নুবুজিবি।\n: কচোন কি কথা। মাৰ বকনি খায়ো তোক অতা নাই ন। আৰু এজনী লাগে যে।\nএইবাৰ পুতুকণে ৰং চাওঁ বুলিয়েই দেউতাকক জেক দিলে।\n: ধেই এইটো। ওঁঠ চেপিলেই গাখীৰ ওলোৱা ল’ৰাটোৰ কথা শুনচোন। এইবোৰ ডাঙৰ মানুহৰ কথাত সোমাইছই যেতিয়া শুন, বিয়া মই একো ফূৰ্তিত পাতিবলৈ ওলোৱা নাই। আৰু সেই বেণ্ড পাৰ্টি লৈ ৰাইজক এগালমান খোৱায়ো বিয়া পাতিব খোজা নাই।\n: তেন্তে কিয়?\n: টকাৰ কাৰণে। এনেই টকাবোৰ এৰি দিব পাৰি নেকি তয়েই কচোন।\n: কি টকা, কাৰ টকা?\nআচৰিত হোৱাৰ দৰে পুতুকণে সুধিলে।\n: কিয় চৰকাৰৰ টকা আকৌ। মাৰক মই পলুৱাইহে আনিছিলোঁ, ধান দাই উভতি আহোঁতে। কিন্তু আইনী হিচাপে বিয়াখন এতিয়াও হোৱাই নাই নহয়। ভাবিছোঁ দুইটাই এদিন গৈ উকীল এটা ধৰি কোৰ্টত বিয়াখন পাতি আহোঁ। সেইদিনা ৰমেনে তাৰ হ’বলগীয়া ঘৈণীয়েকক কৈ থকা শুনিলোঁ। কিবা বোলে ‘স্বৰ্ণ আঁচনি’ উলিয়াইছে চৰকাৰে। বিয়া পাতিলে বোলে ছোৱালীজনীক চৰকাৰে চল্লিশ হাজাৰ টকা দিব। কথাখিনি শুনি ময়ো ভাবিলোঁ বোলো আমাৰটো আইনগত বিয়া হোৱাই নাই। এতিয়াই এইটো চেগতে পাতি পেলাওঁ। মাৰে চল্লিশ হাজাৰ টকাটোও পাব। আৰু সেইখিনিৰে অন্তত কেঁচা পাকঘৰটো পকা কৰি দিলে মাৰৰ অলপ সুবিধা হ’ব।\nতামোল চোবাই চোবাই সহজ সৰলকৈ কৈ থকা দেউতাকৰ কথাখিনিত পুতুকণৰ হো-হোৱাই হাঁহিবলৈ মন গ’ল যদিও নিজৰ মাজতে হাঁহিটো সম্বৰণ কৰি দেউতাকক আঁচনিখনৰ বিষয়ে আৰু তাৰ চৰ্তাৱলীৰ বিষয়ে বুজাবলৈ ধৰোঁতেই,\n: তহঁত দুয়োটাই বহি লৈ মেল মাৰি আছ যে, এতিয়া কোনটোৱে কোনজনীৰ অনা কথা ভাবিছহঁত…\nবুলি বাৰীলৈ চিঞৰি চিঞৰি সোমাই অহা মাকক দেখি পুতুকণো সিফালে চুপ মাৰিলে।\n« বেনামী চিঠি- দিগন্ত কুমাৰ ভট্টাচাৰ্য\nঅজলা মই-সুচিত্ৰা দেৱী »\nতামাম দেই ৷\nখুব ভাল লাগিল ৰিমঝিম।\nহাঃ হাঃ মজা লাগিল ৰিমঝিম, কিছু জমনি লিখিলা৷\nধন্যবাদ জনালোঁ সলোকে


শৰীৰ চৰ্চা– নীলাক্ষি কাকতি – ফটাঢোল\nOctober 1, 2020 দৈনন্দিন\t9 Comments\nশৰীৰ চৰ্চা– নীলাক্ষি কাকতি\n: থপ। পঁ‌ইতাচোৰাটো চেণ্ডেলপাতেৰে মাৰি শইকীয়ানীয়ে ঝাড়ুডাল আনিবলৈ গ’ল। যাওঁতে ভোৰভোৰালে- “শান্তি নাই অকণো৷ আজি এসপ্তাহ ধৰি কৈ আছোঁ পঁ‌ইতাচোৰাৰ উৎপাতত ঘৰখনত থাকিব নোৱাৰা হৈছোঁ। লালহিট এটা আনিবলৈ মই এপ্লিকেচন কৰিব লাগিব চাগে! ঘৰখনত মইহে আছোঁ মানে। কাউৰীপুৱাতে উঠি যি লেদেনা উকটিবলৈ আৰম্ভ কৰিব লাগে ৰাতি দুপৰলৈ শেষ নহয়। মই বুলিহে টিকি আছোঁ অতবছৰ। বেলেগ তিৰোতা হোৱা হ’লে কাহানিবাই ঘৰ এৰি গুচি গ’ল হয়।”\n: দেউতা মাৰ কেচেট আৰম্ভ হ’ল। আজি ৰাতিপুৱাই আৰম্ভ কৰিছে। তোমাৰ কি হয় ঠিক নাই আজি৷\nপিংকুৱে দেউতাকক কাণত ফুচফুচাই কোৱাৰ দৰে কৈ টিউচনলৈ ওলাই গ’ল৷ শইকীয়াই চেণ্ডেলৰ কোবত চেপেটা লগা পঁ‌ইতাচোৰাটোৰ ফালে চাই এটা নিশ্বাস এৰিলে৷ ভাবটো এনেকুৱা যেন – “তই মুক্তি পালি৷ তইবা ঘৈণীয়েৰৰ কিমান গালি খাই ওলাই আহিছিলি!”\n: হেৰা নহয়হে৷ অফিচত এইকেইদিন ইমান কামৰ বোজা৷ আহোঁতে দেৰি হয় বাবে ঘৰখন কেতিয়া পাম যেন লাগে৷ সেইকাৰণে অনাই হোৱা নাই৷ ভাবিছিলোঁ আজি দেওবাৰ যেতিয়া বজাৰ কৰিবলৈ যাওঁতে লৈ আনিম। পিচে, এটা কথা নহয় তুমিনো কি কৰি থাকা? মই আৰু পিংকু ওলাই যোৱাৰ পিছত তোমাৰতো বিশেষ কাম নাথাকে৷ তুমিওতো কিনি আনিব পাৰা আবেলি৷ দেখা নাই বৰুৱানীয়ে নিজেই ঘৰৰ সৱ বজাৰ কৰে!\nশেষৰ লাইনটো কৈ শইকীয়াই দাঁতেৰে জিভাত কামোৰ মাৰি ধৰিলে। কিবা খাল কাটি ঘঁ‌ৰিয়াল চপোৱাৰ দৰে হ’ল দেখোন। কিহে যে পাই তেওঁক! এনেই ঘৈণীয়েকে বৰুৱানীক দেখিব নোৱাৰে৷ হে ভগৱান! আজি দেওবাৰটো শেষ৷\n: কি ক’লা? মই বজাৰ কৰিব লাগে? ঠিক আছে৷ আজিৰপৰা ঘৰৰ বজাৰ মই কৰিম। চিকটামি কৰি টকা দিয়া কাৰণে কেতিয়াও বজাৰ নকৰোঁ বুলি শপত খাইছিলোঁ৷ এইবাৰৰপৰা দৰমহা পোৱাৰ লগে লগে টকা মোৰ হাতত জমা দিবা৷ কি কৰিব লাগে মই কৰিম৷ কিবা এবিধ বস্তুৰ যোগাৰ পাবলৈ নখ কামুৰি খাপ পিটি থাকিব লগা হয়৷ তেওঁ আকৌ মোক প্ৰবচন শুনায়! আৰু আপুনি কাৰ উদাহৰণ দিলে? সেই ঘৰতে আধাকেজি মেকআপ সানি বহি থকা বৰুৱানীৰ! বোলো বৰুৱাৰ দৰে দহটা চাকৰ যোগাৰ কৰি দিব মোক৷ বজাৰলৈ যাবলৈ গাড়ী আৰু ড্ৰাইভাৰ লগত দিব৷ বজাৰ কিয় লাইটৰ বিল, পানীৰ বিল দিয়াৰপৰা আপোনাক অফিচৰপৰা আনিবলৈও যাম৷ লোকৰ তিৰোতাই ঘৰত চাকৰৰ দ্বাৰা কাম কৰাই বাহিৰলৈ ওলাই যাবলৈ বাহানা বিচাৰি ফুৰে৷ আৰু মই দিনে ৰাতিয়ে গোলামী খাটি থাকি নিজৰ মানুহজনৰ মুখত লোকৰ তিৰোতাৰ গুণ বখানা শুনিব লগা হয়। আপুনি ঘৰখনত কি কৰে কওকচোন? অফিচৰপৰা আহিয়ে চিধাই টিভিৰ সন্মুখত বহিব নহ’লে বিছনাত বিষ্ণুৰ শয়ন মুদ্ৰালৈ যাব। যতনাই দিবলৈতো আছোঁ‌ৱেই এই বান্দী৷ যমেও মোক আলহী খাবলৈ নমতা হ’ল৷\nশইকীয়ানীয়ে বৈ অহা চকুপানী মচি মচি ক’লে৷\n: হেৰা কিয়নো কান্দিছা? মই তোমাক দোষ দিয়া নাই নহয়৷ ঘৰতে থকাতকৈ সময় পালে অলপ খোজ কাঢ়িলে নিজৰ স্বাস্থ্যৰ কাৰণেই ভাল দিয়াচোন৷ আগতে তুমি কিমান লাহি-পাহী আছিলা। এতিয়া কিবা চিলিণ্ডাৰটোৰ দৰে হোৱা নাইনে বাৰু তুমি?\n: কি! আপুনি মোক কিহৰ লগত তুলনা কৰিলে? মই ক’তে মৰোঁ! ঠিক আছে৷ আজিৰপৰা মই স্বাস্থ্যৰ যত্ন ল’ম৷ আপুনি ৰাতিপুৱাই উঠি ঘৰৰ কাম-বন কৰি ভাতপানী বনাব। পিছবেলাৰ কাম মই কৰিম বাৰু৷ কথা দিলোঁ এমাহৰ ভিতৰত আগৰজনী হৈ দেখুৱাম৷\n: হেৰা তুমি খং কিয় কৰিছা? স্বাস্থ্যৰ যত্ন লোৱাটো নিজৰ বাবেই ভাল দিয়াচোন৷ অঁ আৰু এটা কথা তুমি এমাহৰ ভিতৰত আগৰ দৰে হৈ দেখুৱাবা বুলি ক’লা যে? সময়টো বৰ কম নহ’ল নে? মানে অতবছৰে ইমান কষ্ট কৰি গোটোৱা চৰ্বিসোপা এমাহতে খটম কৰিবলৈ তোমাৰ দুখ নালাগিবনে?\n: সেয়া৷ অনবৰতে কেৱল ঠাট্টা৷ চাই থাকক। এইবাৰ মন বান্ধিলোঁ যেতিয়া ক’ৰ পানী ক’লৈ যায়, চাই থাকক। আজি আবেলি বজাৰলৈ ওলাব৷ মোৰ কেইটামান বস্তু কিনিব লগা আছে৷\n: হেৰা বজাৰ যাবই লাগিব নেকি? মানে আজি এখন ক্ৰিকেট খেল আছিল। ভাৰত আৰু নিউজিলেণ্ডৰ৷\n: মই কথা এবাৰেই কওঁ৷ চাৰিবজাত ওলাই যাম৷ বচ৷\nবাইকখন পাৰ্কিং প্লেচত থৈ শইকীয়াই সুধিলে-\n:হেৰা কিনিবা কি?”\n: ব’লক৷ প্ৰথমতে ট্ৰেকচুট এযোৰ কিনিম৷ তাৰপিছত ভাল চাই জোতা এযোৰ কিনিব লাগিব৷\n: কি? কি কোৱাহে? হেৰা ইমান টকা খৰচ কৰিব নোৱাৰোঁ৷ মাহিলী বাজেটৰো কথা আছে নহয়৷ পিংকুৰ ছাৰকো টিউচনৰ ফিজ দিবলৈ আছে।\n: মই সেইবোৰ নাজানো৷ আহিছোঁ যেতিয়া কিনিহে যাম৷ জোকাই লৈছিল নহয় মোক৷\nশইকীয়ানীয়ে কেইবাখনো দোকানত চাই মেলি এযোৰ জোতা আৰু এযোৰ ট্ৰেকচুট পচন্দ কৰিলে৷\n: হেৰা। ব’লা ব’লা৷ তোমালোক মাইকী মানুহবোৰে এবিধ বস্তু কিনিবলৈ আহি দহবিধ বস্তু কিয় চোৱা হে? কমচে কম দোকানীকেইজনৰ কথাটো ভাবিব লাগে৷ তোমালোকৰ বাৰু লাজ নালাগেনে নিকিনিবা বুলি জানিও এঘণ্টা সময় কাৰোবাৰ লোকচান কৰিবলৈ? ব’লা এতিয়া। ঘৰলৈ যাওঁ৷\n: ৰ’ব৷ যোগা মেটখন কিনিবলৈ আছেই নহয়৷\n: হেৰা তুমি মোক কুবেৰৰ পুতেক বুলি ভাবিছা নেকি? মোৰ লগত টকা নাই৷ শেষ৷ পাটি পাৰি কৰা যদি কৰিবা নহ’লে নালাগে৷\n: নাই মোক লাগিবই৷ কিয় বৰুৱানীৰ উদাহৰণ দিবলৈ বেয়া নালাগিল৷ গাড়ী খোজা নাই নহয়। যোগা মেট এখনহে খুজিছোঁ৷ লোকৰজনী ৰম্ভা, মেনকা আৰু নিজৰজনী শূৰ্পণখা৷\n: হেৰা তুমি এই বজাৰৰ মাজতো আৰম্ভ নহ’বা দেই৷ চোৱাচোন মানুহবোৰে কেনেকৈ চাইছে! ব’লা ব’লা৷ কিনি লোৱা এখন৷\nঘৰ আহি পাই ঠিক দুৱাৰমুখ পাওঁতেই শইকীয়ানীয়ে ৰৈ দিলে৷\n: মানে মৌ আনিবলৈ পাহৰিলোঁ৷ ৰাতিপুৱা গৰম পানী আৰু নেমুৰ লগত মৌ খালে বোলে চৰ্বি কমে৷\n: হ’ব দিয়াহে৷ আগতে আৰম্ভ কৰাচোন৷ এই ৰাতিখন মই আৰু ক’তো যাব নোৱাৰোঁ৷ ছেঃ মোৰ আজি ক্ৰিকেট মেচখনো এনেই গ’ল। তুমি চাহ একাপ বাঁ‌কা। মই হাত-মুখ ধুই অলপ ক্ৰিকেট চাওঁ৷\nৰাতি ডাইনিং টেবুলত শইকীয়ানীৰ প্লেটত মাত্ৰ এখন ৰুটি দেখি শইকীয়াই ক’লে-\n“তুমি এখন ৰুটি লৈছা যে? ভাত নোখোৱা নেকি? “\n: মায়ে বোলে আজিৰ পৰা ডাইটিং কৰিব৷\nপিংকুৱে মাংস এপিচ কামুৰি কামুৰি ক’লে৷\n: হেৰা৷ স্বাস্থ্যৰ যত্ন ল’ব খুজিছা লোৱা। ভাল কথা৷ পিচে নাখাই নলৈ প্ৰেচাৰ ল’ নকৰিবা৷ নহ’লে হিতে বিপৰীত হ’ব।\n: হ’ব দিয়ক৷ মই জানো কি কৰিব লাগে৷\nক্ৰিংক্ৰিংক্ৰিং…..একেলেথাৰিয়ে বাজি থকা এলাৰ্ম ক্লকটো অফ কৰি শইকীয়ানীয়ে মুখখন ধুই ল’লে৷ তাৰপিছত নতুন ট্ৰেকচুটযোৰ পিন্ধি ল’লে৷ শইকীয়াই কিবাকৈ এটা চকু মেলি শইকীয়ানীক চালে৷ গোটেইজনীক চাল কোমোৰাটো যেন লাগিছে। মুখখন ঘূৰাই তেওঁ আকৌ শুই থাকিল৷\n: দেউতা উঠা উঠা৷ চাঁদৰ ওপৰলৈ অাহা৷ মায়ে চিঞৰিছে।\n: হে৷ কি হ’ল? ব’ল ব’ল৷\nদুয়ো দৌৰি গৈ চাঁদৰ ওপৰ পালে৷ দেখিলে, শইকীয়ানীয়ে কুঁজাকৈ বহি ভৰি এখনত ধৰি কেঁকাই আছে।\n: হেৰা কি হ’ল হয়নে?\n: ব্যায়াম কৰি থাকোঁ‌তে বেলেঞ্চ ৰখাব নোৱাৰি পৰি গ’লোঁ। সোঁ ভৰিখনত বেয়াকৈ দুখ পালোঁ৷ লৰচৰ কৰিব পৰা নাই৷\n: পিংকু মাৰক ধৰ৷ ব’লচোন ডাক্তৰৰ ওচৰলৈ লৈ যাওঁ। কি বা হ’ল!\nকিবাকৈ দুয়ো দাংকোলাকৈ শইকীয়ানীক ই-ৰিক্সাখনত উঠাই নাৰ্ছিহোমখন পালে৷\n: ক্ৰিং ক্ৰিং……\n: হেল্লো আইতা।\n: মাৰৰ কি হৈছে অ? এইমাত্ৰ দেবেনে তহঁতক নাৰ্ছিংহোমত দেখা বুলি ফোন কৰিছিল৷ সি বাছত আছিল কাৰণে তহঁতক বোলে সুধিব নোৱাৰিলে৷\n: অঁ আইতা৷ মা আজি ৰাতিপুৱা পৰিল৷ ডাক্তৰে এক্স ৰে কৰিবলৈ দিলে৷ ৰিপোৰ্ট আহিল৷ মাৰ ভৰিৰ বুঢ়া আঙুলিৰ হাড় ফাটিছে৷ এইমাত্ৰ প্লাষ্টাৰ কৰাই মাক লৈ আমি ঘৰ পাইছোঁ‌৷ দেউতাই ভাত ৰান্ধি আছে৷ অফিচো আছে নহয় আজি। মা শুইছে। সাৰ পালে আপোনাৰ লগত কথা পতাই দিম দিয়ক৷ ৰাখিছোঁ৷\n« সাগৰ দেখিছা – জয়ন্ত গগৈ\nআৰ্ট-যুগল তালুকদাৰ ২ »\nলাল হিট তো আনি দিয়াই ভাল আছিল পায় 😂.. ভাল লাগিল বা\nহয় ঔ, লালহিটহে এইখন পয়মাল লগালে।\nবেছ ৰসাল বৰ্ণনা। ভাল লাগিল নীলা।\nতামাম লাগিল নীলাক্ষী! শইকীয়ানীৰ ৰূপত সাক্ষাৎ তোমাকেই দেখা পালোঁ৷ মজা লাগিল৷৷\nসুন্দৰ গল্পটিয়ে আলোচনীখন সুগঢ়ী কৰি তুলিছে৷\nএকদম মজা, তামাম, বঢ়িয়া৷ বেচেৰা শইকীয়া৷\nপইটাচুৰাক নামাৰিলেও মুঠতে লালহিত, কালাহিট আনি দিব লাগে। কিবা এটাটো চেটেপ হব। ধুনীয়া লাগিল\nসকলোকে ধন্যবাদ ৷\nইমানযে ভাল লাগিল..


সৈনিক শিল্পী বিষ্ণু প্ৰসাদ ৰাভাৰ সুযোগ্য পুত্ৰ হেমৰাজ ৰাভাৰ সৈতে সাক্ষাৎকাৰ\nHomeসাক্ষাৎকাৰসৈনিক শিল্পী বিষ্ণু প্ৰসাদ ৰাভাৰ সুযোগ্য পুত্ৰ হেমৰাজ ৰাভাৰ সৈতে সাক্ষাৎকাৰ\n"সৰু সৰু জুৰি-নিজৰি উপনৈৰ সমন্বিত শকতিৰ দ্বাৰা যেনেকৈ ব্ৰহ্মপুত্ৰই তাৰ বিশালতা আৰু বিৰাটতা লাভ কৰিছে, ঠিক তেনেকৈ অসমৰ বহুজাতি, উপজাতি আৰু জনজাতিৰ কৃষ্টি-সংস্কৃতি আৰু সাহিত্যয়ো বিশালতা আৰু বিৰাটতা লাভ কৰিছে" । ( বিষ্ণুপ্ৰসাদ ৰাভা ) ।\nমহাপুৰুষীয়া ধৰ্ম-সংস্কৃতি আৰু ধ্যান-ধাৰণাক পুনৰীজ্জিৱিত কৰি উত্তৰ-পূব ভাৰতৰ সকলো জাতি-জনজাতিক একত্ৰিত কৰি জীৱনৰ আদিছোৱাতে বৰ অসমৰ সপোন দেখা ; 'হাল যাৰ, মাটি তাৰ' শ্লোগানেৰে শোষিত জনতাৰ হকে মাত মাতি এখন শ্ৰেণীহীন সমাজ গঢ়িবৰ বাবে সংগ্ৰাম চলাই যোৱা ; 'বিশ্বৰ ছন্দে-ছন্দে মহানন্দে আনন্দে নাচা', 'সুৰৰে দেউলৰে ৰূপৰে শিকলি' আদি ডেকাৰ পৰা বুঢ়ালৈকে মন-প্ৰাণ পুলকিত কৰা অজস্ৰ সৃষ্টিৰ সুৰকাৰ-গীতিকাৰ ; ষোল্ল-কলাৰ অধিকাৰী, তেখেত এক ব্যক্তি-সত্বায়েই নাছিল, আছিল এক জীৱন্ত কিংবদন্তি । হয়, আজি 'জ্ঞানম'ৰ মজিয়াত আমি এই গৰাকী হিয়াৰ আমঠু ৰাভাদেৱক তেখেতৰ ৫২তম মৃত্যু বাৰ্ষিকীত শ্ৰদ্ধাঞ্জলি নিবেদিছোঁ । জনতাৰ শিল্পী বিষ্ণুপ্ৰসাদ ৰাভাৰ বিষয়ে জানিবলগীয়া বহু কথাই আছে । সৈনিক শিল্পী বিষ্ণুপ্ৰসাদ ৰাভাৰ বিষয়ে নজনা কথাৰ সম্ভেদ লোৱাৰ উদ্দেশ্যে আমি ৰাভাদেৱৰ সুযোগ্য পুত্ৰ হেমৰাজ ৰাভা দেৱৰ কাষ চাপিছিলোঁ । তেখেতৰ সাক্ষাৎ গ্ৰহণ কৰিছিল জ্ঞানমৰ অন্যতম সদস্যা শ্ৰীপূবালী শইকীয়া দাসে ।\n** জ্ঞানম --- বিষ্ণু ৰাভা অসমৰ সাহিত্য-সংস্কৃতি, জাতীয় চেতনাৰ শিৰে-শিৰে প্ৰৱাহিত হৈ থকা এটি বিশেষ নামেই নহয়, অসমীয়া জাতীয়-জীৱনৰ এক সৌজ্জ্বল নক্ষত্ৰ ; এক বিৰল প্ৰতিভাধৰ, বিশ্বজনীন মানৱতাবাদী সত্তা । তেখেতৰ জীৱন-দৰ্শন সামৰি কিছু কথা আপোনাৰ পৰা জানিব বিচাৰোঁ ।\n## হেমৰাজ ৰাভা--- বিষ্ণু ৰাভাৰ জীৱন-দৰ্শন এক জটিল বান্ধোনত আবদ্ধ এক বৃহৎ প্ৰশ্নবোধক চিহ্ন । একেলগে সকলো দিশ সামৰি লৈ এটি জীৱন প্ৰবাহিত কৰিবলৈ সক্ষম হোৱাটো কেৱল এজন ঈশ্বৰ প্ৰদত্ত ব্যক্তিৰ ক্ষেত্ৰতহে সম্ভৱ । বিষ্ণু ৰাভাই একাধাৰে সংস্কৃতি , ৰাজনীতি , সাহিত্য , চিত্ৰকলা ইত্যাদি সকলো গুণৰ অধিকাৰী হোৱাৰ সামৰ্থ্যতা পাইছিল একমাত্ৰ তেখেতৰ সমাজ গৱেষণা কৰাৰ গুণৰ বাবে । তেওঁ য'লৈকেই গৈছিল , সেই ঠাইৰ সমাজ ব্যবস্থা, সংস্কৃতি , ৰীতি-নীতি খৰচি মাৰি আয়ত্ব কৰি লৈছিল । সেয়েহে তেখেতক কোনো সভা-সমিতিলৈ নিমন্ত্ৰণ কৰিলে তিনিদিন মান আগতেই গৈ ওলাইছিল যাতে সেই ঠাইৰ বিষয়ে কিছু জ্ঞান আহৰণ কৰিব পাৰে । সংগীতৰ শিক্ষা তেওঁ বাল্যকালৰ পৰাই লাভ কৰিছিল । কালাচান্দ সৰকাৰ , গহৰজান বিবিৰ পৰা ভাৰতীয় শাস্ত্ৰীয় সংগীতৰ আভাস সৰুকালতেই ঢাকাত লাভ কৰিছিল । আটাইতকৈ ডাঙৰ বিষয়টো হৈছে - ইমানখিনি বিষয়ৰ জ্ঞান অতি পৰিপাটীকৈ মেনেজ কৰাটো । স্মৃতিশক্তিও আছিল প্ৰবল । এবাৰ এজন মানুহক লগ পালে তেখেতে মানুহজনক নাপাহৰিছিল । সাম্যবাদ যদিও তেখেতৰ ৰাজনৈতিক আদৰ্শ আছিল ,কিন্তু সেই আদৰ্শৰ প্ৰতি আকৰ্ষিত হৈছিল মহাপুৰুষ শংকৰদেৱৰ সমাজ-সংস্কাৰৰ প্ৰথাৰ দ্বাৰাহে । মহাপুৰুষজনাক সেয়েহে তেখেতে এজন ধৰ্মগুৰুৰ সলনি এজন সমাজ-সংস্কাৰৰ আদৰ্শ পুৰুষ হিচাবে গণ্য কৰিছিল । এজন ব্ৰিটিছৰ উচ্চ পদস্থ সামৰিক বিষয়াৰ পুত্ৰ হৈও জীৱন কটাইছিল অতি সৰল দৰিদ্ৰ মানুহৰ দৰে । সেইবুলি তেখেতৰ মনত কোনো ক্ষোভ নাছিল ।\n** জ্ঞানম--- অসমীয়া বৌদ্ধিক মহলে মাত্ৰ এক শিল্পী সত্তাৰ চিনাকিৰ মাজতে ৰাভা দেৱক ধৰি ৰাখিবলৈ চেষ্টা কৰিছে বুলি প্ৰায়েই অভিযোগ শুনা যায়। কিয়নো, তেওঁ এগৰাকী শিল্পী হোৱাৰ উপৰিও আছিল সুদক্ষ খেলুৱৈ, ৰাজনীতিবিদ, সুবক্তা, জাতীয়তাবাদী চেতনাৰে উদ্ধুদ্ধ এগৰাকী প্ৰকৃত দেশপ্ৰেমিক। এজন পুত্ৰ হিচাপে আপুনি পিতৃৰ ইমানবোৰ প্ৰতিভাৰ অন্তৰালত কি কি প্ৰভাৱ জড়িত হৈ আছে বুলি ভাবে ?\n## হেমৰাজ ৰাভা --- সেইটো নিৰ্ভৰ কৰে প্ৰতিটো ক্ষেত্ৰৰ বিশেষজ্ঞসকলে কেনে ধৰণে গ্ৰহণ কৰে। আজি সংস্কৃতিৰ ক্ষেত্ৰখনৰ ব্যক্তিসকলে তেওঁক কলাগুৰু হিচাপে গ্ৰহণ কৰিবলৈ সংকোচ কৰা নাই, বৰঞ্চ গৌৰৱ অনুভৱহে কৰে, কিন্তু আন ক্ষেত্ৰত সেই ক্ষেত্ৰৰ বিশেষজ্ঞসকলে এক প্ৰতিযোগিতামূলক ভাৱধাৰাৰে তেখেতক গ্ৰহণ কৰিবলৈ অনিচ্ছুক । যেনে - তেখেতৰ ৰাজনৈতিক আদৰ্শৰ ক্ষেত্ৰত ৰাজনৈতিক ক্ষেত্ৰৰ লোকসকলে মহাপুৰুষ শংকৰদেৱৰ প্ৰাসংগিকতা আনিবলৈ অনিচ্ছুক । তেওঁলোকেই মহাপুৰুষজনাক কেৱল ধৰ্মগুৰু হিচাপেই প্ৰতিষ্ঠা কৰিবলৈ বিচাৰে । ঠিক তেনেদৰেই সাহিত্যৰ ক্ষেত্ৰতো সাহিত্যিকসকল জনগোষ্ঠীয় ভাষাৰ শব্দ ব্যৱহাৰৰ পক্ষপাতী নহয় ; গতিকে বহু ক্ষেত্ৰত তেখেতক সাহিত্য জগতৰ পৰাও একাষৰীয়া কৰা পৰিলক্ষিত হয় । খেলুৱৈ হিচাবে যদি ক'বলৈ যাওঁ যিবোৰ খেলে আজিকালি জনপ্ৰিয়তা লাভ কৰিছে, সেই খেলবোৰে তেতিয়া তেনে জনপ্ৰিয়তা পোৱা নাছিল । মাথো খেলবোৰ চাই দৰ্শকে তৃপ্তিহে লাভ কৰিছিল । ফলত অসমত খেলবোৰৰ বিশেষজ্ঞ সেইসময়ত নাছিল যে বিষ্ণু ৰাভাৰ খেল চাই তেখেতৰ পাৰদৰ্শিতাৰ বিষয়ে একলম থৈ যাব । ইপিনে শংকৰদেৱৰ প্ৰাসংগিতা আহে বাবেই কমিউনিষ্টসকলে তেখেতক এঘৰীয়া কৰি থৈছে আৰু আনপিনে কমিউনিষ্ট হোৱাৰ বাবেই আন মতাদৰ্শৰ ৰাজনীতিবিদসকলে তেখেতক সহজে গ্ৰহণ কৰিবলৈ অপাৰগ ।\n** জ্ঞানম --- সৰ্বসাধাৰণলোকে তেখেতৰ বিষয়ে নজনা কিছু কথা জানিব বিচাৰো আপোনাৰ পৰা ।\n## হেমৰাজ ৰাভা --- ময়ো সৰ্বসাধাৰণলোকৰ মাজৰেই এজন । যেতিয়া দেউতাৰ মৃত্যু হৈছিল তেতিয়া মই সৰু আছিলোঁ । গতিকে এনে কোনো বিষয় বা কৰ্মৰাজি নাই যিটো সৰ্বসাধাৰণ ৰাইজে নজনাবোৰ মই জানিম । মই দেউতাৰ বিষয়ে যিখিনি আহৰণ কৰিছোঁ সেইয়া জনসাধাৰণৰ পৰাই সংগ্ৰহ কৰা । কিন্তু দেউতাৰ বিষয়ে অধ্যয়ন কৰি এটা কথাই অনুভৱ কৰিলোঁ যে অপাৰ জ্ঞানৰ অধিকাৰী হ'বলৈ হ'লে নিজৰ অধ্যৱসায় , একাগ্ৰতা আৰু এটি গৱেষণামূলক মানসিকতাৰ নিতান্তই প্ৰয়োজন । বিষ্ণু ৰাভাৰ কোনো নিৰ্দিষ্ট গুৰু নাছিল । অ'ৰ-ত'ৰ পৰা জ্ঞানৰ মৌ সংগ্ৰহ কৰি নিজৰ জ্ঞানৰ ভঁৰালত এক বিশাল মৌকোঁহৰ সৃষ্টি কৰিছিল তেওঁ । তথাপি তেখেতৰ অজ্ঞাতবাসৰ বিষয়ে জানিবলৈ হ'লে ভূবিন ৰাভাদেৱৰ ' অজ্ঞাতবাসত বিষ্ণু ৰাভা ' নামৰ কিতাপখনত যথেষ্ট তথ্য পোৱা যাব । আটাইতকৈ গুৰুত্বপূৰ্ণ কথাটো হ'ল তেখেতৰ সমসাময়িক কোনো এজন লোকেও সভা-সমিতিত ভাষণ দি ফুলৰ মালা লোৱাৰ বাহিৰে তেখেতৰ বিষয়ে লিপিবদ্ধ কৰি একো লেখা নতুন প্ৰজন্মৰ বাবে এৰি থৈ নগ'ল । ই এটা বৰ দুঃখজনক বিষয় । কেৱল কেইজনমান ব্যক্তিয়েহে পাৰ্যমানে নিজাববীয়াকৈ চেষ্টা কৰি তেওঁৰ বিষয়ে লিখি থৈ যায় । সেইখিনিৰেই বিষ্ণু ৰাভাক মূল্যাংকন কৰিবলৈ পৰ্যাপ্ত নহয় । কিন্তু তেজপুৰ বিশ্ববিদ্যালয়ৰ শ্ৰীযুত মদন শৰ্মাদেৱে কৈছিল-" লিওনাৰ্ডো -দ্যা -ভিন্সিৰ দৰে মগজুৰ ব্যক্তি অসমতো জন্ম গ্ৰহণ কৰিছিল বিষ্ণু ৰাভা হিচাপে, অসমে কেৱল বিষ্ণু ৰাভাক আদৰ কৰিবলৈ নিশিকিলে । আজিৰ দৰে কোনো অত্যাধুনিক প্ৰযুক্তিৰ যোগাযোগৰ ব্যৱস্থা নথকা স্বত্বেও বিষ্ণু ৰাভাই অসমত থাকি তেওঁলোকৰ দৰে চিন্তা কৰিব পাৰিছিল । যেন এক টেলিপ্যেথিৰ দৰেহে আছিল । এক অদ্ভুত কাকতলীয়া চিন্তাৰ সমীকৰণ ।\n** জ্ঞানম--- কলাগুৰু বিষ্ণুপ্ৰসাদ ৰাভাৰ আপুনি এগৰাকী সুযোগ্য সন্তান তাত সন্দেহ নাই । ক্ষণিকৰ বাবে হ'লেও সেই ঠাইৰ পৰা আঁতৰি আহি বিষ্ণু-প্ৰেমী এগৰাকী সাধাৰণ ব্যক্তি হিচাপে বিষ্ণু ৰাভাক চিৰকাললৈ সজীৱ কৰি ৰাখিবলৈ নতুন প্ৰজন্মক কি কি কামৰ বাবে উৎসাহিত কৰিব ?\n## হেমৰাজ ৰাভা --- এজন মহৎলোকৰ সন্তান হোৱাটো খুবেই সহজ, কিন্তু সুযোগ্য সন্তান হোৱাটো অতিকৈ কঠিন । গতিকে সুযোগ্য সন্তান বুলি মোক অভিহিত কৰিলে লাজ পাওঁ । আজি যি উপলদ্ধি কৰিছোঁ ৰজাঘৰীয়াতকৈ ৰাইজেহে বিষ্ণু ৰাভাক সজীৱ কৰি ৰাখিছে । আটাইতকৈ ভাল লগা কথাটো হ'ল আজিৰ নতুন প্ৰজন্মই কোনো চৰকাৰী অনুষ্ঠানলৈ গৈ বিষ্ণু ৰাভাৰ বিষয়ে জ্ঞান আহৰণ কৰা নাই । তেওঁলোকে ৰাইজৰ পদূলিয়ে পদূলিয়ে গৈ বিষ্ণু ৰাভাৰ বিষয়ে জানিবলৈ প্ৰয়াস কৰিছে । নতুন প্ৰজন্মক বিষ্ণু ৰাভাক চিৰদিনলৈ সজীৱ কৰি ৰাখিবলৈ মই কোনো পৰামৰ্শ দিয়াৰ প্ৰয়োজন নাই । তেওঁলোকে বিষ্ণু ৰাভাক হৃদয়তে ৰাখি এক বিশাল সংগ্ৰহালয়ৰ নিৰ্মাণ কৰিছে যিটো কোনো পৰাক্ৰমী ৰজাইও ভাঙি চুৰমাৰ কৰিব নোৱাৰে । তথাপিও তেওঁলোকে যিখিনি বিষ্ণু ৰাভাৰ বিষয়ে সংগ্ৰহ কৰিছে সেইখিনি ভৱিষ্যতৰ বাবে লিপিবদ্ধ কৰি গ'লে সুখী হ'ম । নৱ প্ৰজন্মৰ বহুতৰ বাবে বিষ্ণু ৰাভা আজিও আদৰ্শ পুৰুষ ।\n** জ্ঞানম --- যিগৰাকী ব্যক্তিৰ মন-মগজু, শিৰা-উপশিৰাই বৈপ্লৱিক চেতনা প্ৰৱাহমান, তেনে এগৰাকী ব্যক্তি ৰাভা দেৱৰ বৈপ্লৱিক দৰ্শন আৰু আধুনিক যুগৰ বিপ্লৱী সকলৰ মাজত আপোনাৰ দৃষ্টিত কি কি প্ৰভেদ দেখিবলৈ পোৱা যায় ?\n## হেমৰাজ ৰাভা --- বিপ্লৱ জনতাৰ মনত উমি উমি জ্বলি থকা এটি উত্তপ্ত অনুভৱ । যি নেতাই সেই জুই দপদপকৈ জ্বলি উঠাত সহায় কৰে তেৱেঁই হৈ পৰে এজন বিপ্লৱী নেতা । বিষ্ণু ৰাভা আছিল জনঅৰণ্যৰ মাজত থাকি বিপ্লৱ কৰা বিপ্লৱী । জনতাৰ সমস্যাক সঠিকভাৱে অনুধাৱন কৰি সেই সমস্যাবোৰৰ সমাধানৰ বাবে জনতাক সক্ৰিয় কৰি বিপ্লৱৰ পথেৰে আগুৱাই যোৱাত দিকদৰ্শক হোৱাটোৱেই আছিল বিষ্ণু ৰাভাৰ বৈপ্লৱিক আদৰ্শ । জাতীয়তাবাদেই হওক, সাম্যবাদেই হওক ; জনতাৰ সমস্যাৰ সঠিক অধ্যয়ন অবিহনে বিপ্লৱ অসম্ভৱ । হয়তো বিষ্ণু ৰাভাৰ বিপ্লৱৰ প্ৰতি ধাৰণা সেইটোৱেই আছিল । সমস্যাৰে জৰ্জৰিত জনতাৰ পৰা দূৰৈত অৱস্থান কৰি বিপ্লৱ কৰাৰ পক্ষপাতী বিষ্ণু ৰাভা নাছিল । সেয়েহে বিষ্ণু ৰাভাৰ বিপ্লৱত ৰাইজে হিয়া উজাৰি সহাঁৰি জনাইছিল । চৰকাৰী পুলিচৰ পৰা ৰাইজেই লুকুৱাই ৰাখিছিল বিষ্ণু ৰাভাক । নিজৰ আদৰ্শক জলাঞ্জলি দি বিষ্ণু ৰাভাই কেতিয়াও আপোচ কৰা নাছিল । ব্ৰিটিছ চৰকাৰে তাহানি ডি.এছ.পিৰ চাকৰি উপহাৰ হিচাপে দিয়াৰ পিছতো গ্ৰহণ কৰা নাছিল তেওঁ । আনকি শেষ অৱস্থাত তদানীন্তন মুখ্যমন্ত্ৰী বিমলাপ্ৰসাদ চলিহাদেৱে কংগ্ৰেছত যোগদান কৰিলে মুখ্যমন্ত্ৰী পদটো বিষ্ণু ৰাভাক দিয়াৰ কথা কোৱাৰ পিছতো নিজৰ আদৰ্শ আৰু স্থিতিত বিষ্ণু ৰাভা অটল থাকিল । কিন্তু আজিৰ বিপ্লৱী বা নেতাসকলৰ মাজত তেনে আদৰ্শ দেখিবলৈ পোৱা নাযায় । আজিৰ বিপ্লৱৰ ফলাফল নেতাসকলৰেই বিশ্বাসঘাটকতা হয় ; ফলত জনতাৰ নেতাসকলৰ ওপৰত আস্থা নোহোৱা হৈ পৰে । সেই নেতাসকলে শাসনভাৰ লৈ জনতাৰ ওপৰত যিমানেই দমন নীতি প্ৰৱৰ্তন নকৰক কিয় , জনতাৰ কটু বাক্যবাণত তেওঁলোকৰ মানসিক ভাৰসাম্য তেওঁলোকৰ অজ্ঞাতেই হেৰাই যাবলৈ ধৰিছে । ইও এক ছায়া বিপ্লৱৰ সূচনা । এই বিপ্লৱত নেতাৰ প্ৰয়োজন নাই । জনতা নিজেই নিজৰ নেতা ।\n** জ্ঞানম --- পুত্ৰ হিচাপে ৰাভাদেৱৰ স্মৃতিত কি উল্লেখযোগ্য কাম হোৱাটো বিচাৰে আপুনি ?\n## হেমৰাজ ৰাভা --- বিষ্ণু ৰাভা নিজেই এটা বৃহৎ অনুষ্ঠান। বিভিন্ন ঠাই ভ্ৰমণ কৰি জ্ঞানৰ টোপোলা ডাঙৰ কৰি লোৱা Encyclopaedia বিষ্ণু ৰাভা আজি নাই । সেয়েহে একেখন ঠাইতেই বিভিন্ন সংস্কৃতিৰ বিষয়ে জানিবলৈ বিষ্ণু ৰাভাৰ নামত এটি cultural research centre হোৱাটো নিতান্তই প্ৰয়োজন । কিন্তু অসমৰ এচাম লোকে বিষ্ণু ৰাভাৰ নামত সেইটো হোৱাটো নিবিচাৰে । ই সঁচাকৈয়ে অতি দুঃখজনক । ময়েই তৰুণ গগৈৰ দিনত এই প্ৰস্তাৱ তেখেতৰ লগত আলোচনা কৰোতে দিছিলোঁ ; কিন্তু এচামে সেইটো হোৱাটো নিবিচাৰে । ই অসমৰ বাবে অতিকৈ হানিকাৰক । এই শত্ৰুসকলক প্ৰতিহত কৰিব পৰাটোৱেই হ'ব নৱ প্ৰজন্মৰ কৰ্তব্য ।\n** জ্ঞানম --- ' লগন উকলি গ'ল ' আৰু 'পৰজনমৰ শুভ লগনত' গীত দুটিৰ সৃষ্টিৰ অন্তৰালৰ কাহিনী কি বুলি ভাবে আপুনি ?\n## হেমৰাজ ৰাভা ---'লগন উকলি গ'ল' আৰু 'পৰজনমৰ শুভ লগনত' গীত দুটিৰ অন্তৰালৰ কাহিনীৰ ওপৰত বিভিন্ন জনৰ বিভিন্ন মত । তেখেতৰ অন্যতম পৰম শিষ্য প্ৰয়াত ষড়ানন বৰঠাকুৰৰ মতে এগৰাকী উচ্চ বৰ্ণৰ গাভৰুৰ প্ৰেমত বিষ্ণু ৰাভা পৰিছিল । সেইদৰেই গাভৰু গৰাকীও বিষ্ণু ৰাভাৰ প্ৰেমত পৰিছিল । কিন্তু সেইসময়ত ৰক্ষনশীল সমাজ-ব্যৱস্থাৰ বাবে পৰস্পৰে পৰস্পৰক মনৰ কথা ক'ব পৰা নাছিল । পিছত গাভৰুগৰাকীৰ বিয়া হৈ যায় আৰু সেই বিয়াত প্ৰায়বোৰ যা-যোগাৰ বিষ্ণু ৰাভাই নিজেই কৰি দিছিল । হয়তো সেই শোকতেই এই গীত দুটিৰ সৃষ্টি হৈছিল । এই কাহিনীৰ সত্যতাৰ অৱশ্যে প্ৰমাণ পোৱা গৈছিল বিষ্ণু ৰাভাৰ শেষ সময়ত যেতিয়া মৃত্যুৰ কিছুদিনৰ আগত তেওঁৰ প্ৰেয়সীৰ মুখখন চাবলৈ বিচাৰিছিল আৰু প্ৰায় এঘণ্টামান সময় দুয়ো চকুলো টুকি মৌন হৈ হস্পিতালৰ কোঠাত সোমাই আছিল । যিকি নহওঁক কিছুমানৰ মতে তেখেতৰ প্ৰথমা পত্নী প্ৰিয়বালা দত্তৰ বিয়োগত তেওঁ শোকত ইমানেই ভাগি পৰিছিল যে স্বতঃস্ফুৰ্তভাৱে এই গীত দুটি নিগৰি ওলাই আহিছিল । কিন্তু গীতৰ কথাই প্ৰথম কাহিনীটোকহে বেছিকৈ সমৰ্থন কৰে বুলি ভাবোঁ । অৱশ্যে এতিয়া সুধিবলৈ যিহেতু কোনো নাই গতিকে এক কাল্পনিক কাহিনীয়েই অনুমেয় হৈ থাকিল ।\n** জ্ঞানম --- ‘শৈক্ষিক গোট জ্ঞানম’ৰ তৰফৰপৰা আপোনালৈ অশেষ ধন্যবাদ জ্ঞাপন কৰিলোঁ । আপোনাৰ লগত হোৱা সাক্ষাতৰ জৰিয়তে বহু নজনা কথাৰ উন্মেষ ঘটিল। ব্যস্ততাৰ মাজতো আপুনি আমাক এইকণ সময় দিয়াৰ বাবে জ্ঞানম পৰিয়ালৰ হৈ মই আপোনালৈ কৃতজ্ঞতা জনোৱাৰ লগতে আপোনাৰ সু-স্বাস্থ্য কামনা কৰিলোঁ । ধন্যবাদ ।\nপূবালী শইকীয়া দাস\nখোপনিকুছি প্ৰাথমিক বিদ্যালয়\n১ম বছৰ-ষষ্ঠ সংখ্যা Interview সাক্ষাৎকাৰ